SLUŽBENI GLASNIK GRADA DUBROVNIKA

Broj 1. Godina LIX

Dubrovnik, 27. siječnja 2021. od stranice 1

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sadržaj

GRADSKO VIJEĆE

1. Odluka o izmjeni Odluke o davanju jamstva Hotelu Gruž d.d.

2. Odluka o izmjeni Odluke o davanju suglasnosti za zaduživanje Hotela Gruž d.d.

3. Odluka o visini turističke pristojbe za brodove na kružnom putovanju u međunarodnom pomorskom prometu kada se brod nalazi na vezu u luci ili sidrištu luke na području grada Dubrovnika za 2023. godinu

4. Odluka o proglašenju svojstva komunalne infrastrukture kao javnog dobra u općoj uporabi u vlasništvu Grada Dubrovnika – šetnica Nika i Meda Pucića

5. Odluka o proglašenju svojstva komunalne infrastrukture kao javnog dobra u općoj uporabi u vlasništvu Grada Dubrovnika – šetnica Solitudo – Hotel President

6. Program javnih potreba u školstvu Grada Dubrovnika za 2022. godinu

7. Program javnih potreba u predškolskom odgoju Grada Dubrovnika za 2022. godinu

8. Program javnih potreba u športu Grada Dubrovnika za 2022. godinu

9. Program javnih potreba u tehničkoj kulturi Grada Dubrovnika za 2022. godinu

10. Program javnih potreba u kulturi Grada Dubrovnika za 2022. godinu

11. Zaključak o imenovanju Povjerenstva za ocjenjivanje programa, projekata i manifestacija iz područja socijalne i zdravstvene skrbi za 2022. godinu

12. Zaključak o imenovanju Povjerenstva za ocjenjivanje programa, projekata i manifestacija iz područja skrbi za osobe s invaliditetom i djecu s teškoćama u razvoju za razdoblje 2022. – 2024. godine

13. Zaključak o imenovanju Povjerenstva za ocjenjivanje programa, projekata i manifestacija u području javnih potreba u tehničkoj kulturi Grada Dubrovnika za 2022. godinu

14. Zaključak o dodjeli *Nagrade Dubrovnika za životno djelo* Ivici Kunčeviću

15. Zaključak o dodjeli *Nagrade Dubrovnika* doc. dr. sc. Ljiljani Betici Radić

16. Zaključak o dodjeli *Nagrade Dubrovnika* Glasu Grada

17. Zaključak o dodjeli *Nagrade Dubrovnika* Kvartetu Sorkočević

18. Rješenje o imenovanju ravnateljice javne ustanove Muzej Domovinskog rata Dubrovnik

GRADONAČELNIK

19. Planom prijma u službu u upravna tijela Grada Dubrovnika za 2022. godinu

**GRADSKO VIJEĆE**

**1**

Na temelju članka 129. Zakona o proračunu („Narodne novine“, broj 144/21), članka 15. Pravilnika o postupku zaduživanja te davanja jamstava i suglasnosti jedinica lokalne i područne (regionalne) samouprave ("Narodne novine", broj 55/09, 139/10) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**Odluku o izmjeni Odluke**

**o davanju jamstva Hotelu Gruž d.d.**

Članak 1.

U Odluci o davanju jamstva Hotelu Gruž d.d. članak 1. mijenja se i glasi:

„Grad Dubrovnik daje jamstvo Hotelu Gruž d.d.. kao instrument osiguranja za dugoročni kredit kod Erste & Steiermarkische bank d.d. Zagreb, Iva lučića 2, MB:3337367, OIB: 23057039320, za financiranje Rekonstrukcija (dogradnja i nadogradnja) Hotela Gruž u dom za starije i nemoćne osobe tipa hotel. Jamstvo se daje na 88,18% iznosa odobrenog kredita u skladu sa udjelom u vlasništvu Društva, čime se jamči povrat u visini 88,18% odobrenog kredita koji uzima Hotel Gruž d.d. po sljedećim uvjetima

Korisnik kredita: Hotel Gruž d.d., OIB: 02829627475

Iznos kredita: 15.000.000,00 kn

Kreditor: Erste & Steiermarkische bank d.d

Vrsta kredita: Dugoročni kunski kredit

Metoda obračuna kamata: Proporcionalna metoda obračuna na temelju stvarnog broja dana u kamatnom razdoblju i 360 dana u godini

Kamatna stopa za korisnika kredita**:** 1,5% (slovima:jedancijelihpetposto) godišnje na iskorišteni iznos kredita, fiksna na iznos kredita iskazan u kunama, a obračunava se i naplaćuje mjesečno

Interkalarna kamata: U razdoblju korištenja kredita na iskorišteni iznos kredita obračunavat će se kamata u visini ugovorene kamatne stope. Kamate se obračunavaju i naplaćuju mjesečno

Krajnji rok i način korištenja kredita: Do 30.11.2022.godine. Kredit se može iskoristiti u cjelokupnom iznosu ili djelomično. Iskorišteni iznos kredita prenosi se u otplatu po isteku Roka korištenja, bez obzira na ugovoreni iznos Kredita.

Rok i način otplate kredita: U 84 (osamdesetčetiri) jednakih uzastopnih mjesečnih rata od kojih prva dospijeva na naplatu 01.12.2022. godine

Zatezna kamata: U visini stope zatezne kamate određene

propisima Republike hrvatske

Naknada za neiskorišteni kredit: Bez troškova naknade na neiskorišteni iznos kredita

Naknada za obradu zahtjeva. Erste & Steiermarkische bank d.d će Korisniku kredita, u roku od 8 (osam) dana od dana sklapanja Ugovora naplatiti jednokratnu naknadu u visini 0,25% od iznosa Kredita, odnosno minimalno 450,00 kuna koja će se obračunati na dan sklapanja ugovora o kreditu

Instrumenti osiguranja: Hotel Gruž d.d.

- Grad Dubrovnik – jamstvo na 88,18% iznosa odobrenog kredita u skladu sa udjelom vlasništva u Društvu

- Založno pravo na nekretnini zk.ul.1451, k.č.br.271/6 ko Gruž u vlasništvu Hotela Gruž d.d. u formi i sadržaju prihvatljivom banci, pri čemu će opis i popis nekretnine/a biti određen u Sporazumu te dokaz o osiguranju nekretnine

- 1 (jedna) zadužnica na iznos odobrenog kredita, u obliku i sadržaju prihvatljivom za Erste & Steiermarkische bank d.d.“

Članak 2.

Ova odluka stupa na snagu prvi dan od dana objave u "Službenom glasniku Grada Dubrovnika".

KLASA: 301-01/20-01/18

URBROJ: 2117/01-09-22-29

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**2**

Na temelju članka 127. Zakona o proračunu („Narodne novine“, broj 144/21) i članka 39. Statuta Grada Dubrovnika (Službeni glasnik Grada Dubrovnika broj 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**Odluku o izmjeni Odluke**

**o davanju suglasnosti za zaduživanje Hotela Gruž d.d.**

Članak 1.

U Odluci o davanju suglasnosti za zaduživanje Hotela Gruž d.d. članak 1. mijenja se i glasi:

„Daje se suglasnost za zaduživanje Hotela Gruž d.d., OIB: 02829627475, putem dugoročnog kunskog kredita kod Erste & Steiermarkische bank d.d. Zagreb, Iva Lučića 2, MB:3337367, OIB: 23057039320, za financiranje Rekonstrukcija (dogradnja i nadogradnja) Hotela Gruž u dom za starije i nemoćne osobe tipa hotel.

Korisnik kredita: Hotel Gruž d.d., OIB: 02829627475

Iznos kredita: 15.000.000,00 kn

Kreditor: Erste & Steiermarkische bank d.d

Vrsta kredita: Dugoročni kunski kredit

Metoda obračuna kamata: Proporcionalna metoda obračuna na temelju stvarnog broja dana u kamatnom razdoblju i 360 dana u godini

Kamatna stopa za korisnika kredita**:** 1,5% (slovima:jedancijelihpetposto) godišnje na iskorišteni iznos kredita, fiksna na iznos kredita iskazan u kunama, a obračunava se i naplaćuje mjesečno

Interkalarna kamata: U razdoblju korištenja kredita na iskorišteni iznos kredita obračunavat će se kamata u visini ugovorene kamatne stope. Kamate se obračunavaju i naplaćuju mjesečno

Krajnji rok i način korištenja kredita: Do 30.11.2022.godine.Kredit se može iskoristiti u cjelokupnom iznosu ili djelomično. Iskorišteni iznos kredita prenosi se u otplatu po isteku Roka korištenja, bez obzira na ugovoreni iznos Kredita.

Rok i način otplate kredita: U 84 (osamdesetčetiri) jednakih uzastopnih mjesečnih rata od kojih prva dospijeva na naplatu 01.12.2022. godine

Zatezna kamata: U visini stope zatezne kamate određene propisima Republike hrvatske

Naknada za neiskorišteni kredit: Bez troškova naknade na neiskorišteni iznos kredita

Naknada za obradu zahtjeva. Erste & Steiermarkische bank d.d će Korisniku kredita, u roku od 8 (osam) dana od dana sklapanja Ugovora naplatiti jednokratnu naknadu u visini 0,25% od iznosa Kredita, odnosno minimalno 450,00 kuna koja će se obračunati na dan sklapanja ugovora o kreditu

Instrumenti osiguranja: Hotel Gruž d.d.

- Grad Dubrovnik – jamstvo na 88,18% iznosa odobrenog kredita u skladu sa udjelom vlasništva u Društvu

- Založno pravo na nekretnini zk.ul.1451.k.č.br. 271/6. ko Gruž u vlasništvu Hotela Gruž d.d. u formi i sadržaju prihvatljivom banci, pri čemu će opis i popis nekretnine/a biti određen u Sporazumu te dokaz o osiguranju nekretnine

- 1 (jedna) zadužnica na iznos odobrenog kredita, u obliku i sadržaju prihvatljivom za Erste & Steiermarkische bank d.d“.

Članak 2.

Ova odluka stupa na snagu prvi dana od dana objave u "Službenom glasniku Grada Dubrovnika".

KLASA: 301-01/20-01/18

URBROJ: 2117/01-09-22-28

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**3**

Na temelju članka 11. stavka 3.Zakona o turističkoj pristojbi („Narodne novine“, broj 52/19, 32/20, 42/20) i članka 5. Pravilnika o najnižem i najvišem iznosu turističke pristojbe („Narodne novine“, broj 71/19), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 - pročišćeni tekst,123/17,98/19,144/20) i članka 39. Statuta Grada Dubrovnika (“Službeni glasnik Grada Dubrovnika”, broj 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**O D L U K U**

**o visini turističke pristojbe za brodove na kružnom putovanju**

**u međunarodnom pomorskom prometu kada se brod nalazi na vezu u luci**

**ili sidrištu luke na području grada Dubrovnika za 2023. godinu**

Članak 1.

Ovom odlukom određuje se turistička pristojba za brodove na kružnom putovanju u međunarodnom pomorskom prometu kada se brod nalazi na vezu u luci ili sidrištu luke na području grada Dubrovnika kao i iznos navedene turističke pristojbe u 2023. godini.

Članak 2.

Visina turističke pristojbe iz članka 1. ove Odluke iznosi:

|  |  |
| --- | --- |
| KAPACITET PUTNIKA  PO BRODU | IZNOS TURISTIČKE PRISTOJBE  PO BRODU (KN) |
| 50 – 200 | 2000,00 |
| 201- 500 | 5000,00 |
| 501 -1000 | 10.000,00 |
| 1001 – 2000 | 20.000,00 |
| 2001 – 3000 | 30.000,00 |
| 3001 – i više | 40.000,00 |

Članak 3.

Ova odluka stupa na snagu osmog dana od dana objave u „Službenom glasniku Grada Dubrovnika“, a primjenjuje se od 1. siječnja 2023.

KLASA: 363-01/21-09/18

URBROJ: 2117/01-09-22-03

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**4**

Na temelju članaka 59. i 62. Zakona o komunalnom gospodarstvu („Narodne novine“, broj 68/18, 110/18 i 32/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**O D L U K U**

**o proglašenju komunalne infrastrukture javnim dobrom u općoj uporabi**

**u vlasništvu Grada Dubrovnika – šetnica Nika i Meda Pucića**

Članak 1.

Proglašava se komunalna infrastruktura javnim dobrom u općoj uporabi u vlasništvu Grada Dubrovnika:

* novoformirana kat. čest. 5924 k.o. Dubrovnik (n.i.) odnosno čest. zem. 106525 k.o. Gruž (s.i.) – ulica Nika i Meda Pucića – šetnica koja predstavlja javnu prometnu površinu na kojoj nije dopušten promet motornih vozila.

Članak 2.

Na temelju ove Odluke, Općinski sud u Dubrovniku, Zemljišno-knjižni odjel, na nekretnini iz članka 1. ove Odluke izvršit će upis komunalne infrastrukture javnim dobrom u općoj uporabi u vlasništvu Grada Dubrovnika.

Članak 3.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 363-01/22-09/02

URBROJ: 2117/01-09-22-3

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**5**

Na temelju članaka 59. i 62. Zakona o komunalnom gospodarstvu („Narodne novine“, broj 68/18, 110/18 i 32/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**O D L U K U**

**o proglašenju komunalne infrastrukture javnim dobrom u općoj uporabi**

**u vlasništvu Grada Dubrovnika – šetnica Solitudo – Hotel President**

Članak 1.

Proglašava se komunalna infrastruktura javnim dobrom u općoj uporabi u vlasništvu Grada Dubrovnika:

* novoformirana kat. čest. 5908 k.o. Dubrovnik (n.i.) odnosno čest. zem. 1593 k.o.Gruž (s.i.) - šetnica Solitudo-Hotel President - šetnica
* novoformirana kat. čest. 5909 k.o. Dubrovnik (n.i.) odnosno čest. zem. 1594 k.o.Gruž (s.i.) - šetnica Solitudo-Hotel President - šetnica

koje predstavljaju javnu prometnu površinu na kojoj nije dopušten promet motornih vozila.

Članak 2.

Na temelju ove Odluke, Općinski sud u Dubrovniku, Zemljišno-knjižni odjel, na nekretninama iz članka 1. ove Odluke izvršit će upis komunalne infrastrukture javnim dobrom u općoj uporabi u vlasništvu Grada Dubrovnika.

Članak 3.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 363-01/22-09/01

URBROJ: 2117/01-09-22-3

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**6**

Na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17, 98/19, 144/20 ) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**PROGRAM JAVNIH POTREBA U ŠKOLSTVU**

**GRADA DUBROVNIKA ZA 2022. GODINU**

**1. UVOD**

Programom javnih potreba u školstvu Grada Dubrovnika obuhvaćeni su poslovi, projekti i manifestacije iz područja odgoja i obrazovanja, koji sukladno pozitivnim zakonskim propisima spadaju u nadležnost Grada Dubrovnika ili su od posebnog interesa za Grad Dubrovnik. Programom su obuhvaćeni projekti na tri razine obrazovanja: osnovnom, srednjem i visokom, za koje Grad Dubrovnik, sukladno nadležnostima i proračunskim mogućnostima, osigurava financijska sredstva u svom proračunu.

**2. IZVJEŠĆE O PROVEDBI PROGRAMA JAVNIH POTREBA U ŠKOLSTVU GRADA DUBROVNIKA ZA 2021. GODINU**

Programom javnih potreba u školstvu Grada Dubrovnika za 2021. godinu obuhvaćeni su poslovi, projekti i manifestacije na području osnovnog, srednjeg i visokog obrazovanja za koje je Grad Dubrovnik osigurao sredstva u svom proračunu.

**2.1. OSNOVNO ŠKOLSTVO**

Na području osnovnog školstva proračun Grada Dubrovnika za 2021. godinu predvidio je sredstva za decentralizirane funkcije osnovnog školstva, kojima se osigurava minimalni financijski standard te sredstva širih javnih potreba, kojima se obogaćuje sustav osnovnog odgoja i obrazovanja na području Grada Dubrovnika.

Sredstva za decentralizirane funkcije osnovnog školstva utvrđena su Odlukom o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2021. godini Vlade Republike Hrvatske (NN 148/20) i iznosila su ukupno 7.758.891,00 kuna. Sukladno uputama iz Odluke Vlade Republike Hrvatske Grad Dubrovnik je donio vlastitu Odluku o kriterijima i mjerilima te načinu financiranja decentraliziranih funkcija osnovnog školstva u 2021. godini. Decentralizirana sredstva utrošila su se sukladno spomenutoj odluci i planu proračuna Grada Dubrovnika za 2021. godinu.

Projekti širih javnih potreba, koji su financirani iz izvornih sredstava Grada Dubrovnika, realizirani su u skladu s prilikama koje je bitno obilježila pandemija koronavirusa.

Uslugu Produženog boravka u šest osnovnih škola Grada Dubrovnika koristila su u pedagoškoj 2020./2021. godini 464 učenika 1. i 2. razreda osnovnih škola: OŠ Marina Getaldića 43 učenika u četiri razredna odjela, OŠ Marina Držića 71 učenik u šest razrednih odjela, OŠ Lapad 94 učenika u šest razrednih odjela, OŠ Ivana Gundulića 123 učenika u šest razrednih odjela, OŠ Mokošica 41 učenik u četiri razredna odjela, OŠ Antuna Masle 14 učenika u dva razredna odjela te u OŠ Montovjerna 78 učenika u pet razrednih odjela. Zbog poštivanja epidemioloških mjera, prema kojima nije bilo dozvoljeno miješanje učenika iz različitih razrednih odjeljenja, u osnovnim školama Grada Dubrovnika bile su zaposlene 33 učiteljice.

Projekt Asistent u nastavi provodio se u pedagoškoj godini 2020./2021. u svim osnovnim školama Grada Dubrovnika. Na poslovima asistenta u nastavi bilo je zaposleno 40 pomoćnika za 45 djece s teškoćama u razvoju: u OŠ Marina Getaldića 4, OŠ Marina Držića 5, OŠ Lapad 8, OŠ Ivana Gundulića 13, OŠ Mokošica 5, OŠ Antuna Masle 1 i u OŠ Montovjerna 4. Nakon niza godina u kojima je Grad Dubrovnik samostalno financirao projekt Asistent u nastavi, u kolovozu 2017. godine potpisan je ugovor kojim se Gradu Dubrovniku iz Europskog socijalnog fonda odobravaju bespovratna sredstva u iznosu od 5.653.664,64 kune za projekt Asistent u nastavi za četverogodišnje razdoblje. U 2021.godini uplaćeno je za ovaj projekt u proračun Grada Dubrovnika 1.547.237,66 kuna bespovratnih sredstava, a Grad Dubrovnik osigurao je još 236.200,00 kuna vlastitih sredstava.

U okviru projekta sufinanciranja školskog športa Grad Dubrovnik je proračunskim sredstvima sufinancirao školska sportska natjecanja koja je bilo moguće održati u uvjetima pandemije, odnosno natjecanja učenika gradskih osnovnih škola koje provodi Županijski savez školskog športa (ugovor sa Županijskim savezom školskog športa u iznosu od 40.000,00 kuna te stručni rad u školskim športskim klubovima.

Projekt sufinanciranja stručno razvojnih službi, koji obuhvaća sufinanciranje plaća stručnih suradnika u osnovnim školama (1 socijalnog pedagoga u OŠ Marina Getaldića, 1 socijalnog radnika (do kolovoza 2021.) i 1 socijalnog pedagoga na pola radnog vremena u OŠ Lapad, 1 pedagoga u OŠ Ivana Gundulića, 1 stručnog suradnika struke edukator-rehabilitator na pola radnog vremena u OŠ Mokošica, 1 pedagoga na pola radnog vremena u OŠ Antuna Masle i 1 socijalnog pedagoga na pola radnog vremena u OŠ Montovjerna) realiziran je u planiranom opsegu. Unutar ovog projekta osiguravala se plaća računovodstvenog referenta u OŠ Mokošica nakon što je zaposlenica škole otišla u mirovinu, a Ministarstvo znanosti i obrazovanja odbilo zapošljavanje na upražnjeno radno mjesto. Od 1. kolovoza 2021. godine Ministarstvo je ipak preuzelo financiranje ½ plaće računovodstvenog referenta.

U suradnji s Agencijom za plaćanja u poljoprivredi, ribarstvu i ruralnom razvoju i osnovnim školama Grada Dubrovnika realizirani su projekti Sheme školskog voća (tjedna isporuka voća učenicima kontinuirano tijekom pedagoške godine) i Školskog mednog dana (podjela tegli meda učenicima 1.razreda osnovnih škola u prosincu 2021.).

U 2021. godini uspješno je završen projekt dodjele obveznih udžbenika i obrazovnih materijala učenicima osnovnih škola Grada Dubrovnika. Grad Dubrovnik je, u suradnji s osnovnim školama, proveo dva postupka javne nabave, nabavu obveznih udžbenika i nabavu obrazovnih materijala za učenike osnovnih škola Grada Dubrovnika. Udžbenici i drugi obrazovni materijali su nabavljeni, isporučeni i podijeljeni učenicima osnovnih škola onako kako su bili dostupni na tržištu. Troškove nabave školskih udžbenika i radnih materijala u iznosu od 3.094.347,99 kune snosili su Ministarstvo znanosti i obrazovanja za obvezne udžbenike (1.578.325,69) i Grad Dubrovnik za druge obrazovne materijale (1.516.022,30), a sve sukladno Zakonu o udžbenicima i drugim obrazovnim materijalima za osnovnu i srednju školu (NN116/18) i Pravilniku o financiranju obrazovnih materijala učenicima osnovnih škola Grada Dubrovnika (Službeni glasnik Grada Dubrovnika, 6/19).

Iz Proračuna Grada Dubrovnika za 2021. godinu financiran je projekt sanacije poda školske športske dvorane u Osnovnoj školi Marina Getaldića u iznosu od 359.943,75 kuna, podmireni su troškovi sanacije istočne fasade u Osnovnoj školi Mokošica u iznosu od 29.612,50 kuna te troškovi ugradnje dojavnog alarmnog sustava i nabava alata u Osnovnoj školi Montovjerna u iznosu od 23.000,00 kuna.

Za projekt školske športske dvorane u Osnovnoj školi Antuna Masle u Orašcu ishođena je građevinska dozvola, a izrađen je i idejni projekt za nadogradnju Osnovne škole Ivana Gundulića.

**2.2. OSTALO ŠKOLSTVO**

Pravo na subvenciju troškova pripreme za državnu maturu ostvarilo je tijekom 2021. godine 37 učenika četvrtog razreda srednje škole. Svi učenici koji su ostvarili pravo na subvenciju pohađali su pripreme za državnu maturu u Otvorenom učilištu Algebra. Ostvarili su pravo na subvenciju u iznosu od 1/3 ukupnih troškova pripreme za što je utrošeno 26.996,13 kuna. Sukladno izvješću organizatora pripreme za državnu maturu za školsku godinu 2020./2021. održale su se u tri ciklusa i to:

* 1. ciklus: 13.2. – 12.6.2021.
* 2. online ciklus: 13.2. – 12.6.2021.
* 3 online ciklus: 06.4. – 12.6.2021.

Nastava je u prvom ciklusu održana u učionici u Dubrovniku. Druga dva ciklusa održana su u online formatu, sinkrono, preko platforme Teams.

Sukladno Pravilniku o sufinanciranju nabave udžbenika učenicima/cama srednjih škola pravo na refundaciju za nabavu udžbenika u iznosu do 1000,00 kuna ostvarila su 964 srednjoškolaca. Iz proračuna Grada Dubrovnika potrošeno je za ovu namjenu 845.674,64 kuna.

Sukladno Pravilniku o dodjeli stipendija učenicima i studentima s područja Grada Dubrovnika (Službeni glasnik Grada Dubrovnika 27/17) u školskoj godini 2020./2021. dodijeljeno je ukupno 80 stipendija, 22 učeničkih i 58 studentskih (11 učenika i 5 studenata u kategoriji djece stradalnika Domovinskog rata, 23 stipendije u kategoriji nadarenih studenata, 5 učenika i 17 studenata u kategoriji deficitarnih zanimanja, 6 učenika i 12 studenata u kategoriji djece iz obitelji slabijeg imovnog stanja te 1 studentica s invaliditetom).

Tijekom 2021. godine Grad Dubrovnik je stipendirao ukupno 179 učenika i studenata te je odlukom gradonačelnika dodijeljeno još 18 jednokratnih novčanih pomoći za školovanje.

Projekt kreditiranja školovanja, koji Grad Dubrovnik provodi u suradnji sa Zagrebačkom bankom i dalje je vrlo aktualan. Tijekom akademske godine 2020./2021. upućen je prema poslovnoj banci 38 zahtjev za realizacijom kredita za školovanje.

**3. PROGRAM OSNOVNOG ŠKOLSTVA U 2022. GODINI**

Djelatnost osnovnog školstva od posebnog je društvenog interesa i obuhvaća odgoj i obvezno obrazovanje sa svrhom da učeniku omogući stjecanje znanja, umijeća, stavova i navika potrebnih za život i rad te daljnje školovanje. Jedan od temeljnih ciljeva osnovnoškolskog obrazovanja je osiguranje uvjeta za intelektualni, tjelesni, estetski, društveni, moralni i duhovni razvoj djeteta u skladu s njegovim sposobnostima i sklonostima.

Temelji se, između ostalog, na načelu jednakosti obrazovnih šansi za sve učenike te na partnerstvu svih odgojno-obrazovnih čimbenika na lokalnoj, regionalnoj i nacionalnoj razini.

Sva pitanja vezana za osnovno obrazovanje u Republici Hrvatskoj regulirana su Zakonom o odgoju i obrazovanju u osnovnoj i srednjoj školi (NN 87/08, 86/09, 92/10, 105/10 - ispravak, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) i Državnim pedagoškim standardom osnovnoškolskog sustava odgoja i obrazovanja (NN 63/08).

Na temelju Zakona o financiranju jedinica lokalne samouprave i uprave i tada važećeg Zakona o osnovnom školstvu Grad Dubrovnik je počevši od 1. srpnja 2001. godine preuzeo obvezu financiranja decentraliziranih funkcija osnovnog školstva za osnovne škole na svom području i to:

OŠ MARINA GETALDIĆA, Frana Supila 3, Dubrovnik

OŠ LAPAD, Od Batale 14, Dubrovnik

OŠ MARINA DRŽIĆA, Volantina 6, Dubrovnik

OŠ IVANA GUNDULIĆA, Sustjepanska 4, Dubrovnik

OŠ MOKOŠICA, Bartola Kašića 2, Mokošica

OŠ ANTUNA MASLE, Lujaci 2, Orašac

Osnivačka prava nad spomenutim osnovnim školama prenesena su na Grad Dubrovnik Odlukom Ministarstva prosvjete i športa od 20. veljače 2002. godine.

Grad Dubrovnik postao je 2020.godine osnivač još jedne osnovne škole, Osnovne škole MONTOVJERNA na adresi Vladka Mačeka 11, Dubrovnik. Osnivanje Osnovne škole Montovjerna započelo je Odlukom o podjeli Osnovne škole Lapad KLASA:602-01/19-01/50, URBROJ:2117/01-09-19-07 od 10. prosinca 2019.godine, a dovršeno rješenjem KLASA: UP/I-602-02/20-01/00010, URBROJ: 533-05-20-0004 od 17. kolovoza 2020.godine kojim je Ministarstvo znanosti i obrazovanja utvrdilo da Osnovna škola Montovjerna ispunjava sve uvjete propisane zakonom za početak rada.

Osnovne škole Grada Dubrovnika u tekućoj pedagoškoj godini pohađaju 3592 učenika što je 9 djece manje nego u protekloj godini. Godinama su osnovne škole na području Grada Dubrovnika bilježile porast broja učenika. Od 2015. godine broj učenika je kontinuirano rastao, no ove godine bilježi se lagani pad broja učenika u osnovnim školama Grada Dubrovnika.

U sljedećoj tablici prikazan je broj učenika po pojedinoj školi od 2012. do 2022. godine.

**Broj učenika u osnovnim školama Grada Dubrovnika**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Osnovna škola** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** |  |
| **MARINA GETALDIĆA** | 333 | 326 | 319 | 309 | 303 | 292 | 299 | 312 | 305 | 315 | 305 | -10 |
| **MARINA DRŽIĆA** | 511 | 548 | 556 | 568 | 579 | 570 | 570 | 567 | 578 | 555 | 529 | -26 |
| **LAPAD** | 970 | 932 | 911 | 885 | 853 | 883 | 895 | 887 | 922 | 506 | 527 | +21 |
| **IVANA GUNDULIĆA** | 687 | 665 | 689 | 705 | 746 | 785 | 813 | 840 | 839 | 840 | 841 | +1 |
| **MOKOŠICA** | 643 | 627 | 613 | 622 | 645 | 654 | 674 | 696 | 735 | 735 | 756 | +21 |
| **ANTUNA MASLE** | 118 | 108 | 110 | 113 | 131 | 151 | 169 | 181 | 193 | 208 | 213 | +5 |
| **MONTOVJERNA** |  |  |  |  |  |  |  |  |  | 442 | 421 | -21 |
| Ukupno: | 3262 | 3206 | 3198 | 3202 | 3257 | 3335 | 3420 | 3483 | 3572 | 3601 | 3592 | -9 |

Decentralizacija školstva nezavršeni je proces, jer su jedinice lokalne i područne (regionalne) samouprave dobile samo jedan dio kompleksnog sustava školstva u svoju nadležnost.

Država je kroz resorno ministarstvo, primjerice, zadržala u svojoj nadležnosti cijelo područje radnih odnosa i plaća zaposlenika u školstvu.

Jedinice lokalne i područne (regionalne) samouprave kao osnivači imenuju svoje predstavnike u školske odbore te na taj način sudjeluju u upravljanju školom, odlučuju o imovini škole i svim važnim pitanjima vezanim za funkcioniranje škole kao pravne osobe. Shodno tome osiguravaju u svojim proračunima sredstva za materijalne i financijske rashode škola, rashode za tekuće i investicijsko održavanje, rashode za izgradnju, dogradnju, rekonstrukciju i opremanje školskog prostora, prijevoz učenika osnovnih škola te sredstva za sufinanciranje širih javnih potreba u osnovnom školstvu.

Sredstva za spomenute namjene osiguravaju se dijelom iz decentraliziranih funkcija osnovnog školstva s razine Ministarstva znanosti i obrazovanja, čime se osigurava minimalni financijski standard, a dijelom su to vlastita proračunska sredstva lokalne samouprave ili sredstva iz Europskog socijalnog fonda i državnog proračuna.

**3.1. Decentralizirane funkcije osnovnog školstva -** **minimalni financijski standard**

Sredstva za financiranje minimalnog financijskog standarda osnovnih škola Grada Dubrovnika u 2022. godini planirana su na temelju Uputa za izradu proračuna jedinica lokalne i područne (regionalne) samouprave za razdoblje 2022. – 2024. U proračunu za 2022. godinu decentralizirana sredstva planirana su u prošlogodišnjem iznosu od 7.758.900,00 kuna.

Planirana sredstva u iznosu od 5.256.000,00 kuna ravnomjerno su raspoređena po školama za financiranje materijalnih i financijskih rashoda te rashoda za tekuće i investicijsko održavanje školskih objekata. Dio sredstava (1.535,000,00 kuna) namijenjen je podmirenju troškova prijevoza učenika, dio u iznosu od 147.900,00 kuna ostavljen je za moguće hitne intervencije u školama, a dio za nabavu opreme (820.000,00 kuna).

Vlada Republike Hrvatske donijela je 31. prosinca 2021.godine Uredbu o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2022.godinu te Odluku o kriterijima i mjerilima za utvrđivanje bilančnih prava za financiranje minimalnog financijsko standarda javnih potreba osnovnog školstva u 2022.godini kojima Grad Dubrovnik ostvaruje pravo na 7.760.264,00 kuna decentraliziranih sredstava minimalnog standarda. Temeljem članka 5. spomenute Odluke Grad Dubrovnik će donijeti vlastitu odluku o kriterijima, mjerilima i načinu financiranja decentraliziranih funkcija osnovnog školstva za 2022. godinu.

Minimalni financijski standard financira se iz prihoda iz dodatnog udjela poreza na dohodak (1,9%) te na teret prihoda državnog proračuna.

**3.2. Decentralizirane funkcije osnovnog školstva - iznad minimalnog financijskog standarda**

Programom javnih potreba u osnovnom školstvu Grada Dubrovnika za 2022. godinu obuhvaćeni su i projekti širih javnih potreba koji se financiraju iz izvornih sredstava Grada Dubrovnika. To su različiti projekti poboljšanja standarda u osnovnom školstvu te projekti izvanškolskih aktivnosti koji učenicima osnovnih škola omogućavaju razvijanje različitih sposobnosti i zanimanja za određena područja i specijalnosti. Cilj im je također pomoći djeci, roditeljima i školama u svladavanju odgojno-obrazovnih izazova koje sa sobom nosi osnovnoškolsko obrazovanje.

U proračunu Grada Dubrovnika za 2022. godinu osiguravaju se sredstva za sljedeće projekte u osnovnim školama Grada Dubrovnika:

Produženi boravak

Stručno razvojne službe

Asistent u nastavi

Sufinanciranje školskog športa

Ostali projekti u osnovnom školstvu

**Produženi boravak**

Produženi boravak je oblik organiziranog zbrinjavanja djece nakon redovite nastave koji se nudi u svih sedam osnovnih škola Grada Dubrovnika. U školskoj godini 2021./2022. program produženog boravka odvija se u 27 odgojnih skupina.

U program Produženog boravka uključeno je u ovoj školskoj godini 551 dijete 1. i 2. razreda osnovnih škola i to: OŠ Marina Getaldića 38, OŠ Marina Držića 78, OŠ Ivana Gundulića 148, OŠ Lapad 114, OŠ Mokošica 65, OŠ Antuna Masle 20 i OŠ Montovjerna 88. Pet osnovnih škola (OŠ Marina Držića, OŠ Ivana Gundulića, OŠ Lapad, OŠ Mokošica i OŠ Montovjerna) imaju dobre uvjete za organiziranje Produženog boravka, što znači da imaju uređene učionice i školske kuhinje u kojima se svakodnevno priprema hrana za djecu. Učenici OŠ Marina Getaldića hrane se izvan škole u restoranu Konobe Pupo, a učenicima OŠ Antuna Masle hranu priprema Studentski centar Dubrovnik. Obroci za djecu u Produženom boravku pripremaju se sukladno Uputama o prehrani i jelovnicima koje je izradio Zavod za javno zdravstvo Dubrovačko-neretvanske županije.

Sukladno Pravilniku o organizaciji Programa produženog boravka u osnovnim školama Grada Dubrovnika dnevna cijena usluge produženog boravka za roditelje iznosi 25,00 kuna, a razliku do ekonomske cijene programa podmiruje Grad Dubrovnik. Izmjenama i dopunama ovog Pravilnika za drugo dijete u produženom boravku odobrava se popust od 50%, a za svako sljedeće dijete odobrava se oslobođenje od 100% cijene za roditelje. Roditelji koji primaju zajamčenu minimalnu naknadu Centra za socijalnu skrb oslobođeni su plaćanja usluge produženog boravka.

Na poslovima Produženog boravka zaposleno je 27 učiteljica i 6 kuharica.

**Stručno-razvojne službe**

U cilju što kvalitetnije skrbi o učenicima osnovnih škola, posebno učenika s poteškoćama koje im onemogućavaju uspješno svladavanje nastavnih sadržaja te učenika koji pokazuju neprimjerene oblike ponašanja, Grad Dubrovnik osigurava sredstva za rad stručnih službi u osnovnim školama i to: OŠ Lapad - 1 stručni suradnik struke edukator – rehabiltator na pola radnog vremena, OŠ Marina Getaldića – 1 socijalni pedagog, OŠ Ivana Gundulića - 1 pedagog, OŠ Mokošica – 1 socijalni pedagog na pola radnog vremena, OŠ Antuna Masle – 1 pedagog na pola radnog vremena i OŠ Montovjerna – 1 socijalni pedagog na pola radnog vremena i 1 stručni suradnik struke edukator-rehabilitator na pola radnog vremena.

Unutar ovog projekta osigurava se i ½ plaće računovodstvenog referenta u Osnovnoj školi Mokošica nakon što je Ministarstvo znanosti i obrazovanja najprije odbilo zapošljavanje na upražnjeno radno mjesto, a onda ipak prihvatilo financiranje druge polovice plaće računovodstvenog referenta.

**Asistent u nastavi**

S ciljem uključivanja učenika s posebnim obrazovnim potrebama u redoviti sustav odgoja i obrazovanja, Grad Dubrovnik već dugi niz godina provodi projekt Asistent u nastavi. Sredstva za ovaj projekt osiguravaju se dijelom iz Europskog socijalnog fonda, a dijelom iz proračuna Grada Dubrovnika. Naime, u lipnju 2021. godine Grad Dubrovnik se u partnerstvu s Dubrovačkom razvojnom agencijom (DURA) i osnovnim školama javio na otvoreni poziv za dostavu projektnih prijedloga „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama faza IV“ koji je raspisalo Ministarstvo znanosti i obrazovanja za dodjelu sredstava iz Europskog socijalnog fonda.

Odobrena su bespovratna sredstva u iznosu od 1.886.819,97 kuna za jednogodišnje razdoblje odnosno pedagošku godinu 2021./2022.

Sukladno Pravilniku o pomoćnicima u nastavi i stručnim komunikacijskim posrednicima (NN102/18, 59/19 i 22/20) postupak odobravanja pomoćnika u nastavi započinje zahtjevom škole prema nadležnom županijskom odjelu koji predmete zaprimljene od škola dostavlja Stručnom povjerenstvu. Mišljenje Stručnog povjerenstva s cjelokupnom dokumentacijom županijski odjel dostavlja osnivaču koji donosi odluku o uključivanju pomoćnika u nastavi te istu dostavlja Ministarstvu znanosti i obrazovanja na prethodnu suglasnost.

U osnovnim školama Grada Dubrovnika zaposlen je 51 pomoćnik u nastavi koji radi s 57 učenika s poteškoćama u razvoju. U suradnji s Dubrovačkom razvojnom agencijom DURA podnesen je zahtjev Agenciji za strukovno obrazovanje i obrazovanje odraslih za sufinanciranje plaća svih pomoćnika iz Europskog socijalnog fonda s tim da je Grad Dubrovnik dužan osigurati dio sredstava iz svojih izvornih prihoda.

Pomoćnici u nastavi rade u svim osnovnim školama Grada Dubrovnika: OŠ Marina Getaldića 4, OŠ Marina Držića 8, OŠ Lapad 9, OŠ Ivana Gundulića 14, OŠ Mokošica 8, OŠ Antuna Masle 1, OŠ Montovjerna 7.

**Sufinanciranje školskog športa**

S ciljem reguliranja rada školskih športskih klubova u osnovnim školama, Grad Dubrovnik u proračunu osigurava ove godine samo minimalna sredstva za sufinanciranje školskog športa. To se u prvom redu odnosi na rad školskih športskih klubova u kojima rade vanjski suradnici. Oni sa školom sklapaju ugovor o djelu, koji se financira dijelom iz članarina (u svim školama članarina iznosi 50,00 kuna), a dijelom iz proračuna.

Projekt će se provoditi u OŠ Marina Držića, OŠ Lapad i OŠ Montovjerna ukoliko to budu dopuštale epidemiološke mjere.

Unutar ovog projekta osiguravaju se također sredstva za gradska natjecanja osnovnih škola koje provodi Županijski savez školskog športa.

**Tekuće i investicijsko održavanje**

Osnovne škole Grada Dubrovnika prijavile su za sufinanciranje iz Proračuna Grada Dubrovnika za 2022. godinu nekoliko projekata tekućeg i investicijskog održavanja školskih objekata. Slijedom prijava osigurano je na zajedničkoj stavci tekućeg i investicijskog održavanja iznad minimalnog standarda 800.000,00 kuna proračunskih sredstava koji će se dodijeliti školama sukladno utvrđenim prioritetima u 2022. godini.

**Ostali projekti u osnovnom školstvu**

Sve osnovne škole Grada Dubrovnika sudjeluju u projektu e-škole. Škole su u okviru ovog projekta dobile vrijednu informatičku opremu, a Grad Dubrovnik u svom proračunu osigurava sredstva za plaćanje tzv. e-tehničara koji pruža pomoć zaposlenicima škole pri korištenju lokalne mreže škole i računalne opreme.

Osnovne škole Grada Dubrovnika sudjeluju i u 2022. godini u programima Shema školskog voća i Školski medni dan.

U Proračunu Grada Dubrovnika za 2022. godinu osigurana su na stavkama škola sredstva za kupnju školskih udžbenika koje financira Ministarstvo znanosti i obrazovanja te sredstva za nabavu obrazovnih materijala za učenike osnovnih škola Grada Dubrovnika.

**Oprema**

Sukladno iskazanim potrebama osnovnih škola Grad Dubrovnik je u svom proračunu za 2022. godinu osigurao 820.000,00 kuna decentraliziranih sredstava za nabavu potrebne opreme u osnovnim školama.

**4. OSTALO ŠKOLSTVO**

Za razliku od osnovnih škola na području Grada Dubrovnika, kojima je Grad Dubrovnik osnivač, na području srednjeg i visokog školstva Grad Dubrovnik sufinancira samo određene projekte od posebnog interesa za Grad.

**4.1. Srednje školstvo**

Na području srednjeg školstva Grad Dubrovnik u 2022. godini osigurava sredstva za dva projekta: projekt pripreme za državnu maturu i projekt subvencioniranja udžbenika za srednje škole.

S ciljem poboljšanja uspjeha naših srednjoškolaca pri upisima na željene fakultete Grad Dubrovnik sufinancira organizirane oblike priprema za državnu maturu koje se organiziraju na području Grada Dubrovnika. Sukladno zaključku gradonačelnika pravo na subvenciju troškova pripreme za državnu maturu imaju svi polaznici koji imaju prebivalište na području Grada Dubrovnika u iznosu od 1/3 ukupnih troškova pripreme. Pravo na subvenciju troškova za dodatnu 1/3 ukupnih troškova pripreme imaju polaznici koji ispunjavaju uvjet imovine i prihoda iz Odluke o socijalnoj skrbi Grada Dubrovnika. Za ovaj projekt osigurano je u proračunu za 2022. godinu 30.000,00 kuna.

U srpnju 2017. godine Gradsko vijeće Grada Dubrovnika je donijelo Pravilnik o sufinanciranju nabave udžbenika učenicima/cama srednjih škola. Sukladno spomenutom Pravilniku pravo na sufinanciranje nabave školskih udžbenika ostvaruju učenici čija oba roditelja imaju prebivalište na području Grada Dubrovnika najmanje šest mjeseci od dana podnošenja zahtjeva za sufinanciranje nabave udžbenika za srednju školu, te koji pohađaju kao redoviti učenici jednu od srednjih škola na području Republike Hrvatske.

Upravni odjel za obrazovanje, šport, socijalnu srkb i civilno društvo predložit će Gradskom vijeću novi Pravilnik o sufinanciranju nabave udžbenika učenicima srednjih škola u kojem će se predvidjeti kategorije učenika koji imaju pravo na sufinanciranje nabave udžbenika na teret Grada Dubrovnika.

**4.2. Stipendije i krediti za školovanje**

Sukladno Pravilniku o stipendiranju učenika i studenata s područja Grada Dubrovnika (Službeni glasnik Grada Dubrovnika 27/17) Grad Dubrovnik je raspisao natječaje za školsku godinu 2021./2022. i to:

* natječaj za učenike i studente koji su sami stradalnici ili su djeca stradalnika iz Domovinskog rata
* natječaj za nadarene studente: 10 stipendija u području prirodnih, tehničkih i biotehničkih znanosti te području biomedicine i zdravstva, 9 stipendija u području društvenih i humanističkih znanosti i 3 stipendije u umjetničkom području
* natječaj za učenike i studente u deficitarnim zanimanjima: 9 stipendija za učenike i 12 stipendija za studente,
* natječaj za učenike i studente iz obitelji slabijeg imovnog stanja: 6 stipendija za učenike i 10 stipendija za studente
* natječaj za studente koji su osobe s invaliditetom

Grad Dubrovnik isplaćuje stipendije u sljedećim iznosima:

* učenicima koji se školuju u Dubrovniku 500,00 kuna
* učenicima koji se školuju izvan Dubrovnika 1.000,00 kuna
* studentima koji studiraju u Dubrovniku 800,00 kuna
* studentima koji studiraju izvan Dubrovnika 1.500,00 kuna

Grad Dubrovnik će sukladno sporazumu stipendirati 10 studenata Grada Vukovara s ukupnim iznosom od 80.000,00 kuna.

Pored stipendiranja Grad Dubrovnik već dugi niz godina provodi projekt kreditiranja školovanja koji se provodi u suradnji sa Zagrebačkom bankom.

Ovim projektom želi se omogućiti svakom dubrovačkom studentu da, neovisno o materijalnim mogućnostima roditelja, završi željeno školovanje. Projekt bilježi pojačani interes studenata za ovim oblikom pomoći, no realizacija kredita odvija se otežano što u poslovnoj banci objašnjavaju trenutnom situacijom na bankarskom tržištu.

Ova poslovna banka predložit će Gradu Dubrovniku izmijenjeni oblik kreditiranja školovanja koji će biti u skladu s uputama Hrvatske narodne banke.

**5. KAPITALNA ULAGANJA U ŠKOLSTVO**

Kapitalna ulaganja u školstvo spadaju u djelokrug rada Upravnog odjela za izgradnju i upravljanje projektima. U proračunu Grada Dubrovnika za 2022. godinu planirani su sljedeći projekti iz područja školstva:

**5.1. Adaptacija zgrade u Ulici Ilije Sarake za potrebe Osnovne škole Marina Getaldića**

Osnovna škola Marina Getaldića radi na dvije lokacije: u zgradi Gimnazije Dubrovnik te u zgradi Područne škole Centar. S ciljem prelaska svih odjela škole u povijesnu jezgru te jednosmjenski rad, Grad Dubrovnik je sklopio ugovor s Dubrovačkom biskupijom o korištenju zgrade u Ulici Ilije Sarake 7 za potrebe Osnovne škole Marina Getaldića. Grad Dubrovnik je financirao izradu idejnog rješenja adaptacije zgrade za potrebe škole i ishodio suglasnost Ministarstva znanosti i obrazovanja, izrađena je novelacija projekta prema kojem bi se u zgradu u Ulici Ilije Sarake smjestila prva tri razredna odjela ove škole, dok bi se četvrti razred te zajedno s predmetnom nastavom smjestili u zgradu Područne škole Centar koju također treba renovirati. Svi troškovi adaptacije zgrada za potrebe Osnovne škole škole Marina Getaldića financirat će se dobrotvornom donacijom zaklade Caboga Stiftung.

Za ovaj je projekt u gradskom proračunu za 2022. godinu osigurano 11.209.800,00 kuna.

**5.2. Energetska obnova zgrada osnovnih škola**

U 2022. godini nastavit će se s projektom energetske obnove zgrada dubrovačkih osnovnih škola: Osnovne škole Mokošica i Osnovne škole Marina Držića (škole za djecu s posebnim programom) za koje su u proračunu Grada Dubrovnika osigurana inicijalna sredstva.

Za projekt dogradnje i nadogradnje Osnovne škole Mokošica u tijeku je postupak ishođenja građevinske dozvole.

**5.3. „Jačanje STEM vještina u osnovnim školama Grada Dubrovnika – STEM u DU“**

U suradnji s razvojnom agencijom DURA i osnovnim školama Grad Dubrovnik se javio na natječaj „Jačanje STEM vještina u osnovnim školama i razvoj Regionalnih znanstvenih centara za osnovnoškolski odgoj i obrazovanje u STEM području“. U okviru ovog projekta prijavljeni su građevinski radovi i nabava vrijedne opreme za osnovne škole u područjima biologija i kemija, fizika, informatika i tehnička kultura, matematika, meteorologija i atronomija. Ukupna vrijednost projekta za dvogodišnje razdoblje iznosi 4.916.683,74 kune.

KLASA: 602-01/22-01/01

URBROJ: 2117/01-09-22-03

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**7**

Na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17, 98/19, 144/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**PROGRAM JAVNIH POTREBA U PREDŠKOLSKOM ODGOJU**

**GRADA DUBROVNIKA ZA 2022. GODINU**

**1. UVOD**

Prema Zakonu o predškolskom odgoju i obrazovanju (NN 10/97, 107/07 i 94/13) predškolski odgoj obuhvaća programe odgoja, obrazovanja, zdravstvene zaštite, prehrane i socijalne skrbi djece koji se ostvaruju u dječjim vrtićima. Dječji vrtići su javne ustanove koje djelatnost predškolskog odgoja obavljaju kao javnu službu.

Prema spomenutom Zakonu, predškolski odgoj se ostvaruje u skladu s razvojnim osobinama i potrebama djece te socijalnim, kulturnim, vjerskim i drugim potrebama njihovih obitelji. Organizira se i provodi kako bi se doprinijelo očuvanju tjelesnog i mentalnog zdravlja djeteta, poticanju cjelovitog razvoja funkcija u skladu sa zakonitostima djetetova razvoja i stvarnim individualnim mogućnostima.

Programom javnih potreba u predškolskom odgoju Grada Dubrovnika (u nastavku teksta: Program javnih potreba) utvrđuje se oblik, opseg, kvaliteta i način zadovoljenja javnih potreba u djelatnosti predškolskog odgoja i obrazovanja te skrbi o djeci predškolske dobi (u nastavku teksta: predškolski odgoj) prema potrebama i interesima građana Grada Dubrovnika.

Prema Zakonu o predškolskom odgoju i obrazovanju, djelatnost predškolskog odgoja financira se pretežno sredstvima proračuna lokalne i područne (regionalne) samouprave te sudjelovanjem roditelja u cijeni programa predškolskog odgoja, u koje su uključena njihova djeca. Određeni programi, kao što su posebni programi za djecu s poteškoćama u razvoju i darovitu djecu te program predškole, sufinanciraju se iz sredstava Državnog proračuna Republike Hrvatske.

Programom javnih potreba, za koji se sredstva osiguravaju u Proračunu Grada Dubrovnika, obuhvaćeni su sljedeći programi:

* redoviti programi predškolskog odgoja: cjelodnevni i skraćeni jaslični i vrtićni programi odgoja i obrazovanja, koji se ostvaruju u javnim ustanovama Dječji vrtići Dubrovnik i Dječji vrtić Pčelica te 3 (tri) privatna vrtića čiji su osnivači fizičke osobe i
* program predškolskog odgoja za djecu s teškoćama u razvoju pri Osnovnoj školi Marina Držića.

**2. IZVJEŠĆE O PROVEDBI PROGRAMA JAVNIH POTREBA U PREDŠKOLSKOM ODGOJU GRADA DUBROVNIKA ZA 2021. GODINU**

Program javnih potreba u predškolskom odgoju za 2021. godinu obuhvaćao je programe odgoja i obrazovanja koji su se provodili u javnoj ustanovi Dječji vrtići Dubrovnik i od 1. rujna 2021. godine u Dječjem vrtiću Palčica, privatnim dječjim vrtićima „Petar Pan“, „Calimero“ i „Bubamara“ te program predškolskog odgoja za djecu s teškoćama u razvoju pri Osnovnoj školi Marina Držića.

U skladu s Izvješćem o radu Dječjih vrtića Dubrovnik tijekom pedagoške godine 2020./2021. rad u Dječjim vrtićima Dubrovnik bio je organiziran u 91 odgojnoj skupini s 1.692 djece. Primarnim programima bilo je obuhvaćeno 1.665 djece jasličke i vrtićke dobi u 88 odgojnih skupina (478 djece u 31 odgojnoj skupini jaslica te 1.187 djece u 57 odgojnih skupina vrtića). Kraći popodnevni program pohađalo je 9 djece u jednoj odgojnoj skupini te 18 djece u dvije odgojne skupine kraćeg petosatnog vrtićkog programa (Šipan i Lopud).

**Tablica 1: Rekonstrukcija programa u pedagoškoj godini 2020./2021.**

|  |  |  |  |  |  |  |
| --- | --- | --- | --- | --- | --- | --- |
| **VRSTA PROGRAMA** | **BROJ ODGOJNIH SKUPINA** | **BROJ ODGOJITELJA** | **BROJ UPISANE DJECE** | **BROJ DJECE S TEŠKOĆAMA UKLJUČENA U REDOVNE SKUPINE** | **BROJ DJECE S TEŠKOĆAMA KOJA IMAJU OSOBNOG POMAGAČA** | **PROSJEČAN BROJ DJECE PO SKUPINAMA** |
|
|
| **10-SATNI JASLIČNI** | 31 | 62 | 478 | 35 | 8 | **15,4** |
| **10-SATNI VRTIĆNI** | 57 | 116 | 1.187 | 193 | 27 | **20,8** |
| **5-SATNI** | 2 | 2 | 18 | / | / | **9,0** |
| **3-SATNI** | 1 | 1 | 9 | / | / | **9,0** |
| **UKUPNO** | **91** | **181** | **1.692** | **228** | **35** | **13,6** |

Prosječan broj djece po jasličnim skupinama je 15, dok je prosjek za vrtićke skupine 21 dijete. U nekim skupinama je broj djece nešto veći od onog propisanog Državnim pedagoškim standardom, posebno u jasličnim skupinama, a sve zbog velikog broja zahtjeva roditelja za smještajem djece u vrtiće i jaslice. S obzirom na navedeno, Dječji vrtići Dubrovnik nastojali su osigurati dovoljan broj odgojitelja I stručnih suradnika, kao I svih drugih zaposlenika, kako bi se zadovoljila kvaliteta kroz sve seg,mente rada u vrtiću.

Tijekom pedagoške godine ispisalo se iz vrtića 91 dijete. Na svako upražnjeno mjesto upisivala su se nova djeca te su se zaprimale nove prijave i na taj način je broj djece u skupinama i ukupan broj djece u vrtiću ostao isti.

U redovne programe Dječjih vrtića Dubrovnik bilo je uključeno 228 djece s poteškoćama u razvoju, a njih 35 je imalo osobnog pomagača. S djecom s teškoćama u razvoju radila su 34 pomagača.

Programe Dječjih vrtića Dubrovnik provodilo je u protekloj pedagoškoj godini prema izvješću Dječjih vrtića Dubrovnik 370 zaposlenika od čega 224 odgojitelja predškolske djece.

Zbog jednostavijeg i učinkovitijeg rada Dječji vrtići Dubrovnik organizacijski su bili podijeljeni u tri cjeline. Prvu cjelinu čine vrtići Palčica, Škatulica, Radost i Lopud, drugu cjelinu čine vrtići Pile, Gruž, Kono, Kono 1, Izviđač i Ciciban i ove dvije cjeline nastavile su s radom unutar javne ustanove Dječji vrtići Dubrovnik.

Treća pak cjelina, koju čine vrtići Pčelica, Opskrbi centar, Vita, POS, Aster, Stara Mokošica, Osojnik, Zaton, Trsteno, Gromača i Šipan osamostalila se i u lipnju 2021. godine stekla preduvjete za početak samostalnog rada. Rezultat je to procesa podjele Dječjih vrtića Dubrovnik koji je započeo 2019. godine i formalno okončan donošenjem rješenja o odobravanju početka obavljanja djelatnosti predškolskog odgoja i obrazovanja Dječjem vrtiću Pčelica Upravnog odjela za društvene djelatnosti Dubrovačko-neretvanske županije KLASA:UP/I-601-01/20-02/01, URBROJ:2117/1-10-21-23 od 23. lipnja 2021. godine. Početkom pedagoške godine 2021./2022. Dječji vrić Pčelica započeo je s radom kao samostalna predškolska ustanova Grada Dubrovnika.

Nakon što su u okviru projekta **“Grad ZA djecu”** Gradu Dubrovniku odobrena bespovratna sredstva u iznosu od 14.080.986,10 kuna od 1. travnja 2019. u pojedine vrtiće Dječjih vrtića Dubrovnik uvedeno je desetosatno radno vrijeme od 9,30 do 19,30 sati, kao i rad subotom. Ponuđeni poslijepodnevni program u vrtićima Izviđač, Pile, Ciciban, Palčica, Škatulica i Pčelica pohađalo je u protekloj pedagoškoj godini 15, a program subotom u vrtićima Palčica i Pčelica 25 djece predškolskog uzrasta. Program vrtića obogaćen je ponudom Montessori i sportskog programa, za koje je nabavljena odgovarajuća oprema. Zaposleni su novi odgajitelji, osobni pomagaći, tehničko i stručno osoblje (psiholog i edukacijski rehabilitator - nestručna zamjena). U okviru ovog projekta financirane su brojne edukacije usmjerene na jačanje stručnih kompetencija. Ovaj projekt završio je 24. travnja 2021.

Nakon završetka projekta „Grad ZA djecu“ Grad Dubrovnik je sukladno potrebama roditelja nastavio financirati poslijepodnevni program i rad subotom u Dječjim vrtićima Dubrovnik. Na ovim poslovima ostalo je raditi 6 odgojitelja, 6 djelatnika tehničkog osoblja, 1 djelatnik stručne službe i projektni koordinator.

Cijene programa predškolskog odgoja dječjih vrtića i jaslica u vlasništvu Grada Dubrovnika određene su Zaključkom Gradskog vijeća o načinu i uvjetima sudjelovanja roditelja - korisnika usluga u cijeni programa dječjih vrtića i jaslica u vlasništvu Grada Dubrovnika i iznose:

- za primarni jaslički i vrtićki desetosatni program od 250,00 do 550,00 kn

(ovisno o mjesečnim primanjima po članu obitelji)

- za kraći vrtićki popodnevni trosatni program 250,00 kn

- za kraći vrtićki primarni petosatni program (Gromača,

Šipan i Lopud) 150,00 kn

Mjerama socijalnog programa Grada Dubrovnika utvrđeni su kriteriji za potpuno ili djelomično oslobađanje od obveze sudjelovanja u cijeni programa za pojedine roditelje - korisnike usluga.

Ove olakšice koristilo je 404 djece korisnika usluga vrtića u svim programima tijekom godine. Slijedi tabelarni prikaz korištenja socijalnog programa u protekloj pedagoškoj godini:

**Tablica 2: Socijalni program u pedagoškoj godini 2020./2021. godini**

|  |  |  |  |
| --- | --- | --- | --- |
| Redni broj | PRIMARNI PROGRAM – VRSTA OLAKŠICE | BROJ DJECE  (prosjek 12 mj.) | UKUPNO PED.GODINE |
| 1. | Djeca HRVI Domovinskog rata 90% i više | 9 | 60.500,00 |
| 2. | Djeca HRVI i CI Domovinskog rata s invalidnošću od 50% do 80% | 7 | 4180,00 |
| 3. | Djeca s teškoćama u razvoju | 7 | 13.035,00 |
| 4. | Djeca s teškoćama u razvoju (ne koriste puni program) | 24 | 91.890,00 |
| 5. | Djeca samohranih roditelja | 27 | 15.835,00 |
| 6. | Roditelji s dvoje i više djece u vrtiću:   * za drugo dijete 50% umanjene cijene * za treće dijete – besplatno | 278 | 899.800,00 |
| 7. | Djeca štićenici dječjeg doma „Maslina“ | / | / |
| 8. | Dijete iz obitelji s 4 i više djece | 47 | 83.490,00 |
|  | **UKUPNO ZA PRIMARNI PROGRAM** | 399 | 1.175.330,00 |
| Redni broj | KRAĆI 5–SATNI PROGRAM – VRSTA OLAKŠICE |  |  |
| 1. | Djeca s teškoćama u razvoju | 3 | 2.070,00 |
|  | **UKUPNO ZA KRAĆI 5-SATNI PROGRAM** | 3 | 2.070,00 |
| Redni broj | KRAĆI POPODNEVNI 3-SATNI PROGRAM |  |  |
| 1. | Roditelji s dvoje i više djece u vrtiću   * za drugo dijete 50% umanjene cijene | 1 | 825,00 |
| 3. | Dijete iz obitelji s 4 i više djece | 1 | 1.980,00 |
|  | **UKUPNO KRAĆI POPODNEVNI 3-SATNI PROGRAM** | 2 | 2.805,00 |
|  | **UKUPNO SOCIJALNI PROGRAM** | 404 | 1.173.605,00 |

|  |  |
| --- | --- |
| **EKONOMSKA CIJENA** | 1.765,00 |
| **PROSJEČNA CIJENA** | 434,00 |

Zbog vala epidemije u proljeće 2021. godine Upravno vijeće Dječjih vrtića Dubrovnik donijelo je, uz prethodnu suglasnost Grada Dubrovnika (zaključak gradonačelnika), Odluku o umanjenju cijene vrtićkih usluga zbog epidemije koronavirusa. Sukladno navedenoj Odluci korisnici usluga Dječjih vrtića Dubrovnik imali su pravo na umanjenje cijene od:

* 50% u slučaju da korisnik ne koristi vrtićke usluge cijeli mjesec
* 50% dnevne cijene za svaki dan izostanka u slučaju da korisnik ne koristi vrtićke usluge najmanje 11 radnih dana u kontinuitetu.

Odluka je bila na snazi od 1. travnja do 1. kolovoza 2021. godine.

Tijekom svibnja i lipnja 2021. godine (od 25. svibnja do 4 lipnja) proveden je upis djece u dječje vrtiće i jaslice za pedagošku 2021./2022.godinu. Upisi su se provodili elektronski putem mreže CARNET. U upisnom roku zaprimljeno je 415 zahtjeva za upis od čega 229 zahtjeva za jaslice i 107 za vrtić, 4 zahtjeva za kraći popodnevni program te 75 zahtjeva koji ne ispunjavaju uvjete natječaja.

Upravno vijeće Dječjih vrtića Dubrovnik na sjednici održanoj 15. srpnja 2021.godine donijelo je na temelju pregledane dokumentacije i kontrole bodovanja Rješenje o upisu djece u dječje vrtiće i jaslice Dječjih vrtića Dubrovnik za pedagošku 2021./2022. godinu. Sukladno spomenutom rješenju svoje mjesto u vrtiću dobila su 304 djeteta predškolske dobi, od čega je 206 djece primljeno u jaslice i 98 djece u vrtić. Ostala prijavljena djece ostala su na listi čekanja. Ova lista čekanja ažurira se svaki mjesec, zaključno do veljače.

Na listi prvenstva svoje mjesto nije našlo 75 djece i to: 15 djece koja nemaju prebivalište na području Grada, 52 djece koja su rođena poslije 31. kolovoza 2020.godine i 8 djece zbog nepotpunog cijepnog statusa.

Članovi Stručnog tima upis djece u vrtić provode putem inicijalnog intervjua i upitnika za roditelje. Upitnik sadrži bitne anamnestičke podatke o razvoju djeteta i njegovom obiteljskom statusu. To je prilika da se od samog uključivanja djeteta u vrtić ostvari dobar kontakt te potakne roditelje na suradnju i pravovremeno otkrivanje eventualnih zdravstvenih, razvojnih i emocionalnih poteškoća djeteta.

Članovi Stručnog tima primjećuju da iz godine u godinu raste broj djece sa zdravstvenim poteškoćama, posebno djece s alergijskim bolestima, a raste i broj djece iz jednoroditeljskih obitelji.

Grad Dubrovnik je tijekom pedagoške godine 2020./2021. godine uložio znatna sredstva u uređenje i opremanje dječjih vrtića na svom području.

U tablici u nastavku daje se pregled ulaganja u radove, opremu i didaktički materijal.

**Tablica 3: Ulaganja u opremu u Dječjim vrtićima Dubrovnik**

|  |  |  |  |
| --- | --- | --- | --- |
| **RED. BROJ** | **VRTIĆ** | **NAMJEŠTAJ I OPREMA** | **IZNOS** |
| 1. | Palčica, Izviđač, Mala kuća, Ciciban, Sunce | Klizna vrata, ograda, suđe, drobilica hrane, oprema za dvorište, stolice, prozori, nadstrešnica, tepisi | 180.514,57 |
| 2. | Škatulica, Sunce, Izviđač, Pile | Hladnjak, klima, ograda | 43.425,31 |
| 3. | Palčica, Mala kuća, Ciciban, Pčelica, Radost, Sunce, Škatulica | Vrata, uredska oprema, kopirni aparat, didaktika, ormari, arhivske police, prozori, vjetrobran, plafonijere, kamere | 124.409,45 |
|  | **Ukupno:** |  | **346.851,83** |

**Tablica 4 : Ulaganja u radove**

|  |  |  |  |
| --- | --- | --- | --- |
| **RED. BROJ** | **VRTIĆ** | **RADOVI** | **IZNOSI** |
| **1.** | Palčica, Mokošica, Gromača, Opskrbni centar, Ciciban, Zaton, Radost | Radovi na krovu, izmjena vrata, servis klima, radovi u dvorištu, izrada dječje grupe jaslice, izrada rasvjete, građevinski radovi oko prozora | 241.301,85 |
| 2. | Izviđač, Gromača, Palčica, Mokošica, Sunce | Dio oborinske odvodnje, popravak krova, uređenje dvorišta uređenje vrtićke grupe | 119.970,75 |
| **3.** | Izviđač, Pčelica, Gromača | Uređenje igrališta, izrada sanitarnih čvorova, izrada krova i rekonstrukcija kuhinje | 1.346.071,57 |
|  | **Ukupno:** |  | **1.707.344,17** |

**Tablica 5: Didaktika, likovni materijal i literatura**

|  |  |  |  |
| --- | --- | --- | --- |
| 1. | Svi vrtići | Stručna literatura, didaktika | 64.480,00 |
| 2. | Svi vrtići | Slikovnice, likovni materijal | 100.800,00 |
| 3. | Svi vrtići | Likovni materijal, didaktika | 76.800,00 |
|  | **Ukupno** |  | **242.080,00** |

Planirana sredstva za subvenciju rada privatnih vrtića isplaćena su sukladno Odluci o sufinanciranju i subvencioniranju privatnih dječjih vrtića i djelatnosti dadilja na području Grada Dubrovnika prema kojoj subvencija za dijete u jaslicama iznosi 825,00 , a za dijete u vrtiću 750,00 kuna. Ukupno je privatnim vrtićima u 2021. isplaćeno 1.151.450,00 i to: Dječjem vrtiću Calimero 635.750,00, Dječjem vrtiću Bubamara 320.175,00 i Dječjem vrtiću Petar Pan 195.525,00.

Program predškolskog odgoja za djecu s poteškoćama u razvoju pri Osnovnoj školi Marina Držića pohađalo je u protekloj školskoj godini osmero djece.

Osnovna škola Marina Držića je šestu godinu zaredom organizirala „ Ljetni kamp za djecu s poteškoćama“. Kamp je trajao od 12. srpnja do 13. kolovoza 2021. godine. U rad kampa bilo je uključeno 23 djece s poteškoćama, od kojih 17 školskog uzrasta, a 6 vrtićke dobi. Bili su raspoređeni u jednu vrtićku i 6 školskih skupina, sve sukladno epidemiološkim mjerama koje su tada bile na snazi. U rad kampa bilo je uključeno 11 stručnih voditelja skupina, 5 asistenata, 2 spremačice i vozač kombija.

**3. REDOVITI PROGRAMI PREDŠKOLSKOG ODGOJA U 2022. GODINI - OBLICI,**

**OPSEG I NOSITELJI DJELATNOSTI**

Redoviti programi predškolskog odgoja u obliku cjelodnevnih i skraćenih jasličkih i vrtićkih programa odgoja i obrazovanja ostvaruju se u Gradu Dubrovniku u javnoj ustanovi Dječji vrtići Dubrovnik i od rujna 2021. u javnoj ustanovi Dječji vrtić Pčelica kao glavnim nositeljima programa javnih potreba u predškolskom odgoju i 3 (tri) privatna vrtića čiji su osnivači fizičke osobe.

Dječji vrtić Pčelica osnovan je Odlukom o podjeli Dječjih vrtića Dubrovnik KLASA:601-01/19-01/14, URBROJ:2117/01-09-19-04 koju je donijelo Gradsko vijeće Grada Dubrovnika od 27. lipnja 2019. i Odlukom o njezinoj izmjeni i dopuni KLASA:601-01/19-01/14,URBROJ:2117/01-09-19-10 od 23. rujna 2019.godine. Odlukom o podjeli predviđeno je osnivanje novog Dječjeg vrtića Pčelica sa sjedištem u Mokošici, Bartola Kašića 25, dok ustanova Dječji vrtići Dubrovnik nastavlja s obavljanjem djelatnosti predškolskog odgoja i obrazovanja te skrbi o djeci rane i predškolske dobi u smanjenom opsegu.

Ministarstvo znanosti i obrazovanja izdalo je dana 7. studenog 2019. Rješenje KLASA:UP/I-601-02/19-01/00028, URBROJ:533-08-19-0004 kojim ocjenjuje da je Odluka o podjeli sukladna sa zakonom, a 13. siječnja 2020. daje suglasnost na redoviti desetosatni program odgojno-obrazovnog rada.

Na osnovu dostavljene dokumentacije i obavljenog očevida, Upravni odjel za društvene djelatnosti Dubrovačko-neretvanske županije izdao je Rješenje KLASA:UP/I-601-01/20-02/01, URBROJ:2117/01-10-21-23 od 23. lipnja 2021.godine, kojim se Dječjem vrtiću Pčelica odobrava početak obavljanja djelatnosti predškolskog odgoja i obrazovanja te skrbi o djeci rane i predškolske dobi.

Dječji vrtići Dubrovnik i Dječji vrtić Pčelica sklopili su 31. kolovoza 2021. Sporazum o preuzimanju radnika i Sporazum o preuzimanju korisnika usluga i ugovora o pružanju usluga ranog i predškolskog odgoja, obrazovanja i skrbi te su od 1. rujna 2021. nastavili s radom kao samostalne predškolske ustanove.

**3.1. JAVNA USTANOVA „DJEČJI VRTIĆI DUBROVNIK“**

Dječji vrtići Dubrovnik organiziraju i provode programe njege, odgoja i obrazovanja, zdravstvene zaštite i prehrane djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima od starosne dobi od godinu dana do polaska u prvi razred osnovne škole.

U skladu s Planom i programom rada za pedagošku 2021./2022. godinu Dječji vrtići Dubrovnik organiziraju sljedeće programe odgoja i obrazovanja:

* primarni jutarnji program (desetosatni),
* popodnevni vrtićki program (petosatni),
* popodnevni vrtićki program (trosatni) te
* drugi kraći programi tijekom godine .

**Primarni desetosatni jutarnji program**

Primarni jutarnji program organizira se kao desetosatni vrtićki (za djecu od 3. godine života do polaska u osnovnu školu) i desetosatni jaslički program (za djecu od 1. do 3. godine života) kojim je u pedagoškoj 2021./2022. obuhvaćeno 1.107 djece u 59 odgojnih skupina, 798 djece vrtićkog uzrasta u 40 odgojnih skupina i 309 djece jasličkog uzrasta u 19 skupina.

Radno vrijeme primarnih programa usklađeno je s radnim vremenom roditelja i traje od 6,30 do 16,30 sati (dežurstvo od 16,30 do 17,00 sati) odnosno od 9,30 do 19,30 sati.

Desetosatni program u vremenu od 9,30 do 19,30 sati organiziran je u vrtićima Palčica i Škatulica. Rad subotom, u vremenu od 6,30 do 16,30 sati, organiziran je u vrtiću Palčica.

**Popodnevni petosatni vrtićki program**

Vrtićki petosatni program organiziran je na otoku otoku Lopudu, pohađa ga petero djece u mješovitoj skupini. Radno vrijeme vrtića na Lopudu je od 12,00 do 17,00 sati.

**Popodnevni trosatni vrtićki program**

Popodnevni program organiziran je u ovoj pedagoškoj godini samo u Dječjem vrtiću Gruž s jednom skupinom od sedmero djece.

Program zadovoljava potrebe djece od 3. godine života do polaska u prvi razred osnovne škole, a radno vrijeme ovog programa je od 14,00 do 17,00 sati. Ovaj program pohađaju i djeca u programu predškole. Ukoliko bude potrebno, za potrebe programa besplatne predškole, otvorit će se i nove skupine.

Slijedi prikaz programa i broja djece sa stanjem na dan 30. rujna 2021.

**Tablica 6: Primarni jaslički desetosatni program**

|  |  |  |  |  |  |  |  |
| --- | --- | --- | --- | --- | --- | --- | --- |
| **V R T I ć** | **SKUPINE** | **ODGOJITELJI** | **UPISANA DJECA** | **DJECA S TUR**  **UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEK BROJA DJECE PO GRUPAMA** |
| **PALČICA** | 7 | 14 | 122 | 3 | / | / | **17,43** |
| **ŠKATULICA** | 5 | 10 | **77** | 9 | 1 | 2 | **15,4** |
| **CICIBAN** | 3 | 6 | 50 | 4 | 1 | 5 | **16,66** |
| **IZVIĐAČ** | 3 | 6 | 47 | 5 | / | 1 | **15,66** |
| **KONO** | 1 | 2 | 15 | 1 | / | / | **15,00** |
| **UKUPNO** | **19** | **38** | **309** | **22** | **2** | **8** | **16,03** |

**Tablica 7: Primarni vrtićki** **desetosatni program**

|  |  |  |  |  |  |  |  |
| --- | --- | --- | --- | --- | --- | --- | --- |
| **VRTIĆ** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEK BROJA DJECE PO GRUPAMA** |
| **PALČICA** | 14 | 28 | 302 | 64 | 8 | 63 | **21,57** |
| **ŠKATULICA** | 6 | 12 | 113 | 21 | 1 | 44 | **18,83** |
| **RADOST** | 3 | 6 | 53 | 13 | 2 | 10 | **17,67** |
| **GRUŽ** | 3 | 5 | 48 | 14 | 3 | 3 | **16,00** |
| **CICIBAN** | 5 | 10 | 114 | 16 | 3 | 44 | **22,8** |
| **IZVIĐAČ** | 4 | 8 | 83 | 19 | 3 | 14 | **20,75** |
| **KONO** | 2 | 4 | 31 | 3 | 1 | 3 | **15,5** |
| **PILE** | 3 | 6 | 54 | 13 | 3 | 10 | **18,00** |
| **UKUPNO** | **40** | **79** | **798** | **163** | **23** | **191** | **18,89** |

**Tablica 8: Kraći vrtićki petosatni program**

|  |  |  |  |  |  |  |  |
| --- | --- | --- | --- | --- | --- | --- | --- |
| **V R T I Ć** | **SKUPINE** | **ODGOJITELJI** | **UPISANA DJECA** | **DJECA S TUR**  **UKLJUČENA U REDOVITE SKUPINE** | **DJECA S TUR KOJA IMAJU OSOBNOG**  **POMAGAČA** | **DAROVITA DJECA** | **PROSJEK BROJA DJECE PO GRUPAMA** |
| **LOPUD** | 1 | 1 | 5 | / | **/** | **/** | **5** |
| **UKUPNO** | **1** | **1** | **5** | **/** | **/** | **/** | **5** |

|  |  |  |  |  |  |  |  |
| --- | --- | --- | --- | --- | --- | --- | --- |
| **V R T I Ć** | **SKUPINE** | **ODGOJITELJI** | **UPISANA DJECA** | **DJECA S TUR**  **UKLJUČENA U REDOVITE SKUPINE** | **DJECA S TUR KOJA IMAJU OSOBNOG**  **POMAGAČA** | **DAROVITA DJECA** | **PROSJEK BROJA DJECE PO GRUPAMA** |
| **LOPUD** | 1 | 1 | 5 | / | **/** | **/** | **5** |
| **UKUPNO** | **1** | **1** | **5** | **/** | **/** | **/** | **5** |

**Tablica 9: Kraći vrtićki program 3 – satni**

|  |  |  |  |  |  |  |  |
| --- | --- | --- | --- | --- | --- | --- | --- |
| **VRTIĆ** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG**  **POMAGAČA** | **DAROVITA DJECA** | **PROSJEK BROJA DJECE PO GRUPAMA** |
| **GRUŽ**  **POPODNE** | 1 | 1 | 7 | / | / | / | 7 |
| **UKUPNO** | **1** | **1** | **7** | **/** | **/** | **/** | **7** |

**Tablica 9: Rekapitulacija programa**

|  |  |  |  |  |  |  |  |
| --- | --- | --- | --- | --- | --- | --- | --- |
| **VRSTA PROGRAMA** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE**  **SKUPINE** | **DJECA S TUR**  **KOJA IMAJU OSOBNOG**  **POMAGAČA** | **DAROVITA**  **DJECA** | **PROSJEK BROJA DJECE PO GRUPAMA** |
| **10-SATNI JASLIČKI** | **19** | **38** | **309** | **23** | **2** | **8** | **16,03** |
| **10-SATNI VRTIĆKI** | **40** | **79** | **798** | **163** | **23** | **191** | **18,89** |
| **5-SATNI** | **1** | **1** | **5** | **/** | **/** | **/** | **5,00** |
| **3-SATNI** | **1** | **1** | **7** | **/** | **/** | **/** | **7,00** |
| **UKUPNO** | **61** | **119** | **1119** | **186** | **25** | **199** | **11,73** |

Od 186djece s poteškoćama u razvoju uključene u redovne programe, njih 25 ima pomoćnika. Pomoćnici rade sa svakim djetetom po 2 odnosno 4 sata dnevno.

U ovoj pedagoškoj godini prepoznato je 199 potencijalno darovite djece s kojima se provodi Program za darovitu djecu. Cilj programa je rano prepoznavanje potencijalno darovite djece, utvrđivanje načina odgojno-obrazovnog djelovanja u cilju zadovoljavanja potreba i poticanja razvoja darovite djece u vrtiću i izvan vrtića.

**Drugi kraći programi tijekom godine**

U Dječjim vrtićima Dubrovnik nude se i drugi redoviti i povremeni programi kao što su:

- Program predškole u trajanju od 250 sati

- Vjerski program (vrtić Radost),

- Rano učenje engleskog jezika, tečaj francuskog jezika

- Program za darovite u svim vrtićima

- Programi umjetničkog, kulturnog i športskog sadržaja uz sudjelovanje na javnim nastupima.

Opisani opseg programa Dječjih vrtića Dubrovnik planira se realizirati s 208 djelatnika Dječjih vrtića Dubrovnik.

**Tablica 10: Zaposlenici Dječjih vrtića Dubrovnik po radnim mjestima**

|  |  |  |
| --- | --- | --- |
| **REDNI BROJ** | **RADNO MJESTO** | **BROJ IZVRŠITELJA** |
| 1. | Ravnatelj | 1 |
| 3. | Pedagog | 2 |
| 4. | Psiholog | 2 |
| 6. | Defektolog | 1 |
| 7. | Edukacijski rehabilitator | 1 |
| 8. | Logoped | 2 |
| 9. | Zdravstveni voditelj | 2 |
| 10. | Osobni pomagač | 23 |
| 11. | Odgojitelj | 115 |
| 13. | Odgojitelj – pripravnik | 4 |
| 14. | Tajnik | 1 |
| 15. | Administrativni referent | 1 |
| 16. | Voditelj računovodstva i knjigovodstva | 1 |
| 17. | Samostalni referent za planiranje i nabavu | 1 |
| 18. | Računovodstveni referent:   * osnovnih sredstava, sitnog inventara i blagajne * obračun plaća * saldokonti * financijski knjigovođa * materijalnog knjigovodstva - skladištar | 5 |
| 20. | Voditelj kuhinje | 2 |
| 21. | Kuharica | 3 |
| 23. | Kućni majstor – ložač - vozač | 4 |
| 24. | Pomoćna radnica u kuhinji | 16 |
| 25. | Radnica u praonici | 2 |
| 26. | Spremačica | 19 |
| **UKUPNO**: |  | **208** |

* 1. **JAVNA USTANOVA DJEČJI VRTIĆ PČELICA**

Dječji vrtić Pčelica organizira i provodi programe njege, odgoja, obrazovanja, zdravstvene zaštite i prehrane za djecu od navršenih godinu dana života do polaska u osnovnu školu. Kroz provedbu različitih programa utemeljenih na Nacionalnom kurikulumu za rani i predškolski odgoj i obrazovanje te zakonskim odredbama koje određuju predškolski sustav, usmjereni su stvaranju bogatog materijalnog i socijalnog konteksta koji omogućuje razvoj dječjih potencijala, poštivanje dječjih prava i uvažavanje individualnih potreba djece.

U okviru svoje djelatnosti Vrtić organizira i provodi:

- primarni jutarnji vrtićki i jaslički program (desetosatni)

- jutarnji vrtićki program (petosatni)

- drugi kraći programi tijekom godine

**Primarni desetosatni jutarnji program**

Primarni jutarnji program organiziran je kao 10-satni vrtićki (za djecu od 3. godine do polaska u školu) i desetosatni jaslički program (za djecu od 1 do 3 godine života), a kojim je obuhvaćeno ukupno 531 dijete u 20 skupina, od toga 116 djece jasličkog uzrasta u 8 skupina te 415 djece vrtićkog uzrasta, u 20 odgojnih skupina.

Radno vrijeme primarnih programa usklađeno je s potrebama roditelja i traje od 6,30 do 16,30 sati te dežurstvo od 16,30 do 17,00 sati.

**Jutarnji petosatni vrtićki program**

Vrtićki petosatni program je organiziran u jednoj odgojnoj skupini na otoku Šipanu za jedanaestero djece. Radno vrijeme vrtića na otoku Šipanu je od 7,30 do 13,00 sati.

Slijedi prikaz programa i broja djece sa stanjem na dan 30. rujna 2021.

**Tablica 11: Primarni jaslički desetosatni program**

|  |  |  |  |  |  |  |  |
| --- | --- | --- | --- | --- | --- | --- | --- |
| **VRTIĆ /PODRUČNI OBJEKT** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEK BROJA DJECE PO SKUPINAMA** |
| **PČELICA** | 3 | 6 | 48 | 6 | / | / | **16,0** |
| **PČELICA**  **2 I 3** | 2 | 4 | 26 | 1 | / | / | **13,0** |
| **POS** | 1 | 2 | 12 | 4 | 1 | / | **12,0** |
| **VITA** | 1 | 2 | 16 | 2 | / | / | **16,0** |
| **ZATON** | 1 | 2 | 14 | / | / | / | **14,0** |
| **UKUPNO** | **8** | **16** | **116** | **13** | **1** | **0** | **14,2** |

**Tablica 12: Primarni vrtićki desetosatni program**

|  |  |  |  |  |  |  |  |
| --- | --- | --- | --- | --- | --- | --- | --- |
| **V R T I Ć** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEK BROJA DJECE PO SKUPINAMA** |
| **PČELICA** | 5 | 11 | 128 | 17 | 2 | 1 | **25,6** |
| **PČELICA 1,2,3** | 4 | 8 | 67 | 4 | / | / | **16,8** |
| **MALA KUĆA** | 4 | 9 | 66 | 16 | / | 2 | **16,5** |
| **POS** | 1 | 2 | 23 | 7 | / | / | **23,0** |
| **ASTER** | 1 | 2 | 18 | 3 | 1 | 5 | **18,0** |
| **OSOJNIK** | 1 | 4 | 31 | 2 | / | / | **31,0** |
| **ZATON** | 2 | 5 | 39 | 7 | / | 1 | **19,5** |
| **GROMAČA** | 1 | 3 | 19 | 1 | / | / | **19,0** |
| **TRSTENO** | 1 | 3 | 24 | 4 | / | 8 | **24,0** |
| **UKUPNO** | **20** | **47** | **415** | **67** | **7** | **17** | **21,5** |

**Tablica 13: Kraći vrtićki trosatni program**

|  |  |  |  |  |  |  |  |
| --- | --- | --- | --- | --- | --- | --- | --- |
| **V R T I Ć** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEKBROJA DJECE PO SKUPINAMA** |
| **ŠIPAN** | 1 | 1 | 11 | / | **/** | **/** | **11** |
| **UKUPNO** | **1** | **1** | **11** | **/** | **/** | **/** | **11** |

**Tablica 14: Rekapitulacija programa**

|  |  |  |  |  |  |  |  |
| --- | --- | --- | --- | --- | --- | --- | --- |
| **VRSTA PROGRAMA** | **SKUPINE** | **ODGOJITELJI** | **UPISANA DJECA** | **DJECA S TUR UKLJUČENA U REDOVITE SKUPINE** | **DJECA S TUR KOJA IMAJU OSOBNOG POMAGAČA** | **DAROVITA DJECA** | **PROSJEK BROJA DJECE PO SKUPINAMA** |
| **10-SATNI JASLIČKI** | 8 | 16 | 116 | 13 | 1 | / | **14,2** |
| **10-SATNI VRTIĆKI** | 20 | 47 | 415 | 67 | 7 | 17 | **21,5** |
| **5-SATNI** | 1 | 1 | 11 | / | / | / | **11,0** |
| **UKUPNO** | **29** | **64** | **542** | **80** | **8** | **17** | **15,57** |

Od 80 djece s poteškoćama u razvoju uključene u redovne programe, njih 8 ima pomoćnika. Pomoćnici rade sa svakim djetetom po 4 sata dnevno.

**Drugi kraći programi tijekom godine**

U dječjem vrtiću Palčica nude se i drugi redoviti i povremeni programi kao što su:

* Program predškole u trajanju od 250 sati;
* Vjerski program (u vrtićima Osojnik i Mala kuća);
* Program za darovite u svim vrtićima;
* Kraći program ranog učenja engleskog jezika
* Programi umjetničkog, kulturnog i sportskog sadržaja - sudjelovanje u javnim nastupima
* Alternarivni Montessori program

Montessori program se provodi u DV Mala kuća, a njime je obuhvaćeno 19 djece u jednoj odgojnoj skupini. Program provode odgojiteljice predškolske djece sa završenim jednogodišnjim programom stručnog usavršavanja iz područja pedagogije Marije Montessori za djecu u dobi od 3. godine života do polaska u školu.

U Dječjem vrtiću Pčelica se trenutno ne organizira poslijepodnevni rad ni rad subotom, ali se prati interes roditelja te će se po potrebi organizirati ovakvi oblici izvođenja programa.

Organizacija rada vrtića ljeti kao i u vrijeme blagdana (Badnjak, Stara godina, blagdan Svetog Vlaha) provodi se prema iskazanom interesu roditelja organizacijom dežurstava u određenim objektima.

Opisani opseg programa Dječjeg vrtića Pčelica planira se realizirati s 110 djelatnika Dječjeg vrtića Pčelica.

**Tablica 15: Zaposlenici Dječjeg vrtića Pčelica po radnim mjestima**

|  |  |  |
| --- | --- | --- |
| **REDNI**  **BROJ** | **RADNO MJESTO** | **BROJ IZVRŠITELJA** |
|  | Ravnatelj | 1 |
|  | Pedagog | 1 |
|  | Psiholog | 1 |
|  | Edukacijski rehabilitator | 1 |
|  | Zdravstveni voditelj | 1 |
|  | Osobni pomagač | 9 |
|  | Odgojitelj | 64 |
|  | Tajnik | 1 |
|  | Voditelj računovodstva i knjigovodstva | 1 |
|  | Računovodstveni referent za obračun plaća, vođenje blagajne | 1 |
|  | Računovodstveni referent-saldakonti i financijski knjigovođa | 1 |
|  | Računovodstveno-administrativni referent | 1 |
|  | Voditelj kuhinje | 1 |
|  | Kuharica | 3 |
|  | Kućni majstor – ložač – vozač | 2 |
|  | Pomoćna radnica u kuhinji | 3 |
|  | Radnica u praonici | 1 |
|  | Spremačica | 17 |
| **UKUPNO**: |  | **110** |

U osiguravanju uvjeta za rad zaposlenih u Dječjim vrtićima Dubrovnik i Dječjem vrtiću Pčelica primjenjuju se odredbe Kolektivnog ugovora za zaposlene u predškolskim ustanovama Grada Dubrovnika, koji je potpisan u lipnju 2016. godine. Tijekom 2020. i 2021. godine trebali su biti završeni pregovori i potpisan novi Kolektivni ugovor za zaposlene u predškolskim ustanovama Grada Dubrovnika, no epidemija je omela pregovore koji će biti nastavljeni u 2022. godini. U međuvremenu je bio na snazi zaključak gradonačelnika Grada Dubrovnika kojim se za 10% smanjuje osnovica za isplatu plaća svim zaposlenicima kojima se plaća isplaćuje iz proračuna Grada Dubrovnika te zaključak kojim se privremeno odgađa isplata materijalnih prava. Materijalna prava iz 2020. godine isplaćena su zaposlenicima dječjih vrtića tijekom 2021. godine u ratama, a od 1. kolovoza 2021. godine vraćeno im je Dodatkom kolektivnom ugovoru za djelatnost predškolskog odgoja i obrazovanja za Grad Dubrovnik 10% osnovice za obračun plaće.

**Financiranje djelatnosti ustanova Dječji vrtići Dubrovnik i Dječji vrtići Pčelica**

Djelatnost predškolskog odgoja u predškolskim ustanovama Grada Dubrovnika financira se iz dvaju osnovnih izvora:

* iz sredstava Proračuna Grada Dubrovnika i
* sudjelovanjem roditelja u cijeni programa kojima su obuhvaćena njihova djeca.

U Proračunu Grada Dubrovnik za 2022. godinu planirana proračunska sredstva za djelatnost ustanove Dječji vrtići Dubrovnik iznose 22.367.400,00 kuna. Dječji vrtić Pčelica planiran je s iznosom od 12.034.200,00 kuna.

Sudjelovanje roditelja djece s prebivalištem na području Grada Dubrovnika u cijeni programa što ih njihova djeca ostvaruju u javnoj ustanovi Dječji vrtići Dubrovnik, određuje se ovisno o vrsti i trajanju programa te socijalnom i imovnom statusu obitelji.

- primarni jutarnji desetosatni program od 250,00 do 550,00 kuna

- kraći vrtićki trosatni popodnevni program 250,00 kuna

- primarni kraći petosatni program (Gromača, Šipani Lopud) 150,00 kuna

Na traženje roditelja - korisnika usluga cijena spomenutih programa djelomično se umanjuje za sljedeće kategorije korisnika:

* za djecu hrvatskih ratnih vojnih i civilnih invalida Domovinskog rata

s utvrđenim stupnjem trajne invalidnosti od 50% do 80%................ 10%

* za djecu s poteškoćama u razvoju…………………………………….. 30%
* za djecu korisnika prava na pomoć za uzdržavanje………………... 70%
* za djecu samohranih roditelja……………………………………...…. 10%
* roditelji s dvoje i više djece u vrtiću

- za drugo dijete: ……………………………………………………....... 50%

- za treće dijete: ……………………………………………………....... 100%

* roditelji s četvero i više djece, za dijete koje pohađa vrtić………… 30%
* djece štićenici Dječjeg doma „Maslina“ u Dubrovniku…………..…. 70%.

Djeca roditelja koji nemaju prebivalište na području Grada Dubrovnika plaćaju ekonomsku cijenu programa koja sukladno Zaključku o načinu i uvjetima sudjelovanja roditelja – korisnika usluga u cijeni programa dječjih vrtića i jaslica u vlasništvu Grada Dubrovnika iz 2015. godine iznosi 1.765,00 kuna.

No, ekonomska cijena vrtića u međuvremenu je jako porasla. Kad se zbroje ukupni tekući troškovi i troškovi zaposlenika dječjih vrtića u 2021. godini i podijele s brojem djece u vrtiću dobije se ekonomska cijena vrtića koja je za 2021. godinu iznosila 2.103,00 kune.

Po prvi put nakon niza godina predškolske ustanove Grada Dubrovnika nisu uspjele primiti svu prijavljenu djecu, a pošto se upisi obavljaju kontinuirano, lista čekanja, na kojoj se nalaze djeca iz obje predškolske ustanove, izrazito je promjenljiva. Na dan 31. prosinca 2021. na listi čekanja nalazilo se 83 djece, od čega 52 djece zaposlenih roditelja.

Stoga Grad Dubrovnik, pored postojećeih, iznalazi i nova rješenja za smještaj u jaslice i dječje vrtiće.

Osim postojećih objekata dječjih vrtića, na području Grada Dubrovnika predviđa se gradnja novih objekata dječjih vrtića ili uključivanja postojećih objekata na kojima postoji mogućnost prenamjene građevine za obavljanje djelatnosti predškolskog odgoja i obrazovanja te skrbi o djeci rane i predškolske dobi, u suglasju s prostornim planovima Grada Dubrovnika.

U izradi je glavni projekt **dječjeg vrtića u Komolcu**. Ishođenje građevinske dozvole za gradnju vrtića očekuje se u prvom tromjesečju 2022. S ciljem proširenja kapaciteta **dječjeg vrtića Pčelica** u Mokošici ishođena je građevinska dozvola. Dogradnjom i nadogradnjom Dječjeg vrtića Pčelica dobit će se 15 novih odgojnih skupina, 9 jasličkih i 6 vrtićkih. Gradnja dječjih vrtića u Komolcu i Mokošici kandidirat će se za financiranje putem mehanizma integriranih teritorijalnih ulaganja (ITU) na urbanom području Dubrovnika.

**3.3. PRIVATNI DJEČJI VRTIĆI**

U Program javnih potreba u predškolskom odgoju Grada Dubrovnika za 2022. godinu uključeno je i sufinanciranje programa 3 privatna dječja vrtića kojima su osnivački fizičke osobe, a to su:

**Dječji vrtić «Petar Pan»**

Dječji vrtić Petar Pan ima jednu odgojnu skupinu desetosatnog jasličkog programa s 19 djece od jedne do tri godine života s prebivalištem na području Grada Dubrovnika. Planirana sredstva za sufinanciranje programa Dječjeg vrtića Petar Pan u 2022. godini iznose 198.000,00 kuna.

**Dječji vrtić «Calimero»**

Dječji vrtić Calimero ima tri odgojne skupine desetosatnog vrtićkog programa sa 63 djece (od 3 godine do polaska u osnovnu školu) s prebivalištem na području Grada Dubrovnika. Planirana sredstva za sufinanciranje programa Dječjeg vrtića Calimero u 2022. godini iznose 638.000,00 kuna.

**Dječji vrtić «Bubamara»**

Dječji vrtić Bubamara ima dvije odgojne skupine desetosatnog vrtićkog i jasličkog programa s 36 djece s prebivalištem na području Grada Dubrovnika. Planirana sredstva za sufinanciranje programa Dječjeg vrtića Bubamara u 2022. godini iznose 330.000,00 kuna.

Kriterij za sufinanciranje programa privatnih vrtića je broj djece korisnika programa predškolskog odgoja. Zbog pandemije korona virusa i drastičnog smanjenja proračunskih prihoda Grada Dubrovnika donesena je Odluka o izmjeni i dopuni Odluke o sufinanciranju i subvencioniranju privatnih dječjih vrtića i djelatnosti dadilja na području Grada Dubrovnika kojom je iznos mjesečne subvencije po djetetu smanjen te iznosi 750,00 kuna za dijete u vrtiću, odnosno 825,00 kuna za dijete u jaslicama, uz uvjet da cijena za roditelje ne prelazi 1.000,00 kuna.

**4. PROGRAM PREDŠKOLSKOG ODGOJA ZA DJECU S POTEŠKOĆAMA U RAZVOJU PRI OSNOVNOJ ŠKOLI MARINA DRŽIĆA**

Temeljem suglasnosti Ministarstva prosvjete i športa iz 2002. godine, pri Osnovnoj školi Marina Držića utemeljen je program predškolskog odgoja za djecu s posebnim potrebama. Ovim programom obuhvaćeno je u školskoj godini 2021./2022. devetero djece vrtićkog uzrasta. U ovom projektu Grad Dubrovnik osigurava plaće za medicinsku sestru, pedagoga, fizioterapeuta i dva stručna suradnika struke edukator-rehabilitator. Sveukupno je za ovaj projekt u Proračunu Grada Dubrovnika osigurano 727.500,00 kuna proračunskih sredstava.

KLASA: 601-01/22-01/01

URBROJ: 2117/01-09-22-03

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**8**

Na temelju članka 74. u svezi čl. 76. Zakona o sportu („Narodne novine“, broj 71/06, 150/08, 124/10, 124/11, 86/12, 94/13, 85/15, 19/16, 98/19, 47/20, 77/20 ) i članka 39. Statuta Grada Dubrovnik(„Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**PROGRAM JAVNIH POTREBA U ŠPORTU**

**GRADA DUBROVNIKA ZA 2022. GODINU**

Članak 1.

**UVOD**

Ustavom Republike Hrvatske utvrđena je obveza države da potiče skrb o športu. Stoga Grad Dubrovnik sredstvima iz godišnjeg proračuna sufinancira športsku djelatnost a Programom javnih potreba u športu, Grad Dubrovnik iskazuje svoje opredjeljenje u ovoj djelatnosti.

Šport pridonosi zdravom životu građana, odgoju i obrazovanju, te gospodarskom razvoju društva. Bavljenje športom, njegova promidžba športskim priredbama i postizanjem vrhunskih rezultata osnovni su motivi ulaganja u šport ,a održavanje tradicionalnih športskih priredbi od posebne važnosti za grad Dubrovnik pridonosi i raznolikosti turističke ponude. Šport je društvena djelatnost koja uspješno promovira Grad Dubrovnik na raznim natjecanjima u Republici Hrvatskoj te kroz razna međunarodna natjecanja na kojima uspješno, pojedinačno ili ekipno, nastupaju dubrovački športaši.

Grad Dubrovnik športsku djelatnost sufinancira sredstvima gradskog proračuna, kroz Program javnih potreba u športu Grada Dubrovnik, sukladno članku 76. stavak 4. i 6. Zakona o športu (Narodne novine 71. od 26. lipnja 2006. godine)

Javne potrebe u športu, sukladno članku 76. stavak 1. Zakona o športu su programi, odnosno aktivnosti, poslovi i djelatnosti od značaja za razvoj dubrovačkog športa i to:

1. poticanje i promicanje športa
2. provođenje športskih aktivnosti djece, mladih i studenata
3. djelovanje športskih udruga i športskih saveza
4. športska priprema, domaća i međunarodna natjecanja, te opća i posebna zaštita športaša,
5. zapošljavanje osoba za obavljanje stručnih poslova u športu,
6. športsko-rekreacijske aktivnosti građana,
7. športske aktivnosti osoba s teškoćama u razvoju i osoba s invaliditetom
8. planiranje, izgradnja, održavanje i korištenje športskih građevina značajnih za grad Dubrovnik
9. provođenje i financiranje znanstvenih i razvojnih projekata, elaborata i studija u funkciji razvoja športa.

Program se planira temeljem raspisanog Javnog poziva za prijave športskih programa u području javnih potreba u športu Grada Dubrovnika u 2022.g. na koji se javljaju klubovi članice Dubrovačkog saveza športova. Sastavni dio Javnog poziva za prijave športskih programa u području javnih potreba u športu Grada Dubrovnika u 2022.g., čine pripadajući Obrasci po svim programskim točkama. Po dostavi Obrazaca Povjerenstvo za formalne uvjete utvrđuje zapisnikom koji su klubovi dostavili uredno sve tražene dokumente te isti dalje dostavlja Povjerenstvu za ocjenu programa i projekata u području javnih potreba u športu koje utvrđuje nacrt prijedloga Programa.

Dubrovački savez športova kao zajednica športskih udruga Grada Dubrovnika, sukladno članku 76. stavak 2. Zakona o športu predlaže Program javnih potreba u športu Gradonačelniku i Upravnom odjelu za obrazovanje, šport, socijalnu skrb i civilno društvo koji prijedlog upućuju Gradskom vijeću na usvajanje, te se nakon usvajanja utvrđuje Program i financijski plan javnih potreba u športu Grada Dubrovnika za 2022.g.

Sredstva proračuna namijenjena financiranju Programa javnih potreba u športu Grada Dubrovnika izdvajaju se temeljem članka 76. stavak 5. Zakona o športu, na račun Dubrovačkog saveza športova koji skrbi o ostvarivanju Programa.

Članak 2.

**PROGRAMSKI CILJEVI**

Programski ciljevi dubrovačkog športa u 2022. godini temelje se na unapređenju razvoja športskog sustava u čemu vrhunski i kvalitetni šport treba biti poticajan ukupnom razvoju grada Dubrovnika, a to znači da treba poduzeti sve da se ta razina sačuva i unaprijedi, te da se športskim djelovanjem nastave uspjesi dubrovačkih športaša na državnim, europskim, svjetskim prvenstvima i olimpijskim igrama.Za ostvarivanje postavljenih programskih ciljeva bitna su tri osnovna zadatka: potpora razvoju mladih perspektivnih športaša u klubovima i športskim školama; potpora vrhunskim kolektivima i pojedincima, koji su zapravo športsko lice grada na nacionalnom i međunarodnom planu i promidžbom športa doprinose njegovom razvoju, te poticanje uključivanja u šport što većeg broja djece, mladeži i građana.

Polazno programsko određenje u ostvarivanju ciljeva je podmirenje zahtjeva vrhunskog športa koji je promicatelj gradskog i nacionalnog športa i potrebe jačeg unapređenja tradicionalnih dubrovačkih športova na vodi i moru te drugih razvijenih kvalitetnih športova za koje vlada javni interes i zajedničkih potreba u športu radi očuvanja i razvoja cjelovitosti sustava športa.

Programski ciljevi su:

* **Ulaganja u razvoj mladih športaša**,

Ulaganje u športski razvoj mladih provodi se kroz rad športskih škola i mlađih selekcija klubova uz nadzor stručnog kadra radi stvaranja široke kvalitetne osnove kao uvjeta za postizanje boljih i većih športskih rezultata. Poticanje što većeg broja mladih da se uključe u različite športske programe i mogućnost selektiranja onih koji svojim motoričkim sposobnostima imaju preduvjet za bavljenjem vrhunskim športom. Provedbom športskih programa u klubovima omogućiti natjecateljski kontinuitet svih dobnih skupina športaša i mogućnost napredovanja i športskog usavršavanja. Osnova za odabir takvih nadarenih mladih športaša je u kvaliteti stručnog trenerskog kadra koje klub posjeduje.

* **Stručni rad u športu**

Prvi preduvjet da bi se mladi športaši pravilno i uspješno razvijali je kvalitetan stručni rad i stručnost trenera koji svakodnevno rade na njihovom športskom obrazovanju. Ujedno stručni rad je jedan od najvažnijih elemenata u klupskoj hijerarhiji i temelj je svakog kluba koji želi ulagati i stvarati športaše. Zadaća Dubrovačkog saveza športova je sufinancirati stručni rad trenera u klubovima koji imaju razrađen sustav mlađih selekcija koje se natječu u obveznom sustavu natjecanja. Programski cilj Saveza obuhvaća i stručno usavršavanje te školovanje trenera u funkciji razvoja postojećeg trenerskog kadra dubrovačkog športa.

* **Očuvanje postojeće vrhunske športske kvalitete**,

Očuvanje postojeće vrhunske športske kvalitete u Gradu Dubrovniku kao programski cilj zahtjeva ostvarenje športskih programa klubova kroz adekvatno i optimalno korištenje športske infrastrukture kao i osiguravanja sredstava iz Programa javnih potreba u športu za sufinanciranje klubova, kako bi se održao njihov kvalitativni nivo. Potrebno je u suradnji s Gradom Dubrovnikom planirati budući razvoj športske infrastrukture čime bi se zadovoljile potrebe i uvjeti za kvalitetniji rad športskih klubova. Vrhunski šport i dubrovački športaši su prepoznata vrijednost na svim velikim športskim događajima, te potiču ukupni razvoja športa i doprinose promidžbi i ugledu Dubrovnika i Hrvatske.

* **Ulaganja u razvoj kvalitetnih i tradicionalnih dubrovačkih športova**

Ovaj programski cilj nadopunjuje prethodni, a prvenstveno se odnosi na, športove na vodi i moru, te kvalitetne športove u Gradu Dubrovniku. Razvoj ovih športova i klubova, te uspjesi športaša preduvjet se za širenje postojeće športske baze što dovodi do slijedećeg cilja Dubrovačkog saveza športova.

* **Poticanje uključivanja u šport što većeg broja djece i mladeži te građana**

Stručan rad trenera u klubovima, kvalitetni i vrhunski rezultati športaša privlače i veći interes mladih za bavljenje športom. Cilj je šport programski približiti djeci i mladima kroz što veći broj športskih aktivnosti, razvoj novih športskih grana i još bolju komunikaciju sa športskim udrugama razvojem informatičkih aktivnosti Saveza. Krajnji cilj je proširit bavljenje športom na sve dobne skupine građana Grada Dubrovnika i te tako stvoriti uvjete za većim brojem rekreativaca.

Članak 3.

**ŠPORTSKI PROGRAMI**

Športski su programi podijeljeni u osam točaka. To su: Međunarodna športska natjecanja, Tradicionalne športske priredbe od značaja za Grad Dubrovnik, Poticajni športski programi, Razvojni športski programi, Programi od zajedničkog interesa, Programi športskih klubova, Djelovanje dubrovačkog saveza športova dok je zadnja točka Ostali programi/Programska pričuva.

* 1. **MEĐUNARODNA ŠPORTSKA NATJECANJA**

Program podržava sudjelovanje dubrovačkih športaša posebno mlađih uzrasta na međunarodnim natjecanjima. Sufinanciraju se nastupi na raznim međunarodnim turnirima i regatama na kojima se natječu dubrovački športaši u svrhu priprema ili održavanja dugogodišnje uspješne suradnje s raznim športskim klubovima u inozemstvu. Važnost kontinuiranog održavanja ovakvih športskih priredbi je u tome što na takvim međunarodnim natjecanjima športaši stječu važna športska i kulturna iskustva, a to se posebice odnosi ma mlađe dobne uzraste. Suradnja dubrovačkih klubova sa raznim inozemnim športskim društvima i klubovima pridonosi i uspješnom prezentiranju Grada Dubrovnika izvan granica Hrvatske.

* 1. **TRADICIONALNE MANIFESTACIJE U ŠPORTU**

Program podržava sufinanciranje tradicionalnih manifestacija u športu u organizaciji dubrovačkih klubova, a u svrhu unapređenja dubrovačkog športa. Održavanje navedenih športskih manifestacija osigurava i turističku promidžbu dolaskom velikog broja inozemnih športaša i športskih radnika na ova tradicionalna športska natjecanja. Potrebno je naglasiti kako dubrovački šport može pridonijeti kroz ovakve športske priredbe boljem razvoju športsko rekreativnog turizma. Od važnosti je zadržati i još više poticati ove programe kako bi međunarodno športsko djelovanje klubova i u buduće donosile društvene i ekonomske učinke za Dubrovnik.

* 1. **POTICAJNI ŠPORTSKI PROGRAMI**

Poticajni športski programi podržavaju stipendiranje športaša te pomažu u razvoju mladih perspektivnih športaša i mladih športaša invalida. Točku sačinjavaju: Potpora perspektivnim mladim športašima, Stipendije športaša, te Rad s osobama s posebnim potrebama koje se žele baviti športom i suradnja s športašima invalidima. Za kvalitetnu provedbu ove programske točke za korisnike su zadana pravila i razrađena mjerila.

* + 1. **POTPORA PERSPEKTIVNIM MLADIM ŠPORTAŠIMA**

Športski program Potpora perspektivnim mladim športašima sačinjava jedan od četiri osnovna programska cilja Programa javnih potreba u športu Grada Dubrovnika, a to je ulaganje u razvoj mlađih sportaša radi stvaranja široke kvalitativne osnove kao uvjeta daljnjeg napretka i očuvanja dostignute razine kvalitete dubrovačkog športa.

Za kvalitetnu provedbu ove programske točke za korisnike su zadana slijedeća pravila :

1. Financiranje programa perspektivnim sportaša vrši se na temelju mjerila i normativa donesenih za točku *3. Poticajni športski programi.*
2. 2.Sredstva su namijenjena isključivo dubrovačkim športašima u svojstvu dubrovačkih klubova te nacionalnih reprezentacija, a koji svoj športsku djelatnost tijekom godine obavljaju na dubrovačkom području i to u športovima pojedinačnog karaktera.
3. Program se usklađuje sa proračunskim mogućnostima sukladno programskoj orijentaciji Dubrovačkog saveza športova za tekuću godinu.
4. Kriterije za odabir perspektivnih sportaša pojedinog športa utvrdio je Izvršni odbor Dubrovačkog saveza športova, te se na osnovu istih donosi odluka kojom se definira popis perspektivnih športaša uvrštenih u programsku točku.
5. Klub te je dužan dostaviti pripadajuće obrasce sukladno Javnom pozivu uz programe rada za perspektivne mlade športaša za tekuću godinu koji su ušli u program.
6. Program Potpora perspektivnim mladim športašima vrednuje se na temelju zadanih mjerila a realizira se na temelju podnesenog zahtjeva. Sredstva se doznačavaju na račun kluba koji ih dalje dostavlja krajnjem korisniku ili na račun samog kandidata ukoliko se procjeni da je to potrebno.
7. Svaki zahtjev upućen od strane kluba mora sadržavati:

* ime i prezime korisnika financijskih sredstava programske točke
* cilj i svrhu programa
* kratki opis programa
* specifikaciju troškova

1. Nakon realiziranog programa podnositelj zahtjeva dužan je Dubrovačkom savezu športova dostaviti izvješće o realizaciji programa ili u protivnome prestaje biti korisnikom ove programske točke.

U Programu javnih potreba u športu Grada Dubrovnika ova se programska točka vodi u dva dijela i u prijedlogu za 2022. godinu obuhvaćeno je više mladih športaša koji udovoljavaju zadanim kriterijima. Savez kroz kriterijske tablice prati potencijalne kandidate, a zahtjeve za sufinanciranjem športskog programa podnose klubovi predloženih športaša. Ukoliko je kandidat u sustavu praćenja, odnosno ima osigurana sredstva od strane Hrvatskog olimpijskog odbora, klub je dužan u zahtjevu navesti i dostaviti popis tih programa te športaš može konkurirati samo za onaj program koji se ne podudara sa navedenim programima HOO – a.

* **Natjecateljski programi perspektivnih mladih športaša**

Temeljem mjerila i zadanih normativa ( prijevoz i smještaj ), potencijalnim korisnicima ove točke Programa odobravaju se financijska sredstva za sufinanciranje sudjelovanja na domaćem i međunarodnom natjecanju sukladno podnesenom zahtjevu. Sredstva će se realizirati temeljem zahtjeva za svaku pojedinu akciju u suradnji sa Savezom, te su dužni nakon natjecanja dostaviti izvješće. S tim u vezi, potrebna je kvalitetna izrada dvogodišnjih i četverogodišnjih programa treninga, priprema i nastupa, za čiju su izradu opet potrebni educirani kadrovi. Bolja povezanost sa Hrvatskim olimpijskim odborom, koji također prate najdarovitije mlade športaše kroz program individualne skrbi o perspektivnim športašima, omogućilo bi precizniji pristup u planiranju financiranja dubrovačkih perspektivnih mladih športaša. Jednako tako, važna je suradnja i sa obrazovnim institucijama (osnovne i srednje škole) kako bi športaši mogli pratiti obvezne obrazovne programa jer je to od izuzetne važnosti u ukupnom životu i radu perspektivnog mladog športaša.

Odluku o korisnicima programske točke donosi Izvršni odbor Dubrovačkog saveza športova.

* **Stipendije perspektivnim mladim športašima**

Program podržava i planira financijska sredstva za stipendije perspektivnim mladim športašima upotrebom zadanih mjerila i parametara. Odluku o korisnicima točke Stipendije perspektivnim mladim športašima donosi Izvršni odbor Dubrovačkog saveza športova

* + 1. **STIPENDIJE ŠPORTAŠA**
* **Stipendije kategoriziranih športaša prema rješenjima HOO-a :**

Program podržava osiguranje dijela sredstava za stipendije vrhunskih športaša u skladu s rješenjima HOO – a, o kategorizaciji vrhunskih športaša. Planirana financijska sredstva za stipendije športaša upotrebom zadanih mjerila i normativa.

Odluku o stipendijama športaša donosi Izvršni odbor Dubrovačkog saveza športova

* 1. **RAZVOJNI ŠPORTSKI PROGRAMI**

Točku sadržavaju programske zadaće za kvalitetniji razvoj dubrovačkog športa: Organizacija Olimpijskog festivala dječjih vrtića Grada Dubrovnika, Svečanost proglašenja najuspješnijih dubrovačkih športaša, Promidžbena djelatnost, Informatičku djelatnost u športu, Program „Aktivne zajednice, Športski program „Projekt Odaberi šport“, Erasmus + Sport projekt pod nazivom Du Motion Volunteers

* + 1. **OLIMPIJSKI FESTIVAL DJEČJIH VRTIĆA GRADA DUBROVNIKA**

Program podržava organizaciju 19. Olimpijskog festivala dječjih vrtića Hrvatske, kojeg u cijelosti organizira Dubrovački savez športova. Na Olimpijskom festivalu sudjelovat će dječji vrtića Grada Dubrovnika, a najuspješnija dva vrtića nastupit će na županijskoj završnici. Mali natjecatelji koji sudjeluju na ovoj športskoj priredbi u duhu olimpizma se nadmeću u nekoliko disciplina, te tako razvijaju športsku kulturu u duhu fair playa.

* + 1. **ŠKOLOVANJE KADROVA**

Osnova za razvoj športa, posebno mlađih uzrasnih kategorija je kvalitetan trenerski kadar. To je ujedno i jedan od najvažnijih ciljeva Dubrovačkog športskog saveza, a to podrazumijeva podupiranje mladih, perspektivnih i motiviranih trenera u školovanju i daljnjem stručnom usavršavanju. Program osigurava troškove semestralnih kotizacija kandidata za zvanje višeg športskog trenera (izvanredni studij) na Kineziološkom fakultetu Sveučilišta u Zagrebu, Kineziološkom fakultetu Sveučilišta u Splitu, nacionalnim savezima i ostalim ustanovama koje provode programa obrazovanja za trenere te troškove kotizacija za stručno usavršavanje na športskim akademijama u organiziraju nacionalnih športskih saveza. Program podržava i stipendiranje športaša na Visokom školom za sportski menadžment “Aspira” iz Splita. Odluku o stipendistima te namjeni i rasporedu sredstava donosi Izvršni odbor Dubrovačkog saveza športova.

* + 1. **PROMIDŽBENA DJELATNOST**
* **Športski godišnjak**

Program podržava izdavanje već tradicionalnog dubrovačkog športskog godišnjaka gdje su prikupljeni podaci o svim nastupima i uspjesima športaša kroz godinu. Također je promidžbena djelatnost vezana za sređivanje arhivske građe o dubrovačkom športu i ostale aktivnosti važnih za promociju dubrovačkog športa.

* **Informatička djelatnost u športu**

Program podržava redovito ažuriranje, održavanje i informatičku podršku web stranice i ostalih usluga, kao i za obradu te analitiku podataka prikupljenih od strane klubova temeljem dostave obrazaca za prijave programa što čini podlogu za bazu podataka koja služi kao priprema izrade softverskog programa Informatičkog sustava Saveza čime se omogućuje kvalitetnije praćenje športskih programa klubova.

* + 2. **SVEČANOST PROGLAŠENJA NAJUSPJEŠNIJIH DUBROVAČKIH ŠPORTAŠA**

Program podržava tradicionalnu svečanost proglašenja najuspješnijih dubrovačkih športaša koju organizira Dubrovački savez športova. Ova svečanost je prigoda za okupljanjem i druženjem dubrovačkih športaša s naglaskom na podsjetnik športskih uspjeha u protekloj godini.

* + 1. **PROGRAMI HOO - A I ŠPORTSKIH ZAJEDNICA (PROGRAM AKTIVNE ZAJEDNICE ZA 2022 g.)**

Program „Aktivne zajednice“ (dalje u tekstu: program) provodi se sa svrhom poticanja razvoja športa u zajednicama. Program se provodi u suradnji sa športskim zajednicama koje se aktivno zalažu za stvaranje osnovnih materijalnih uvjeta za rad sa športašima. Hrvatski olimpijski odbor potiče razvoj športa u zajednicama na način da dodjeljuje inicijalnu novčanu potporu za ulaganje u osnovne materijalne uvjete za razvoj športa u zajednicama. Ovim programom daje se potpora stvaranju osnovnih materijalnih uvjeta za rad sa športašima. Korisnici ovog programa mogu biti športski klubovi koji kontinuirano, tijekom čitave godine rade sa mladim športašima koji su registrirani u športskom klubu i natječu se za svoj športski klub. Da bi predloženi korisnik mogao ući u razmatranje za dodjelu novčane potpore, mora zadovoljiti sljedeće preduvjete:

1. športski klub mora imati amaterski status;
2. športski klub mora biti registriran za obavljanje športske djelatnosti sudjelovanja u športskim natjecanjima:
3. športski klub mora biti učlanjen u nacionalni športski savez – punopravnu članicu Hrvatskog olimpijskog odbora;
4. športski klub mora biti učlanjen u gradsku ili općinsku športsku zajednicu koja je član županijske športske zajednice – punopravne članice Hrvatskog olimpijskog odbora, odnosno ako se radi o manjoj sredini ovaj uvjet se smatra ispunjenim ako je športski klub – kandidat za korištenje programa član pripadajućeg saveza istog športa grada i/ili županije, a koji je učlanjen u pripadajuću športsku zajednicu.

Športske zajednice predlažu korisnike ovog programa Hrvatskom olimpijskom odboru, a Odluku o sufinanciranju donosi Izvršni odbor Dubrovačkog saveza športova.

* + 1. **PROJEKT „ODABERI SPORT “**

Športski program „Projekt Odaberi šport“, promiče športsku kulturu i olimpijska načela, te uz demonstraciju pojedinih športova i uz gostovanje poznatih športaša motivira uključivanje djece u šport.Cilj je djecu motivirati i educirati tako da i sama, zajedno s roditeljima odaberu šport koji će im najviše odgovarati.

Osnovna vodilja je tjelesna aktivnost, tj. tjelesno vježbanje kroz dimenziju športa kao zaštita zdravlja, osnove svih ljudskih djelatnosti. Program motivira, educira i pomaže djeci trećeg razvojnog razdoblja od 1.- 4. razreda da pronađu optimalni način kontinuiranog vježbanja, tj. šport u kojem će uživati i dobro se zabaviti, stvarajući pozitivnu naviku tjelesnog vježbanja od rane mladosti do duboke starosti te tako razvijati svijest o športskoj kulturi kao jednom od temelja kvalitetnog društva.

Dubrovački savez športova sudjeluje u razvoju projekta te se planira organizacija športske priredbe za predškolski uzrast čime bi se program usmjerio ka djeci te dobi u svrhu najranijeg upoznavanja sa raznim vrstama športova. U tome će im pomoći serijal knjiga „Mali športaši“ nudeći im preporuke kod odabira. Program je pod potporom HOO-a, te bi trebao biti poveznica između osnovnih škola i uključivanja u športske klubove, s ciljem poticanja aktivnosti kod djece, tj. tjelesnog vježbanja kao zaštita zdravlja, osnove svih ljudskih djelatnosti. Program će se provoditi ukoliko se za to osiguraju financijska sredstava u financijskom planu programa javnih potreba u športu za tekuću godinu.

* + 1. **ERASMUS + SPORT**

Dubrovački savez športova redovito prijavljuje projekte na fondove Europske unije kroz Erasmus + Sport. U periodu od 2019 – 2022 g. kao nositelj projekta Dubrovački savez športova sa šest europskih partnera, provodi Erasmus + Sport projekt pod nazivom Du Motion Volunteers. Sama provedba podrazumijeva opravdati ciljeve projekta u skladu sa EU politikama u okviru sporta i to na način da se priprema i izvrše odgovarajuće analize te opravda sudjelovanje partnera na projektu u domeni volontera. Sektor sporta može mobilizirati više volontera nego i jedan drugi sektor. Volonteri su fundamentalni za uspješnu provedbu organizacije sportskih evenata. U većini europskih zemalja, sport ne bi mogao egzistirati bez volontera. Tijekom provedbe projekta educirati će se minimalno 240 volontera.

Cilj projekta je educirati volontere u organizaciji nacionalnim i međunarodnih natjecanja. Organizacija natjecanja iziskuje veliki broj volontera. Sva velika međunarodna natjecanja iziskuju od 300 pa na više volontera. Sve partnerske zemlje imaju volonterske organizacije, ali vrlo često nemaju dovoljno kvalificiranih volontera, zato je ovaj oblik neformalne edukacije vrlo važan. Veliki izazov u pripremi projekta je kako, kada i gdje uključiti volontere u organizaciju natjecanja. Vrlo često volonteri imaju ograničena znanja o jednom dijelu svojih aktivnosti, ali slabo su upoznati sa organizacijom cijelog natjecanja.

Ovim projektom želi se potaknu volontere da se u svojim daljnjim aktivnostima, osim što će sudjelovati u organizaciji natjecanja, aktivnije uključe u rad sportskih klubova i organizacija. Kroz neformalnu edukaciju, koju će provoditi stručnjaci, volonteri će biti upoznati sa svim elementima organizacije natjecanja.

* 1. **PROGRAMI OD ZAJEDNIČKOG INTERESA**

Programe od zajedničkog interesa čine; Zdravstvena zaštita športaša, Školovanje kadrova, Športski rekviziti i oprema, Nagrađivanje najboljih športskih rezultata ostvarenih u protekloj godini i Korištenje športskih objekata.

* + 1. **ZDRAVSTVENA ZAŠTITA ŠPORTAŠA**
* **Obvezni godišnji sistematski pregledi za športaše : Ordinacija Dr. Jadranko Madunović**

Program osigurava preventivnu zaštitu športaša, sistematske preglede i ocjenu sposobnosti bavljenja športom za sve registrirane športaše članica Dubrovačkog saveza športova. Zakonska obaveza svih športaša u sustavu natjecanja je šestomjesečni liječnički pregled.

Zdravstvena zaštita športaša osigurana je u okviru zdravstvene ambulante dr. športske medicine Jadranka Madunovića.

* **Stručna rehabilitacija i saniranje ozljeda športaša**

Programska točka planira i podržava rehabilitaciju športaša, obavljanje terapija za saniranje športskih povreda pod stručnim nadzorom fizioterapeuta Tonija Zoranića. Klubovima i športašima se omogućava korištenje fizioterapeutske usluge kako bi se što prije vratili u trenažni i natjecateljski proces.

* + 1. **ŠPORTSKI REKVIZITI I OPREMA**

Programska točka sufinancira nabavku športskih rekvizita i opreme u skladu s financijskim mogućnostima. Pri planiranju i provedbi športskog programa klubova, te treniranju športaša nužna je odgovarajuća športska oprema, odnosno potrebni rekviziti koji ovise o tehnologiji športa.

Odluku o financijskoj potpori za športske rekvizite i opremu donosi Izvršni odbor Dubrovačkog saveza športova.

* + 1. **NAGRAĐIVANJE NAJBOLJIH ŠPORTSKIH REZULTATA OSTVARENIH U PROTEKLOJ GODINI**

Športski sustav godišnje se valorizira kroz uspješnost športskog rada, odnosno postignute rezultate športaša koji sudjeluju na državnom i međunarodnom nivou. Ova programska točka novčano stimulira klubove koji tijekom godine najuspješnije predstavljaju gradski i hrvatski šport s posebnim naglaskom na velika međunarodna natjecanja na kojima se natječu dubrovački športaši. Nagrađuju se vrhunski rezultati pojedinaca i športskih klubova koji samim time dostojanstveno pridonose ugledu športa Grada Dubrovnika. Stimulira se i stručni rad, osobito najuspješnijih trenera koji su svojim radom pridonijeli ostvarenju uspješnih postignuća svojih športaša.

Program će se izvršiti u skladu s mogućnostima gradskog Proračuna, a odluku o raspodijeli financijskih sredstava namijenjenih za ovaj program, donosi Izvršni odbor Dubrovačkog saveza športova.

* + 1. **KORIŠTENJE ŠPORTSKIH OBJEKATA**

Postojeća športska infrastruktura ne zadovoljava sve potrebne uvjete za kontinuirani športski rad klubova. To se posebno odnosi na dvoranske športove kojima nedostaju potrebni termini za treninge mlađih selekcija. U suradnji s Gradom Dubrovnikom pojedinim klubovima djelomično je omogućeno korištenje školskih športskih dvorana u večernjim terminima čime se pomaže rad športskih klubova. Programska točka podržava suradnju sa ostalim športskim objektima na dubrovačkom području u kojima klubovi treniraju.

Odluku o korisnicima ove točke donosi Izvršni odbor Dubrovačkog saveza športova.

* 1. **PROGRAMI ŠPORTSKIH KLUBOVA**

Ovo je najobimnija točka Programa javnih potreba u športu Grada Dubrovnika. Programi športskih klubova sačinjeni su od dvije stavke :

- Troškovi obveznog sustava natjecanja

- Stručni rad u športu

Troškovi obveznog sustava natjecanja podrazumijevaju sufinanciranje redovite djelatnosti klubova pri sudjelovanju u obveznim sustavima natjecanja sukladno propisima matičnih nacionalnih te međunarodnih saveza. Isti obuhvaćaju sudjelovanje na natjecanjima sa svim klupskim selekcijama. Mjerilima za vrednovanje programa sufinanciraju se troškovi nastupi na državnim i međunarodnim natjecanjima, odnosno obveznih kotizacija savezima, organizacijski troškovi domaćih natjecanja, troškovi prijevoza, smještaja i prehrane, te sve ostale troškove koji su obuhvaćeni prilikom provođenja redovitih športskih aktivnosti klubova. Programska točka planski određuje financijska sredstva za klubove članice Saveza, sufinancirajući njihov tekući godišnji rad. Sukladno mjerilima za vrednovanje programa planiraju se sredstva i za redovito sufinanciranje stručnog rada. Stručnim se radom podiže nivo kvalitete pojedinog kluba koji u konačnici rezultira stvaranjem seniorskih momčadi sastavljenih od dubrovačkih športaša. Klupski se rad također prenosi i na poboljšanje kvalitete života i razvoja kod mladih koji su pod nadzorom takvog stručnog rada. Takav je pristup osnova za razvoj športa, a posebno mlađih uzrasnih kategorija u svim športskim granama. Ovaj dio programske točke ujedno uvelike sačinjava i jedan od najvažnijih ciljeva Dubrovačkog športskog saveza. Sufinanciranje stručnog rada odobrava se športskim klubovima prve tri kategorije. Športski klubovi i udruge su podijeljeni u četiri kategorije Dubrovačkog saveza športova:

* **I Kategorija** **- vrhunski šport**

/ Klubovi međunarodne razine i kvalitete /

Uvjeti: I stupanj natjecanja u državnom prvenstvu s visokim rezultatima svih kategorija, sudjelovanje športaša u reprezentativnim državnim selekcijama, klubovi koji se kontinuirano natječu u razvijenim i složenim sustavima natjecanja na državnoj te međunarodnoj razini, sustav natjecanja mlađih kategorija, osiguran objekt, stručno kadrovska ekipiranost, visoka organiziranost kluba, imaju status nositelja kvalitete u svojoj športskoj grani na području Grada Dubrovnika, duga tradicija, veliki interes gledatelja i medijska popularnost te klubovi koji doprinose promidžbi i ugledu Grada Dubrovnika i Republike Hrvatske.

I kategoriju čini 1 klub – *Vaterpolski klub “Jug CO”*

* **II Kategorija** **- kvalitetni šport**

/ Klubovi nacionalne razine i kvalitete – nositelji kvalitete /

Uvjeti: Klubovi momčadskih i ekipnih športova koji redovito nastupaju u razvijenim i složenim sustavima natjecanja I i II stupnja liga natjecanja u državnom prvenstvu te klubovi koji redovito nastupaju u obveznom sustavu sa svim selekcijama u športu koji ima više od IV stupnjeva liga natjecanja, neovisno o tome u kojem se stupnju natječu. Klubovi iz športova pojedinačnog karaktera čiji športaši redovito nastupaju u I stupnju prvenstvenih i kup sustava natjecanja nacionalnih saveza i međunarodnih asocijacija ( turniri, regate, utrke ) te klubovi koji su nositelji kvalitete u svojoj športskoj grani na području Grada Dubrovnika.

Klubovi koji imaju dugu tradiciju športa u Gradu Dubrovniku, interes kod medija i gledatelja, osiguran objekt, osiguran stručni kadar te dobru organiziranost kluba. Klubovi II kategorije imaju status nositelja kvalitete u svojoj športskoj grani na području Grada Dubrovnika. Neovisno o stupnju natjecanja status nositelja kvalitete mogu imati klubovi koji jedini predstavljaju športsku granu i za koje vlada javni interes a imaju dugu tradiciju djelovanja ( športovi na vodi i na moru ) te su od posebnog interesa za Grad. Zbog različitosti športova i razlika u sustavu natjecanja, te vrednovanja troškova obveznog sustava natjecanja nositelji kvalitete razvrstani su u grupe športova:

* ***momčadski i ekipni športovi,***
* ***pojedinačni športovi***
* ***športovi na vodi i moru***.

II kategoriju čini 16 klubova:

**a) Momčadski i ekipni športovi** *– (Košarkaški klub ”Dubrovnik”, Ženski košarkaški klub “Ragusa”, Ženski odbojkaški klub “Dubrovnik 06****”,*** *Malonogometni klub “Square”* ***,****Rukometni klub HM “Dubrovnik”, i**Nogometni klub “Gošk Dubrovnik 1919”)*

**b) Pojedinačni športovi –** *(Auto klub “Dubrovnik racing“, Judo klub “Dubrovnik 1966.”, Stolnoteniski klub “Libertas Marinkolor”, Šahovski klub “Dubrovnik”, Streljačko društvo “Dubrovnik” i Športski tenis klub “Dubrovnik”)*

**c) Športovi na vodi i moru –** *(Plivački klub “Jug”, Jedriličarsko klub “Orsan”, Veslački klub “Neptun” i Ronilački klub “Dubrovnik”)*

* **III Kategorija** -  **nacionalni i regionalni rangovi**

/ Klubovi nacionalne razine i regionalne kvalitete /

Kategoriju čine športovi, gradski športski savezi, klubovi i športske udruge koji su stabilizirali svoj razvoj, ili imaju status nositelja kvalitete u svojoj športskoj grani na području Grada Dubrovnika, a natječu se u II, III ili nižem nacionalnom razredu ili se natječu u slabije razvijenom sustavu natjecanja sa osiguranim skromnijim uvjetima za rad te oni klubovi koji imaju osiguran stručni kadar te osiguran rad sa mlađim uzrasnim kategorijama.

III kategoriju čini ukupno 20 klubova i 1 savez:

*(Atletski klub “Dubrovnik”, Ženski nogometni klub “Ombla”, Badmintonski klub “Dubrovnik”, Judo klub Dubrovnik”, Odbojkaški klub “Nova Mokošica”, Gimnastički klub “Dubrovnik”, Ženski vaterpolski klub “Jug”, Hrvatsko planinarsko društvo “Dubrovnik”, te Boćarski savez Grada Dubrovnika : Boćarski klub “Hidroelektrana”, Boćarski klub “Gromača”, Boćarski klub “Komolac”, Boćarski klub “Petka, Športsko boćarsko društvo “Strijelac”, Boćarski klub “Osojnik”, Boćarski klub “Montovjerna”, Karate klub “Kakato, Boćarski klub “Ombla”, Boćarski klub “Hajduk Rašica”, Boćarski klub “ Bosanka”, Boćarski klub “ Orašac”)*

* **IV Kategoriju – organizirani šport gradske razine**

/ Klubovi nacionalne, regionalne i gradske razine te športska rekreacija s naznakama športa i športska rekreacija /

Ovu kategoriju sačinjavaju oni klubovi i športske udruge koje se redovito ili neredovito natječu u razvijenim i nerazvijenim sustavima natjecanja na nacionalnoj razini ali nisu nositelji kvalitete u svojoj športskoj grani, športske škole koje su registrirane kao športske udruge isključivo za rad sa mlađim uzrastima, novoosnovane članice te klubovi koji imaju povremene i neobvezne sustave natjecanja ( kao što su veteranski športski klubovi, studentska športska društva, amaterska športska društva, rekreativna športska društva i sl.)

IV kategoriju čini 47 športskih klubova i udruga:

*(VK “Bellevue – Dubrovnik”, Odbojkaški klub “Dubrovnik 2001.”m, Škola košarke “Dubrovnik”, NK škola nogometa “Božo Broketa”, Pomorsko športsko ribarsko društvo “Batala, Amatersko ribolovno društvo “Orhan”, Ju jutsu klub “Dubrovnik”, Stolnoteniski klub “Dubrovnik”, Tenis klub “Libertas”, Judo klub “Ura nage”, Dubrovačko akademsko športsko društvo “Sveučilište”, Malonogometni klub “Lembo”, Malonogometni klub “Zaton”, Malonogometni klub “Ponedjeljak u 16”, Amatersko športsko društvo “Du docs”, Amatersko športsko društvo “Lopud, Vaterpolo klub “Taurus”, Bridge klub “Dubrovnik”, Vaterpolo klub “Šipan”, Ultimate fight club “Gladiator”, Biljar klub “Dubrovnik”, Vaterpolski klub “Dubrovački veterani”, Hrvatski nogometni klub Dubrovnik “Veteran 79”*, *Auto moto klub "Ragusa racing", Škola odbojke " Dubrovnik", Hrvatski jedriličarski klub ˝Busola˝, Jedriličarski klub "Zaton", Streličarski klub "Sagitta libera", Sportsko društvo Mokošica, Sportska školica" Dubrovnik", Športsko društvo "Osojnik", Malonogometni klub "Ombla", Sportsko društvo ˝Mokošica˝, NK Nogometna akademija "Libertas"* *, Škola juda Mokošica, Škola bridža Dubrovnik, Udruga Kalamota, Streljačko društvo Dragovoljac, Pikado klub Ragusa, Tenis klub Ragusa,* *Udruga “Sport i zabava”,* *Penjački klub “Pauk”,* *Hrvatsko Planinarsko Društvo Sniježnica,* *Klub Američkog Nogometa Sharks, Tae kwon-do klub Shark, Klub za praktično streljaštvo Dubrovnik, Ragbi klub Dubrovnik, Triatlon klub Dubrovnik)*

Športski klubovi i udruge iz ove kategorije će se sufinancirati u skladu s financijskim mogućnostima, te će se im se pomoći u korištenju športskih objekata ukoliko za to postoje uvjeti.

Da bi stekli pravo za korištenjem financijskih sredstava športski klubovi i udruge IV kategorije, obvezni su dostaviti zahtjev sa godišnjim planom i programom rada kao dokaz obavljanja športske djelatnosti, a po primitku istih, o uvrštenju u Financijski plan, realizaciji i odobravanju iznosa za sufinanciranju odlučuje Izvršni odbor, te u iznimnim slučajevima predsjednik Saveza.

Športske udruge i klubovi se sufinanciraju se u skladu sa Mjerilima za vrednovanje programa kroz Program javnih potreba u športu sukladno prethodno dostavljenim dokumentima po javnom pozivu. Nakon pregleda dostavljene dokumentacije pristigle po raspisu Javnog poziva, Povjerenstvo za formalne po utvrđivanju zapisnika, dalje prosljeđuje Povjerenstvu za ocjenu programa, nakon čega se klubovi uvrštavaju u financijski plan programa. U obzir su uzeti svi potrebni parametri radi unapređenja te održanja razine športskog sustava i očuvanja postojeće vrhunske športske kvalitete. Programsko planiranje radi se po klupskim selekcijama. Pri programskom planiranju vodi se računa o tome da klubovi prema trenutnoj kvaliteti prelaze u viši ili niži rang natjecanja, te treba ostaviti prostora za eventualne korekcije. Klubove koji prelaze u niži razred treba u određenom vremenskom razdoblju pomno pratiti ukoliko postoji realna mogućnost da svojim športskim rezultatima ponovo steknu uvjete za prelazak u viši razred, a Odluku o tome donosi Izvršni odbor Saveza.

* 1. **DJELOVANJE DUBROVAČKOG SAVEZA ŠPORTOVA**

Dubrovački savez športova, zajednica je športskih udruga Grada Dubrovnika u skladu s člankom 48. stavak 1. Zakona o športu, u svom djelokrugu osobito:

* utvrđuje i ostvaruje politiku promicanja športa u skladu s Nacionalnim programom športa;
* potiče i promiče svekoliki šport, osobito šport djece i mladeži;
* usklađuje aktivnosti svojih članica i obavlja zadaće u provedbi Nacionalnog programa športa; objedinjuje i usklađuje programe športa, te daje prijedlog programa javnih potreba u športu i skrbi o njegovom ostvarivanju;
* skrbi o kategoriziranim športašima, te sudjeluje u stvaranju uvjeta za njihovu športsku pripremu za najkvalitetnije razine natjecanja;
* sudjeluje u stvaranju uvjeta za provođenje zdravstvene skrbi o športašima;
* sudjeluje u ostvarivanja programa i politike Hrvatskog olimpijskog odbora i Hrvatskog paraolimpijskog odbora i Hrvatskog športskog saveza gluhih;
* sudjeluje u unapređenju stručnog rada i skrbi o osposobljavanju stručnih djelatnika;
* obavlja i druga poslove i zadaće određene zakonom, Statutom Hrvatskog olimpijskog odbora i njegovim pravilima.

Dubrovački savez športova najrazvijenija je gradska zajednica športskih udruga u Dubrovačko - neretvanskoj županiji, koja kroz redovno članstvo objedinjuje djelatnost 85 športskih udruga u okviru 34 športske grane, a u privremeno članstvo s rokom trajanja od četiri godine primljeno su 2 nove članice. Dubrovački savez športova ima Stručnu službu koju čine 4 djelatnika i to glavni tajnik, voditelj projekata, tehnički referent i administrativni referent. Stručna služba obavlja sve poslove Saveza; opće, administrativne, stručne, knjigovodstvene i financijske poslove, opslužuje tijela Saveza i pomaže u radu članovima Saveza. Program u cijelosti osigurava sredstva za djelovanje Dubrovačkog saveza športova.

* 1. **OSTALI PROGRAMI**

Točka 8.Ostali programi, podržava one programe koji se odnose na redovitu djelatnost klubova ali ih nije moguće unaprijed planirati. Isti se tijekom godine mogu uvrstiti u Financijski plan sukladno mogućem rebalansu Proračuna Grada Dubrovnika..

* + 1. **PROGRAMSKA PRIČUVA**

Program podržava planiranje sredstava za programsku pričuvu Dubrovačkog saveza športova iz razloga što je karakter športskih programa podložan promjenama, a neke programe nije moguće unaprijed predvidjeti i isplanirati, te je za takve okolnosti potrebno predvidjeti sredstva. O namjeni sredstava programske pričuve odlučuje Izvršni odbor i predsjednik. U programu Programske pričuva, predsjednik Saveza može samostalno odlučivati o raspodjeli pričuve u visini sredstava do 35.000 kuna.

* + 1. **POTPORA KLUBOVIMA NOSITELJIMA KVALITETE ZA DOMAĆA I MEĐUNARODNA NATJECANJA**

Točka služi kao potpora klubovima nositeljima kvalitete, te se sufinanciraju troškovi redovite djelatnosti klubova, stručnog rada te obveznog sustava natjecanja. Programska točka podržava: sufinanciranje troškova nastalih ulaskom klubova u veći rang natjecanja koje su isti ostvarili tijekom natjecateljske godine; širenje postojećih sustava natjecanja po svim klupskim selekcijama; povećane troškova odlaska na gostujuća natjecanja u odnosu na prethodnu natjecateljsku sezonu kao i organiziranje domaćih utakmica; povećane troškove organizacije domaćih i međunarodnih natjecanja po kalendarima nacionalnih i međunarodnih saveza; završnice na domaćim i međunarodnim natjecanjima; veći broj gostujućih i domaćih natjecanja sa mlađim selekcijama; kao i sufinanciranje troškova stručnog rada s obzirom na povećanje broja mlađih selekcija kluba, te sve ostale troškove koje nije bilo moguće planirati prilikom prijave programa kluba. Sufinanciranje će se vršiti u skladu sa Mjerilima za vrednovanje programa javnih potreba u športu, a odluku o raspodijeli financijskih sredstava donosi Izvršni odbor Dubrovačkog saveza športova

* 1. **SUFINANCIRANJE TROŠKOVA PRIJEVOZA ŠPORTSKIM KLUBOVIMA**

Programska točka 9. Sufinanciranje troškova prijevoza športskim klubovima će se provoditi ukoliko se za to osiguraju financijska sredstava u financijskom planu programa javnih potreba u športu za tekuću godinu. Ista se odnosi na subvencioniranje putovanja na gostujuća domaća prvenstvena i kup te obvezna međunarodna natjecanja te će se izvršavati sukladno Mjerilima za vrednovanje programa. Odluku o raspodijeli financijskih sredstava namijenjenih za ovaj program, donosi Izvršni odbor Dubrovačkog saveza športova.

Članak 4.

**FINANCIJSKI PLAN PROGRAMA JAVNIH POTREBA U ŠPORTU GRADA DUBROVNIKA ZA 2022. GODINU**

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Program javnih potreba u športu Grada Dubrovnika za 2022 g.** | | | | | | | | | | | **Financijski plan Dubrovačkog saveza športova za 2022 g.** | | | | | |
| **A** | | **PRIHODI** | | | | | | | | | **13.306.400,00** | | | | | |
|  | | 1. | | | Sredstva iz proračuna Grada Dubrovnika | | | | | | 13.306.400,00 | | | | | |
| **B** | | **IZDACI** | | | | | | | | |  | | | | | |
|  | | 1. | | | Međunarodna športska suradnja | | | | | | 105.000,00 | | | | | |
| 2. | | | Tradicionalne manifestacije u športu | | | | | | 183.000,00 | | | | | |
| 3. | | | Poticajni športski programi | | | | | | 216.000,00 | | | | | |
| 4. | | | Razvojni športski programi | | | | | | 255.000,00 | | | | | |
| 5. | | | Programi od zajedničkog interesa | | | | | | 333.000,00 | | | | | |
| 6. | | | Programi športskih klubova | | | | | | 10.782.600,00 | | | | | |
| 7. | | | Djelovanje Dubrovačkog saveza športova | | | | | | 741.800,00 | | | | | |
| 8. | | | Ostali programi/Programska pričuva | | | | | | 90.000,00 | | | | | |
| 9. | | | Sufinanciranje troškova prijevoza športskim klubovima | | | | | | 600.000,00 | | | | | |
| **10.** | | | **UKUPNO:** | | | | | | **13.306.400,00** | | | | | |
| ***1.*** | ***Međunarodna športska suradnja*** | | | | | | | | | | | | ***105.000,00*** | | |
|  | 1.1 | | | | | Veslački klub "Nepun"- Međunarodna veslačka regata,Pescara,Italija 2022.g | | | | | | | 18.000,00 | | |
| 1.2 | | | | | Košarkaški klub "Dubrovnik"- Međunarodni koš.turnir za kadete,Ardres,Francuska,2022.g | | | | | | | 18.000,00 | | |
| 1.3 | | | | | Veslački klub "Nepun"- Međunarodni veslački maraton,Vukovar - Ilok, 2022.g | | | | | | | 18.000,00 | | |
| 1.4 | | | | | Rukometni klub HM "Dubrovnik"- Međunarodni turnir za mlade Teramo,Italija 2022.g | | | | | | | 15.000,00 | | |
| 1.5 | | | | | Nogometni klub ˝Gošk Dubrovnik 1919˝- Nogometni turnir za mlade "Antonio Prlenda" 2022.g | | | | | | | 6.000,00 | | |
| 1.6 | | | | | Košarkaški klub "Dubrovnik"- Uskršnji turnir za mlađe kadete 2022.g | | | | | | | 15.000,00 | | |
| 1.7 | | | | | Rukometni klub HM "Dubrovnik"- Međunarodni turnir za juniore,lipanj 2022.g | | | | | | | 15.000,00 | | |
| ***2.*** | ***Tradicionalne manifestacije u športu*** | | | | | | | | | | | | ***183.000,00*** | | |
|  | 2.1 | | | | | Športski tenis klub "Dubrovnik"- Dubrovnik open,M i Ž, 2022.g | | | | | | | 18.000,00 | | |
| 2.2 | | | | | Jedrilčarski klub "Orsan"- Južnodalmatinska regata-Krstaš, 2022.g | | | | | | | 15.000,00 | | |
| 2.3 | | | | | Jedrilčarski klub "Orsan"- Dubrovačka regata,Optimist i Laser, 2022.g | | | | | | | 15.000,00 | | |
| 2.4 | | | | | Veslački klub "Nepun"- Međunarodna veslačka regata,Sempres primus, 2022.g | | | | | | | 18.000,00 | | |
| 2.5 | | | | | Stolnoteniski klub "Libertas"- Kup Nancy Evans, 2022.g | | | | | | | 18.000,00 | | |
| 2.6 | | | | | Rukometni klub HM "Dubrovnik"- Memorijalni turnir za kadete "Bruno Glanz",2022.g | | | | | | | 15.000,00 | | |
| 2.7 | | | | | Judo klub "Dubrovnik"- Međunarodni turnir " Dubrovnik open, 2022.g" | | | | | | | 15.000,00 | | |
| 2.8 | | | | | Plivački klub "Jug"- Plivački miting "Dubrovnik", 2022.g | | | | | | | 15.000,00 | | |
| 2.9 | | | | | Škola košarke ˝Dubrovnik˝- Međunarodna škola košarke Libertas 2022.g | | | | | | | 18.000,00 | | |
| 2.10 | | | | | Stolnoteniski klub "Libertas"- Međunarodni stolnoteniski Božični turnir, 2022.g | | | | | | | 6.000,00 | | |
| 2.11 | | | | | ŽKK Ragusa - Međunarodni Uskršnji turnir za mlađe kadetkinje 2022.g | | | | | | | 6.000,00 | | |
| 2.12 | | | | | Nogometni klub ˝Gošk Dubrovnik 1919˝- Memorijalni nogometni turnir za mlade "Josip Zvono" 2022.g | | | | | | | 6.000,00 | | |
| 2.13 | | | | | Sportsko društvo "Mokošica" - Rukometni međunarodni turnir Memorijal Josip Tomašević,2022 | | | | | | | 6.000,00 | | |
| 2.14 | | | | | BK Hajduk Rašica -Međunarodni memorijalni turnir Đuro Miletić,2022 | | | | | | | 6.000,00 | | |
| 2.15 | | | | | JK Dubrovnik 1966 - Međunarodni judo turnir za mlade Sv.Vlaho,2022 | | | | | | | 6.000,00 | | |
| ***3.*** | ***Poticajni športski programi*** | | | | | | | | | | | ***216.000,00*** | | |
|  | **3.1.** | | | **Potpora perspektivnim mladim športašima** | | | | | | | | **100.800,00** | | |
|  | | | 3.1.2. | | | | Stipendije perspektivnim mladim športašima | | | | 100.800,00 | | |
| **3.2.** | | | **Stipendije športaša** | | | | | | | | **115.200,00** | | |
|  | | | 3.2.1. | | | | Stipendije kategoriziranih športaša prema rješenjima HOO-a | | | | 115.200,00 | | |
| ***4.*** | ***Razvojni športski programi*** | | | | | | | | | | | ***255.000,00*** | | |
|  | **4.1.** | | | **18. Olimpijski festival dječjih vrtića Grada Dubrovnika** | | | | | | | | **25.000,00** | | |
| **4.2.** | | | **Školovanje kadrova** | | | | | | | | **60.000,00** | | |
| **4.3.** | | | **Promidžbena djelatnost** | | | | | | | | **70.000,00** | | |
|  | | | 4.3.1. | | | | Športski godišnjak Dubrovačkog saveza športova | | | | 50.000,00 | | |
| 4.3.2. | | | | Informatička djelatnost u športu | | | | 20.000,00 | | |
| **4.4.** | | | **Svečanost proglašenja najuspješnijih dubrovačkih športaša** | | | | | | | | **35.000,00** | | |
| **4.5.** | | | **Aktivne zajednice HOO** | | | | | | | | **30.000,00** | | |
| **4.6.** | | | **Erasmus + Sport** | | | | | | | | **35.000,00** | | |
| ***5.*** | ***Programi od zajedničkog interesa*** | | | | | | | | | | | ***333.000,00*** | | |
|  | **5.1.** | | | **Zdravstvena zaštita športaša** | | | | | | | | **188.000,00** | | |
|  | | | 5.1.1. | | | | Obvezni godišnji sistematski pregledi za športaše : Ordinacija Dr. Jadranko Madunović | | | | 140.000,00 | | |
| 5.1.2. | | | | Stručna rehabilitacija i saniranje ozljeda športaša | | | | 48.000,00 | | |
| **5.2.** | | | **Športski rekviziti i oprema** | | | | | | | | **20.000,00** | | |
| **5.3.** | | | **Nagrađivanje najboljih športskih rezultata u protekloj godini** | | | | | | | | **125.000,00** | | |
| ***6.*** | ***Programi športskih klubova*** | | | | | | | |  |  | | | | ***10.782.600,00*** | |
|  | KLUBOVI | | | | | | | | Stručni rad | Redoviti program | | | | ***Ukupni program kluba*** | |
| I Kategorija | | | | | | | |  |  | | | | ***10.782.600,00*** | |
|  | | 6.1. | | | | Vaterpolski klub ˝Jug˝ | | 583.200,00 | 1.951.026,00 | | | | ***2.534.226,00*** | |
| II Kategorija | | | | | | | |  |  | | | |  | |
| a | | Momčadski i ekipni sportovi | | | | | |  |  | | | |  | |
|  | | 6.2 | | | | Košarkaški klub ˝Dubrovnik" | | 291.600,00 | 269.280,00 | | | | ***560.880,00*** | |
| 6.3 | | | | Ženski košarkaški klub ˝Ragusa˝ | | 230.400,00 | 359.228,00 | | | | ***589.628,00*** | |
| 6.4 | | | | Ženski odbojkaški klub ˝Dubrovnik˝ | | 291.600,00 | 228.756,00 | | | | ***520.356,00*** | |
| 6.5 | | | | Malonogometni klub "SQUARE" | | 133.200,00 | 338.188,00 | | | | ***471.388,00*** | |
| 6.6 | | | | Rukometni klub HM ˝Dubrovnik˝ | | 230.400,00 | 346.846,00 | | | | ***577.246,00*** | |
| 6.7 | | | | Nogometni klub ˝Gošk Dubrovnik 1919˝ | | 291.600,00 | 449.636,00 | | | | ***741.236,00*** | |
| b | | Pojedinačni športovi | | | | | |  |  | | | |  | |
|  | | 6.8 | | | | Auto klub "Dubrovnik racing" | | 36.000,00 | 239.430,00 | | | | ***275.430,00*** | |
| 6.9 | | | | Judo klub ˝Dubrovnik 1966˝ | | 194.400,00 | 117.612,00 | | | | ***312.012,00*** | |
| 6.10 | | | | Stolnoteniski klub ˝Libertas Marinkolor˝ | | 194.400,00 | 178.562,00 | | | | ***372.962,00*** | |
| 6.11 | | | | Šahovski klub ˝Dubrovnik˝ | | 36.000,00 | 32.400,00 | | | | ***68.400,00*** | |
| 6.12 | | | | Streljačko društvo "Dubrovnik˝ | | 36.000,00 | 89.792,00 | | | | ***125.792,00*** | |
| 6.13 | | | | Športski tenis klub ˝Dubrovnik˝ | | 194.400,00 | 84.630,00 | | | | ***279.030,00*** | |
| c | | Športovi na vodi i moru | | | | | |  |  | | | |  | |
|  | | 6.14 | | | | Plivački klub ˝Jug˝ | | 388.800,00 | 120.961,00 | | | | ***509.761,00*** | |
| 6.15 | | | | Jedriličarski klub ˝Orsan˝ | | 194.400,00 | 130.080,00 | | | | ***324.480,00*** | |
| 6.16 | | | | Veslački klub ˝Neptun˝ | | 194.400,00 | 191.268,00 | | | | ***385.668,00*** | |
| 6.17 | | | | Ronilački klub "Dubrovnik" | | 36.000,00 | 20.500,00 | | | | ***56.500,00*** | |

|  |  |  |  |  |  |
| --- | --- | --- | --- | --- | --- |
| III Kategorija | | | Stručni rad | Redoviti program | ***Ukupni program kluba*** |
|  | 6.18 | Atletski klub ˝Dubrovnik˝ | 169.200,00 | 43.040,00 | ***212.240,00*** |
| 6.19 | Športski ženski nogometni klub ˝Ombla˝ | 36.000,00 | 75.120,00 | ***111.120,00*** |
| 6.20 | Badmintonski klub ˝Dubrovnik˝ | 123.600,00 | 73.920,00 | ***197.520,00*** |
| 6.21 | Judo klub ˝Dubrovnik˝ | 194.400,00 | 37.920,00 | ***232.320,00*** |
| 6.22 | Ženski odbojkaški klub ˝Nova Mokošica˝ | 97.200,00 | 86.400,00 | ***183.600,00*** |
| 6.23 | Gimnastički klub ˝Dubrovnik˝ | 97.200,00 | 33.120,00 | ***130.320,00*** |
| 6.24 | Ženski vaterpolski klub ˝Jug˝ | 36.000,00 | 66.172,50 | ***102.172,50*** |
| 6.25 | Karate klub ˝Kakato˝ | 36.000,00 | 25.600,00 | ***61.600,00*** |
| 6.26 | Planinarsko društvo ˝Dubrovnik˝ | 0,00 | 29.120,00 | ***28.702,50*** |
| 6.27 | *Boćarski savez Grada Dubrovnika* |  |  |  |
| 6.27.1 | Boćarski klub "Hajduk" | 0,00 | 57.275,00 | ***57.275,00*** |
| 6.27.2 | Boćarski klub "KOMOLAC" | 0,00 | 57.275,00 | ***57.275,00*** |
| 6.27.3 | Boćarski klub "GROMAČA" | 0,00 | 34.510,00 | ***34.510,00*** |
| 6.27.4 | Boćarski klub "Torcida OSOJNIK" | 0,00 | 34.510,00 | ***34.510,00*** |
| 6.27.5 | Boćarski klub "OMBLA" | 0,00 | 16.380,00 | ***16.380,00*** |
| 6.27.6 | Boćarski klub "Montovjerna" | 0,00 | 16.380,00 | ***16.380,00*** |
| 6.27.7 | Športsko boćarsko društvo "STRIJELAC" | 0,00 | 16.380,00 | ***16.380,00*** |
| 6.27.8 | Boćarski klub "ORAŠAC " | 0,00 | 16.380,00 | ***16.380,00*** |
| 6.27.9 | Boćarski klub "PETKA" | 0,00 | 16.380,00 | ***16.380,00*** |
| 6.27.10 | Boćarski klub "BOSANKA " | 0,00 | 16.380,00 | ***16.380,00*** |
| 6.27.11 | Boćarski klub ˝Hidroelektrana˝ | 0,00 | 16.380,00 | ***16.380,00*** |
| 6.27.12 | Funkcioniranje gradskog saveza za 2022 g. | 0,00 | 24.780,00 | ***24.780,00*** |
| *6.28* | *IV Kategorija* | 0,00 | 495.000,00 | ***495.000,00*** |
| ***6.29*** | ***Ukupno :*** | ***4.346.400,00*** | ***6.436.200,00*** | ***10.782.600,00*** |

|  |  |  |  |
| --- | --- | --- | --- |
| ***7.*** | ***Djelovanje Dubrovačkog saveza športova*** | | ***741.800,00*** |
|  | 7.1. | Bruto plaće za zaposlene | 418.750,00 |
| 7.2. | Doprinosi na plaće | 174.050,00 |
| 7.3. | Prijevoz na posao | 12.000,00 |
| 7.4. | Ostali nenavedeni rashodi na zaposlene | 21.000,00 |
| 7.5. | Materijalni i ostali troškovi | 116.000,00 |
|  | | |  |
| ***8.*** | ***Ostali programi*** | | ***90.000,00*** |
|  | 1.8.1 | Programska pričuva | 90.000,00 |
|  | | |  |
| ***9.*** | ***Sufinanciranje troškova prijevoza športskim klubovima*** | | ***600.000,00*** |
|  | 1.9.1 | Sufinanciranje troškova prijevoza športskim klubovima za domaća natjecanja | 300.000,00 |
| 1.9.2 | Sufinanciranje troškova prijevoza športskim klubovima za međunarodna natjecanja | 300.000,00 |

Članak 5.

Sredstva za provedbu Programa javnih potreba u športu Grada Dubrovnika za 2022. godinu osiguravaju se u Proračunu Grada Dubrovnika za 2022. i isplaćivati će se temeljem zaključenog Ugovora.

Članak 6.

Zadužuje se Dubrovački savez športova da po realizaciji Programa javnih potreba u športu Grada Dubrovnika za 2022. godinu podnese narativno i financijsko izvješće Gradskom vijeću Grada Dubrovnika.

Članak 7.

Gradsko vijeće Grada Dubrovnika može po potrebi svojom Odlukom izmijeniti i dopuniti odredbe po pojedinim oblicima financiranja iz ovog Programa javnih potreba u športu Grada Dubrovnika za 2022. godinu, te eventualno obustaviti daljnje korištenje sredstava, ukoliko procijeni da će troškovi biti veći od planiranih proračunskih iznosa, a rebalansom Proračuna neće biti pokriveni.

Članak 8.

Ovaj program javnih potreba u športu Grada Dubrovnika za 2022. godinu stupa na snagu osmog dana od dana objave u „Službenom glasniku Grada Dubrovnika“.

KLASA: 620-01/21-01/01

URBROJ: 2117/01-09-21-15

Dubrovnik, 26. siječnja 2022

Predsjednik Gradskog vijeća:

**mr.sc. Marko Potrebica,** v. r.

----------------------------------------

**9**

Na temelju odredbe članka 20. stavka 2. Zakona o tehničkoj kulturi ("Narodne novine", broj 76/93, 11/94 i 38/09), članka 35. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada na 8. sjednici, održanoj 26. siječnja 2022., donijelo je

**PROGRAM JAVNIH POTREBA U TEHNIČKOJ KULTURI**

**GRADA DUBROVNIKA ZA 2022 GODINU**

1. **UVOD**

Javne potreba u tehničkoj kulturi, određene su Zakonom o tehničkoj kulturi („Narodne novine“, br. 76/93., 11/94. i 38/09.). U ožujku 2015. godine Vlada Republike Hrvatske usvojila je Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, br. 26/15.), kojom je propisan način raspodjele financijskih sredstava udrugama koje se financiraju iz javnih izvora. Sukladno Zakonu o tehničkoj kulturi i Uredbi, Gradsko vijeće Grada Dubrovnika usvojilo je Odluku o kriterijima i rokovima za utvrđivanje programa i osiguravanje financijskih sredstava javnih potreba u tehničkoj kulturi Grada Dubrovnika („Službeni glasnik Grada Dubrovnika“, br. 10/15.), temeljem kojih je propisan postupak dodjele sredstava udrugama tehničke kulture koje djeluju pri Zajednici tehničke kulture Grada Dubrovnika.

Djelatnost tehničke kulture obuhvaća odgoj, obrazovanje i osposobljavanje za stjecanje tehničkih, tehnoloških i informatičkih znanja i vještina, inventivni rad i širenje znanstvenih i tehničkih dostignuća. Temeljni su ciljevi djelatnosti: razvitak i promidžba tehničke kulture, poticanje na stvaralački i znanstveni rad, tehnički odgoj i obrazovanje, znanstveno i tehničko opismenjavanje, posebno mladih.

Koordinator svih djelatnosti tehničke kulture za područje Grada Dubrovnika je Zajednica tehničke kulture Grada Dubrovnika. Ona se, između ostaloga, brine za ostvarivanje zajedničkih potreba u tehničkoj kulturi i za usklađivanje potreba svih udruga tehničke kulture na području Grada Dubrovnika. To postiže Programom javnih potreba u tehničkoj kulturi, za koji se sredstva osiguravaju u Proračunu Grada Dubrovnika i ostvarivanjem pojedinačnih programa udruga članica.

Zajednica tehničke kulture Grada Dubrovnika uskladila se sa Strateškim planom HZTK za razdoblje od 2015. do 2019. godine, kako bi odredila smjernice razvoja koje su u skladu s ciljevima i djelatnostima navedenim u Statutu Zajednice i drugim relevantnim zakonskim i strateškim dokumentima.

Ciljevi Zajednice tehničke kulture Grada Dubrovnika su:

* razvijanje i promicanje tehničke kulture na području Grada Dubrovnika;
* jačanje prepoznatljivosti i podizanje javne svijesti o značaju tehničke kulture u društvu;
* omogućavanje i/ili unaprjeđenje cjeloživotnog učenja i obrazovanja svih dobnih skupina u području tehničke kulture, poglavito izvannastavnih i izvanškolskih aktivnosti odgoja i obrazovanja djece i mladih;
* omogućavanje i/ili unaprjeđenje uključivanja socijalno ugroženih i marginaliziranih skupina uključujući osobe s posebnim potrebama u aktivnosti tehničke kulture, poglavito u izvannastavne i izvanškolske aktivnosti odgoja i obrazovanja djece i mladih iz tih skupina;
* pridonošenje razvoju svojih članica te zastupanje njihovih prava i interesa;
* sudjelovanje u izradi javnih politika vezanih uz tehničku kulturu i civilno društvo;
* pridonošenje prepoznatljivosti i vidljivosti postignuća tehničke kulture u inozemstvu.

U ostvarivanju svojih ciljeva Zajednica tehničke kulture Grada Dubrovnika provodi sljedeće djelatnosti:

* predlaže, usklađuje, provodi i prati programe javnih potreba Grada Dubrovnika u tehničkoj kulturi koji se provode i u Hrvatskoj i inozemstvu te utvrđuje smjernice za planiranje tih programa;
* prati, potiče i podupire razvoj svojih članica, sudjeluje u njihovim aktivnostima, poglavito u onima koje se odnose na izvaninstitucionalni odgoj i obrazovanje djece i mladih, cjeloživotno učenje i obrazovanje odraslih i popularizaciju tehničke kulture, te ih uključuje u provedbu svojih aktivnosti;
* obavlja stručne, pravne, kadrovske, računovodstvene i druge poslove za nacionalne saveze tehničke kulture u ostvarivanju njihovih programa javnih potreba Grada Dubrovnika u tehničkoj kulturi;
* javno dodjeljuje nagrade istaknutim pravnim i fizičkim osobama u tehničkoj kulturi;
* surađuje s ministarstvima, agencijama, obrazovnim, znanstvenim i drugim javnim ustanovama i institucijama, jedinicama lokalne (regionalne) uprave, poduzetnicima te organizacijama civilnoga društva;
* sudjeluje u radu državnih savjetodavnih tijela, radnih skupina, povjerenstava i slično;
* obavlja i druge poslove određene Statutom Zajednice, Zakonom o tehničkoj kulturi i drugim propisima.

1. **POPIS ČLANICA ZAJEDNICE TEHNIČKE KULTURE GRADA DUBROVNIKA**

Zajednicama tehničke kulture gradova, zakonodavac je namijenio, između ostalih, zadaću brinuti se o ostvarivanju zajedničkih potreba, te usklađivanju potreba svih udruga tehničke kulture na području gradova.

To je moguće postići identificiranjem javnih potreba za koja se sredstva osiguravaju iz proračuna Grada, te ostvarivanjem pojedinačnih programa članica.

Zajednica tehničke kulture Grada Dubrovnika krovna je organizacija udruga tehničke kulture, te klubova mladih tehničara pri osnovnim školama s područja Grada, a čine je:

1. Radio klub "Dubrovnik"
2. Radio klub „Libertas“
3. Ronilački klub "Dubrovnik"
4. Jedriličarsko društvo "Orsan" Dubrovnik
5. Foto klub “Marin Getaldić”
6. Foto klub “Ragusa” Dubrovnik
7. Kino-video klub "Dubrovnik"
8. Audiovizualni centar Dubrovnik
9. Klub informatičara "Dubrovnik"
10. Informatički klub "Futura"
11. Društvo brodomodelara "Argosy"
12. Modelarski institut Nave Dumins
13. Aero klub "Dubrovnik"
14. Aeroklub Nimbus
15. Hrvatsko planinarsko društvo "Dubrovnik"
16. Društvo pedagoga tehničke kulture Dubrovačko-neretvanske županije
17. Udruga inovatora Dubrovačko-neretvanske županije
18. Centar tehničke kulture Dubrovnik
19. Hrvatsko planinarsko društvo „Sniježnica“
20. Udruga RC modela Dubrovnik
21. Avioradar
22. Škola filma „Šipan“
23. Klub mladih tehničara - Osnovna škola Marin Getaldić
24. Klub mladih tehničara - Osnovna škola Ivana Gundulića
25. Klub mladih tehničara - Osnovna škola Marin Držić
26. Klub mladih tehničara – Osnovna škola Lapad
27. Klub mladih tehničara – Osnovna škola Mokošica
28. Klub mladih tehničara – Osnovna škola Antun Masle
29. Astronomska udruga – Osnovna škola Lapad
30. Učenička zadruga - Osnovna škola Ivana Gundulića
31. Učenička zadruga - Osnovna škola Mokošica
32. Učenička zadruga – Osnovna škola Lapad
33. **PROGRAMSKA DJELATNOST ZAJEDNICE TEHNIČKE KULTURE GRADA DUBROVNIKA**

Zajednica tehničke kulture Grada Dubrovnika u 2022. godini posebnu će pozornost posvetiti sljedećim aktivnostima:

* skrb o pribavljanju novčanih sredstava za udruge tehničke kulture,
* skrb za osiguranje uvjeta za djelatnost udruga,
* poticanje svekolike djelatnosti tehničke kulture,
* stvaranje uvjete za osnivanje novih udruga tehničke kulture,
* predlaganje programa djelatnosti u tehničkoj kulturi, te sudjelovanje u utvrđivanju prijedloga kriterija i programa javnih potreba u tehničkoj kulturi, od zajedničkog interesa za Grad Dubrovnik,
* usklađivanje interesa i poduzimanje radnji poradi ravnomjernog razvoja tehničke kulture,
* predlaganje odnosa u financiranju tehničke kulture, vodeći računa o ravnomjernom razvoju svih udruga,
* poticanje stvaranja i unapređivanja materijalnih i drugih uvjeta zadovoljavanja javnih potreba u tehničkoj kulturi,
* poticanje osnivanja novih gradskih zajednica i strukovnih saveza tehničke kulture,
* usklađivanje djelatnosti udruga i saveza tehničke kulture na ostvarivanju svekolikog razvoja tehničke kulture,
* djelovanje na promicanje stručnog rada u tehničkoj kulturi i skrbi o stručnom osposobljavanju djelatnika u tehničkoj kulturi,
* poticanje rada s nadarenom djecom i mladeži,
* održavanje redovne skupštine s utvrđivanjem konačnog plana rada i financijskog plana,
* održavanje redovitih sastanaka Izvršnog odbora i to najmanje četiri puta godišnje.
* sudjelovat će u radu Zajednice tehničke kulture Dubrovačko-neretvanske županije.
  1. **PREGLED IZDVOJENIH PROGRAMA**

Zajednica tehničke kulture Grada Dubrovnika u 2022. godini će organizirati i provesti sljedeće posebne programe:

1. STEM promocija

Zajednica tehničke kulture Grada Dubrovnika je prijavila više projekata s temom STEM usmjerenja, te će se baviti implementacijom i pripremom za realizaciju nadolazećih aktivnosti. U sklopu projekta naglaska će biti na vidljivosti i promidžbi sudjelovanjem na konferencijama, uradi sam sajmovima (Maker Faire) i sličnim događajima. Nabaviti će se i dodatna oprema za opremanje novih prostora 3D laba i tehničke radionice u sklopu Centra za mlade Dubrovnik.

1. Peek & poke izložba

Sredinom ožujka u Centru za mlade Dubrovnik će biti postavljena Peek & Poke izložba. Peek & Poke je muzej starih računala i informatičke tehnologije iz Rijeke. U Centru za mlade Dubrovnik će biti izložen dio velike kolekcije starih računala i informatičke tehnologije Peek & Poke muzeja. Izložba će biti interaktivna, pa će posjetitelji moći koristiti i isprobati izložene eksponate. Izložba će biti otvorena 2-3 tjedna.

1. (e)odrastanje

Zajednica tehničke kulture Grada Dubrovnika je 2021. godine krenula s nizom aktivnosti vezanih uz sigurnost djece na Internetu. U suradnji sa Sveučilištem u Dubrovniku i Dječjim vrtićima Dubrovnik su u 2021. godini održali niz predavanja i radionica namijenjenih roditeljima i odgajateljima, online anketu o sigurnom korištenju Interneta, tiskali bojanku (e)odrastanje. Zajednica tehničke kulture Grada Dubrovnika planira i slijedeće godine nastaviti s aktivnostima s ciljem podizanja razine svijesti o sigurnosnim aspektima upotrebe Internetskih servisa kod roditelja, edukatora i djece.

1. „Jadranski susreti“

Jadranski susreti priobalnih zajednica tehničke kulture se održavaju već preko 20 godina. Dubrovnik je 2015. godine zadnji put bio domaćim susreta. Na jadranskim susretima se sastaju predstavnici zajednica tehničke kulture iz Pule, Zadra, Splita, Rijeke i Dubrovnika. Susreti su zamišljeni za upoznavanje i razmjenu iskustava kolega iz priobalnih zajednica tehničke kulture, te za dogovor budućih suradnja. Dubrovnik je trebao biti domaćin Jadranskih susreta 2020. godine, ali je zbog smanjenja proračuna uslijed COVID-19 pandemije prebačeno domaćinstvo u Zadar. 2021. se nisu uspjeli organizirati Jadranski susreti. Sljedeće izdanje se očekuje u Dubrovniku tijekom 202. godine.

Zajednica tehničke kulture Grada Dubrovnika sudjelovat će sa svojim aktivnostima i projektima na:

* Festivalu Znanosti 2022,
* Nacionalnom Festivalu tehničke kulture 2022,
* Festival tehničke kulture Split 2022,
* Jadranskim susretima zajednica tehničke kulture,
* Ljetne / Zimske škole tehničke kulture,
* Robo.DU Day 2022,
* Natjecanju mladih tehničara,
* Robocup natjecanjima,
* Modelarskoj ligi,
* Dubrovački Zimski Festival 2022,
* Izložbi Rukama složeno 2022,
* Europskom tjednu programiranja,
* Europskom tjednu robotike,
* Satu kodiranja,
* Svjetskom danu Arduina,
* All Digital Week-u,
* Danima otvorenih vrata udruga i sl.

1. **PROGRAMSKA DJELATNOST UDRUGA TEHNIČKE KULTURE**

Sredstva osigurana u proračunu Grada za djelatnosti udruga su nedostatna s obzirom na broj aktivnosti i broj prijava udruga na javni poziv. Proteklih godina je došlo i do povećanja broja udruga na području Grada, ali i do povećanja broja i kvalitete aktivnosti postojećih udruga. Zato su raspoloživa sredstva postala ograničavajući čimbenik za daljnji razvoj područja tehničke kulture na području Grada.

S druge strane, više strateških dokumenata na razini EU, Republike Hrvatske, Županije i Grada jasno prepoznaju STEM područje (Science, Technology, Engineering and Mathematics) kao prioritetno. Zato trenutna ulaganja u edukaciju djece, učenika, studenata i svih zainteresiranih građana na području programiranja, robotike, inženjerstva i svih ostalih grana tehničke kulture sigurno potiču razvoj inovacija i poduzetničkog duha, što će u budućnosti predstavljati značajnu komparativnu prednost.

Međutim, ta ulaganja trenutno nisu na razini koja bi se mogla očekivati prema spomenutim strateškim dokumentima, a pogotovo nisu na razini raspoloživih ljudskih resursa u našim udrugama ili potencijala učenika u osnovnim i srednjim školama. Posljedica je da se financira i realizira u cijelosti samo dio planiranih projekata.

Zajednica tehničke kulture Grada Dubrovnika je 2020. godine od Grada Dubrovnika je dobila na korištenje tehničku radionicu i 3D laboratorij u sklopu Centra za mlade Dubrovnik. U navedenim prostorima Zajednica i njene članice mogu organizirati i održavati edukacije, radionice i druga događanja iz svih grana tehničke kulture.

Za Grad Dubrovnik ustanovljeni su sljedeći poslovi i djelatnosti, koje bi se trebale financirati iz sredstava proračuna Grada namijenjenih za javne potrebe u tehničkoj kulturi:

* 1. **DJELATNOST PEDAGOGA TEHNIČKE KULTURE**

1. održanje tematskih skupova pedagoga tehničke kulture, radi stručnog usavršavanja, putem različitih edukacija,
2. održavanje smotre tehničkog stvaralaštva učenika u školama te ispomoć kod održavanja županijskih smotri,
3. održavanje smotri i natjecanja mladih informatičara u školama te ispomoć kod županijskih smotri i natjecanja,
4. rad sekcija u izvannastavnim aktivnostima,
5. sudjelovanje na ljetnoj školi tehnike 2022.g.,
6. natjecanja mladih tehničara Republike Hrvatske,
7. zadrugarstvo i klubovi mladih tehničara,
8. modelarska liga.
   1. **ZRAKOPLOVNA DJELATNOST**
9. organizacija i održavanje predavanja i certificiranih radionica zrakoplovne tematike,
10. organizacija natjecanja za učenike zrakoplovne tematike u suradnji s Zrakoplovnim savezom (Liga dronova, zrakoplovno modelarstvo i maketarstvo),
11. vođenje plovidbenosti klupskih zrakoplova,
12. organiziranje dječjih zmajada,
13. organiziranje certificiranih tečajeva: PPL, zrakoplovno jedriličarstvo, padobranstvo, parajedriličarstvo, obuka osoba za voditelja letačkih operacija,
14. priprema, predlaganje, održavanje registriranih / operativnih površina,
15. zrakoplovna baština Grada,
16. posjet muzejima.
    1. **DJELATNOST FOTOTEHNIKE**
17. održavanje tečajeva iz fotografije, za mlade i učenike osnovnih i srednjih škola,
18. održavanje izložbi fotografije na gradskoj razini,
19. sudjelovanje na ljetnoj školi,
20. održavanje ljetne foto-radionice,
21. nabavka opreme.
    1. **KINO-VIDEO DJELATNOST**
22. održanje seminara za voditelje filmskih i video udruga,
23. održavanje smotri i susreta mladeži na području Grada iz kino video djelatnosti**,**
24. održavanje kino video tečajeva za članstvo uz pomoć Hrvatskogfilmskog saveza ito**:**
    1. tečaj za rukovanje video tehnikom,
    2. tečaj o filmskoj i video gramatici,
    3. tečaj video montaže,
25. nabavka opreme.
    1. **INFORMATIČKA DJELATNOST**
26. održavanje tečajeva za mlade, učitelje, profesore (pedagoge/mentore tehničke kulture) radi praćenja novih IT trendova,
27. održavanje tečajeva programiranja za web stranice (HTML, CSS, PHP)
28. održavanje tečajeva programiranja za djecu i mlade iz programskih jezika Scratch, Python, C, Java, Objective C, ...
29. održavanje radionica robotike,
30. održavanje smotri, susreta i natjecanja za učenike osnovnih i srednjih škola u Gradu
31. održavanje priprema za natjecanje učenika (InfoCup, Liga programiranja, RoboCup)
32. održavanje priprema za natjecanje na državnoj razini,
33. sudjelovanje na natjecanju mladih informatičara,
34. robotička natjecanja,
35. nabavka opreme,
36. održavanje godišnjeg rada u 3D LAB-u.
    1. **RADIOAMATERIZAM**
37. održavanje tečajeva za osposobljavanje voditelja i instruktora za radio amatere,
38. održavanje natjecanja radioamatera na Europskoj razini,
39. održavanje natjecanja radio amatera na svjetskoj razini,
40. održavanje godišnjih susreta i natjecanja radio amatera na državnoj razini,
41. sudjelovanje na kampu za radioamatere,
42. nabavka opreme.
    1. **RONILAČKA DJELATNOST I ZAŠTITA PODMORJA**
43. održavanje tečaja za HGSS ronioce,
44. seminari za ronioce,
45. zaštita i čišćenje podmorja,
46. sudjelovanje u službi spašavanja,
47. održavanje i ispitivanje opreme prema propisima,
48. tečaj za članove žurnih službi.
    1. **JEDRILIČARSTVO, BRODOMODELARSTVO I BRODOMAKETARSTVO**
49. poticati i promicati jedriličarstvo,
50. odgajati i osposobljavati mornare i kormilare, rekreativce i natjecanja putem teoretskog i praktičnog rada,
51. organizirati škole jedrenja,
52. organizirati jedriličarska natjecanja,
53. poticati razvoj motonautike,
54. razvijati i poticati brodomodelarstvo i brodomaketarstvo
    1. **ASTRONOMIJA**
55. održavanje tečaja iz astronomije u Dubrovniku,
56. predavanja i video projekcije i promatranje zvijezda za učenike na području Grada,
57. nabavka opreme.
    1. **INOVATORSKA DJELATNOST**
58. inovatorska djelatnost-potpora u realizaciji,
59. izrada dokumentacije projekta,
60. prezentacija inovacija,
61. izložba inovacija,
62. promidžbeni materijal
63. održavanje postojećih inovacija (električni bicikl, solarni automobil)
    1. **CENTAR TEHNIČKE KULTURE**
64. program Lego edukacije ''Obnovljivi izvori energije''
65. radionice za strojarstvo, elektrotehniku, brodomaketarstvo, robotiku,
66. održavanje radionica iz navedenih područja.
    1. **SPELEOLOZI, PLANINARI I ZAŠTITA OKOLIŠA**
67. tečajevi za markacioniste HPD-a,
68. speleološki tečaj,
69. seminar o crtanju i mjerenju speleoloških objekata i računalna obrada istih sa grafičkom obradom.
    1. **NAGRADE ZA OSTVARENE REZULTATE NA NATJECANJIMA I SMOTRAMA**
70. za vrlo uspješan rad nagrađivat će se uspjeh pojedinaca, grupa i udruga u tehničkoj kulturi.
71. zaslužne pojedince i udruge predlagat će se za državna priznanja.
    1. **UČENIČKE ZADRUGE I KLUBOVI MLADIH TEHNIČARA**
72. sudjelovanje na državnom natjecanju učeničkih zadruga,
73. održavanje radionica i priprema za natjecanja u 12 kategorija županijskih i državnih natjecanja mladih tehničara.
74. **FINANCIJSKI PLAN PROGRAMA JAVNIH POTREBA U TEHNIČKOJ KULTURI GRADA DUBROVNIKA ZA 2022. GODINU**

|  |  |  |
| --- | --- | --- |
| **Red. br.** | **OPIS** | **IZNOS** |
| **1.** | **PRIHODI**  **18063 Javne potrebe u tehničkoj kulturi** | **682.700,00** |
| **1.1.** | **18063001 Djelatnost Zajednice tehničke kulture Grada Dubrovnika**  **Izvor: 11 Opći prihodi i primici** | **352.700,00** |
| **1.2.** | **18063002 Djelatnost udruga tehničke kulture i posebni**  **programi**  **Izvor: 11 Opći prihodi i primici** | **330.000,00** |
|  |  |  |
| **2.** | **RASHODI**  **18063 Javne potrebe u tehničkoj kulturi** | **682.700,00** |
| **2.1.** | **18063001 Djelatnost Zajednice tehničke kulture Grada Dubrovnika**  **Funk. klas: 0860 Rashodi za rekreaciju, kulturu I religiju koji nisu drugdje svrstani**  **381 Tekuće donacije** | **352.700,00** |
| **2.2.** | **18063002 Djelatnost udruga tehničke kulture I posebni programi**  **Funk. klas: 0860 Rashodi za rekreaciju, kulturu i religiju koji nisu drugdje svrstani**  **381 Tekuće donacije** | **330.000,00** |
| **2.2.1.** | **Djelatnost udruga tehničke kulture** | **280.000,00** |
| **2.2.2.** | **Posebni programi** | **50.000,00** |
| **2.2.2.2.** | **STEM promocija** | **20.000,00** |
| **2.2.2.3.** | **Izložba Peek & Poke** | **15.000,00** |
| **2.2.2.1** | **(e)odrastanje** | **8.000,00** |
| **2.2.2.4.** | **Jadranski susreti** | **7.000,00** |

Sredstva za provedbu Programa javnih potreba u tehničkoj kulturi Grada Dubrovnika za 2022. godinu osiguravaju se u Proračunu Grada Dubrovnika za 2022. godinu i isplaćivati će se temeljem zaključenog Ugovora.

Zadužuje se Zajednica tehničke kulture Grada Dubrovnika da po realizaciji Programa javnih potreba u tehničkoj kulturi Grada Dubrovnika za 2022. godinu podnese narativno i financijsko izvješće Gradskom vijeću Grada Dubrovnika.

Gradsko vijeće Grada Dubrovnika može po potrebi svojom Odlukom izmijeniti i dopuniti odredbe po pojedinim oblicima financiranja iz ovog Programa, te eventualno obustaviti daljnje korištenje sredstava, ukoliko procijeni da će troškovi biti veći od planiranih proračunskih iznosa, a rebalansom Proračuna neće biti pokriveni.

Ovaj program javnih potreba u tehničkoj kulturi Grada Dubrovnika za 2022. godinu stupa

na snagu osmog dana od dana objave u „Službenom glasniku Grada Dubrovnika“.

KLASA: 630-01/22-01/01

URBROJ: 2117/01-09-22-04

Dubrovnik, 26. siječnja 2022

Predsjednik Gradskog vijeća:

**mr.sc. Marko Potrebica,** v. r.

----------------------------------------

**10**

Na temelju članka 39. Statuta Grada Dubrovnika (''Službeni glasnik Grada Dubrovnika'', broj­ 2/21), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**P R O G R A M**

**javnih potreba u kulturi Grada Dubrovnika za 2022. godinu**

**1. UVODNA RAZMATRANJA**

Programom javnih potreba u kulturi Grada Dubrovnika za 2022. godinu utvrđuju se aktivnosti, poslovi i djelatnosti u kulturi od značaja za Grad Dubrovnik, kao i za njegovu promociju na svim razinama međugradske, međužupanijske i međunarodne suradnje.

Upravni odjel za kulturu i baštinu Grada Dubrovnika, sukladno zakonskim propisima, proveo je natječaj po Pozivu za predlaganje javnih potreba u kulturi grada Dubrovnika za 2022. godinu. Sve programe koji su u propisanom roku prijavljeni na natječaj ocijenila su kulturna vijeća Grada Dubrovnika, sukladno Pravilniku o postupku donošenja Programa javnih potreba u kulturi Grada Dubrovnika.

Programom javnih potreba u kulturi Grada Dubrovnika za 2022. godinu financira se:

* + redovna djelatnost ustanova u kulturi kojima je Grad Dubrovnik osnivač;
  + potpora velikom broju aktivnih udruga civilnog društva i umjetničkih organizacija;
  + poticanje pojedinaca, društava i drugih organizacija kulture na kreativno stvaralaštvo u glazbenoj djelatnosti, dramskoj i plesnoj umjetnosti te izvedbenim umjetnostima, muzejsko-galerijskoj djelatnosti, likovnoj umjetnosti i zaštiti i očuvanju kulturne baštine, knjižnično-izdavačkoj djelatnosti te audio-vizualnoj djelatnosti i novim medijskim kulturama.

Programom javnih potreba u kulturi Grada Dubrovnika za 2022. godinu obuhvaćene su kulturne aktivnosti koje doprinose zadovoljavanju kulturnih potreba građana Dubrovnika, obogaćivanju kulturnoga života i podizanju kulturne ponude Grada, kao i poboljšanju materijalnih uvjeta za razvoj kulture. Također, Program javnih potreba u kulturi Grada Dubrovnika za 2022. godinu ostvaruje se u suradnji javnog i privatnog sektora, u partnerstvu Grada Dubrovnika i gradskih kulturnih ustanova, umjetničkih organizacija, udruga, samostalnih umjetnika, umjetničkih obrta i ostalih kulturnih institucija.

Nažalost, uslijed pandemije koronavirusa te posljedične ekonomske krize, priljev sredstava u Proračun Grada Dubrovnika nije na razini predpandemijskih godina. Stoga ni opseg finaniranja Programa javnih potreba u kulturi Grada Dubrovnika za 2022. nije na toj razini, mada je u odnosu na prethodnu godinu značajno povećan.

Prioritet u financiranju Programa javnih potreba je redovna djelatnost ustanova u kulturi kojima je Grad Dubrovnik osnivač. Osim navedenog, kao i svake godine, sufinanciraju se i drugi kulturni programi koji su pozitivno ocijenjeni od strane kulturnih vijeća. Ukupna financijska sredstva za ove programe iznose 1.000.000,00 kuna (slovima: milijun kuna).

U trenutnim okolnostima financiranja Programa javnih potreba u kulturi Grada Dubrovnika, ove godine su prednost imale sljedeće kulturne aktivnosti:

* + kulturni projekti koji se izvode u Dubrovniku i čiji su organizatori prijavitelji koji imaju

sjedište/prebivalište na području Grada Dubrovnika,

* + projekti koji se ostvaruju u suradnji više udruga/ustanova/institucija, s ciljem objedinjavanja proračuna programa, stvaranja partnerskih suradnji te razvijanja nove publike bilo u digitalnom, bilo u fizičkom okruženju,
  + projekti koji imaju jasno i detaljno razrađene ciljeve, aktivnosti i proračun,
  + dugogodišnji uspješni projekti međunarodne suradnje, kao i umjetnički i edukativni projekti koji imaju snažnu vidljivost u lokalnoj zajednici i izvode se u Dubrovniku, a čiji su organizatori prijavitelji koji nemaju sjedište/prebivalište na području Grada Dubrovnika.

Ovako koncipiranim Programom javnih potreba Grad Dubrovnik nastoji očuvati dubrovačku kulturnu produkciju u ovim kriznim vremenima, omogućiti primjerenu zaštitu umjetničkog nasljeđa i baštine, kao i pružiti podršku tradicionalnim umjetničkim izrazima, ali i suvremenim umjetničkim praksama.

**2. STRATEGIJA RAZVOJA KULTURE GRADA DUBROVNIKA OD 2015. – 2025.**

Na sjednici Gradskog vijeća Grada Dubrovnika od 29. prosinca 2014. godine usvojena je Strategija razvoja kulture Grada Dubrovnika od 2015. – 2025. godine.

Strategija kulturnog razvoja Grada Dubrovnika bavi se primarno kulturnim i umjetničkim stvaralaštvom i proizvodnjom što uključuje i kreativne industrije i kulturni turizam, zaštitom i očuvanjem kulturnih dobara te upravljanjem kulturnim dobrima. Posebna važnost pridana je interakciji kulture s drugim područjima (obrazovanje, turizam, poduzetništvo, prostorno uređenje i urbano planiranje, komunalno gospodarstvo itd.), s naglaskom na kontinuitet u budućem održivom korištenju kulturnih resursa kako bi se sačuvale sve vrijednosti koje grad Dubrovnik posjeduje. Na taj način kultura je shvaćena kao jedna od osnovnih poluga njegovog razvoja što proizlazi već iz same činjenice da je njegova povijesna jezgra uvrštena 1979. godine na UNESCO-ov popis svjetske kulturne i prirodne baštine, pa se i razvoj Grada promatra s tog polazišta.

Istodobno, naglasak se stavlja na razvoj samog sektora kulture koji se često koristi kao instrument općeg razvoja, zanemarujući potrebu kulturnog razvoja te posebno zanemarujući ulogu kulture u osiguranju kvalitete života svih građana. Ovaj dokument strukturiran je tako da su temeljem analize stanja, prikaza glavnih činjenica i iskazanih ocjena utvrđeni razvojni problemi i potrebe.

**3. TEMELJNI CILJEVI PROGRAMA JAVNIH POTREBA U KULTURI**

Temeljni ciljevi Programa javnih potreba u kulturi u suglasju su s vizijom razvoja kulture navedenoj u Strategiji i odnose se na:

* održivo upravljanje kulturnom baštinom;
* razvijanje lokalnog kulturnog stvaralaštva i suvremene kulturne produkcije;
* razvijanje publike kroz približavanje kulturnog proizvoda Grada najširem građanstvu;
* oblikovanje kulturne politike Grada kroz podizanje razine kulturne ponude u svim gradskim kulturnim ustanovama i drugim umjetničkim organizacijama, usmjerenih prije svega na usklađivanje repertoarne politike s potrebama građana i posjetitelja Dubrovnika, kao i na kreiranje projekata koji će povećati razinu samofinanciranja.

**4. FINANCIJSKA SREDSTVA ZA OSTVARIVANJE PROGRAMA JAVNIH POTREBA U KULTURI GRADA DUBROVNIKA**

Na temelju članka 6. Zakona o kulturnim vijećima (“Narodne novine” broj 48/04, 44/09 i 68/13) i članka 32. Statuta Grada Dubrovnika (“Službeni glasnik Grada Dubrovnika 4/09, 6/10, 3/11, 14/12, 5/13 i 6/13 - pročišćeni tekst) Gradsko vijeće Grada Dubrovnika, na 8. sjednici održanoj 24. siječnja 2018. godine donijelo je Odluku o osnivanju Kulturnih vijeća Grada Dubrovnika. Vijeće su osnovana radi predlaganja ciljeva kulturne politike i mjera za njeno provođenje, predlaganja programa javnih potreba u kulturi za koje se sredstva osiguravaju u Proračunu Grada Dubrovnika, ostvarivanja utjecaja kulturnih djelatnika i umjetnika na donošenje odluka važnih za kulturu i umjetnost. Osnovano je pet kulturnih vijeća vijeća Grada Dubrovnika i to za: glazbenu djelatnost, dramsku i plesnu umjetnost te izvedbene umjetnosti, muzejsko-galerijsku djelatnost, likovnu umjetnost i zaštitu i očuvanje kulturne baštine, knjižnično-izdavačku djelatnost te audio-vizualne djelatnosti i nove medijske kulture.

Sukladno odredbama Pravilnika o postupku donošenja Programa javnih potreba u kulturi Grada Dubrovnika, kao i Kriterija Kulturnog vijeća za vrednovanje javnih potreba u kulturi Grada Dubrovnika, programe i projekte koji su pristigli na temelju Poziva za predlaganje Programa javnih potreba u kulturi Grada Dubrovnika za 2022. godinu, stručno su ocijenila kulturna vijeća Grada Dubrovnika. U ocjenjivanju programa i projekata iz muzejsko-galerijske djelatnosti, likovne umjetnosti te zaštite i očuvanja kulturne baštine, sudjelovala su samo dva člana nadležnog kulturnog vijeća. Budući je jedan od tih članova osobno uključen u realizaciju prijavljenog godišnjeg programa Hrvatskog društva likovnih umjetnika Dubrovnik, sukladno članku 11. Pravilnika o postupku donošenja Programa javnih potreba u kulturi Grada Dubrovnika u kojem je propisano kako član pojedinog kulturnog vijeća ne može sudjelovati u raspravi i izuzet je od odlučivanja kulturnog vijeća o pitanju koje se odnosi na umjetnički ili kulturni projekt u kojemu sudjeluje, navedeni član se morao izuzeti od vrednovanja spomenutog programa. Preostali član Kulturnog vijeća u svojem obrazloženju ocjene godišnjeg programa HDLU Dubrovnik ističe kako je program zadovoljio sve potrebne kriterije za sufinanciranje te predlaže iznos koji bi bio dostatan za njegovu realizaciju. Budući nadležno kulturno vijeće u ovom prijedlogu nema kvorum, a bilo je potrebno ocijeniti i evaluirati prijavljeni program, Upravni odjel za kulturu i baštinu predložio je njegovo sufinanciranje dolje navedenim iznosom.

Financijska sredstva za ostvarivanje Programa javnih potreba u kulturi Grada Dubrovnika osiguravaju se u Proračunu Grada Dubrovnika za 2022. godinu. Raspodjelu financijskih sredstava obavlja Upravni odjel za kulturu i baštinu Grada Dubrovnika, sukladno mišljenju kulturnih vijeća te sukladno Odluci o izvršavanju Proračuna Grada Dubrovnika za 2022. godinu.

Proračun Odjela je u većem dijelu određen zakonskim i pod - zakonskim aktima, dok se manji dio raspoređuje na posebne projekte. Grad Dubrovnik kao osnivač ili suosnivač ustanova u kulturi, ima obvezu financirati plaće i troškove zaposlenih u skladu s Kolektivnim ugovorom za zaposlene u ustanovama u kulturi Grada Dubrovnika, osigurati sredstva za rad ustanova te za održavanje i opremanje prostora koje ustanove koriste. Izdvajanja za ustanove u kulturi i druge manje obvezne redovite rashode zauzimaju oko 90 posto rashoda proračuna za kulturu.

Plan raspodjele sredstava za programe javnih potreba u kulturi Grada Dubrovnika za 2022. godinu po korisnicima nalazi se u privitku i čini sastavni dio ovog programa. Grad Dubrovnik sklopit će posebne ugovore o sufinanciranju programske djelatnosti, temeljem Programa javnih potreba u kulturi Grada Dubrovnika za 2022. godinu, sa svim korisnicima Proračuna Grada Dubrovnika, čije financiranje ne podliježe zadanim zakonskim aktima ili prethodno ugovorenim obvezama. Odjel gradske uprave za kulturu i baštinu može odobriti prenamjenu sredstava samo iznimno, na temelju pisanog zahtjeva korisnika. O izvršavanju programa i utrošku odobrenih sredstava, korisnik podnosi izvješće Upravnom odjelu za kulturu i baštinu Grada Dubrovnika, koji prati namjensko trošenje odobrenih sredstava.

**5. PROGRAMI JAVNIH USTANOVA U KULTURI GRADA DUBROVNIKA**

**Zavod za obnovu Dubrovnika**

Zavod za obnovu Dubrovnika javna je ustanova osnovana 1979. godine kao specijalizirana institucija za organizaciju i koordinaciju poslova na obnovi objekata stradalih od potresa 15. travnja 1979. Danas Zavod za obnovu Dubrovnika obavlja stručne i druge poslove organiziranja i provođenja programa obnove ugrožene spomeničke cjeline Dubrovnika. Osnivači Zavoda, s visinom osnivačkih udjela su: Grad Dubrovnik - 55%, Republika Hrvatska - 35% i Dubrovačko-neretvanska županija - 10% te oni u svojim godišnjim proračunima osiguravaju plaće i materijalna sredstva potrebna za rad Zavoda. Za Redovni program – program zaštite kulturnih dobara prihodi se osiguravaju iz proračuna Grada Dubrovnika, sredstava vlasnika ili korisnika građevina na području spomeničke cjeline, zaklada, legata i fondacija te sponzorstva i drugih potpora, kao i sredstava jedinica lokalne samouprave područja IX. seizmičke zone Dubrovačko – neretvanske županije.

Iz Prijedloga programa obnove spomeničke cjeline Dubrovnika za 2022. godinu mogu se izdvojiti: Aseizmička sanacija (za područje između Straduna i Prijekog, koje je prema karti seizmičkog mikrozoniranja najugroženije, planirana je izrada projektne dokumentacije za blok B – 17 i izvođenje radova na bloku B – 48, za koji je izrađena projektna dokumentacija), Zgrada na adresi Braće Andrijića 5. i 7. (potrebna je rekonstrukcija krovišta i izmjena vanjske stolarije), Knežev dvor (planirana je izrada elaborata kojim bi se sveobuhvatno sagledala problematika objekta i donio prijedlog programa aktivnosti s rokovima), Ljetnikovac Gučetić - Lazarević (u 2022. godini planirano je ishođenje građevinske dozvole te priključak na distribucijske mreže, kao i izrada izvedbenog projekta), Ljetnikovac Bozdari - Škaprlenda (potrebno je predložiti idejno rješenje, odnosno izraditi dio dokumentacije za obnovu ljetnikovca), Arheološki lokalitet na Pustijerni s ulicom Ispod mira, bastion sv. Spasitelja (planirana je izrada konzervatorske dokumentacije koja je preduvjet za izradu projektne dokumentacije za uspostavljanje *in situ* muzeja), Palača Banac - Umjetnička galerija Dubrovnik (sanacija ograde na taraci palače).

Osim Programa obnove, Zavod za obnovu Dubrovnika je odlukom Gradskog vijeća zadužen za koordinaciju aktivnosti na provođenju Plana upravljanja Svjetskim dobrom UNESCO-a „Starim gradom Dubrovnikom“. Prema planu, u 2022. godini je potrebno izraditi Strategiju za izgradnju kapaciteta dionika te oformiti Dijalog svjetske baštine, platformu koja omogućuje sudjelovanje najšireg kruga dionika u upravljanju i jačanje njihovih kapaciteta, što je praksa koju propisuje UNESCO.

**Dubrovački simfonijski orkestar**

Dubrovački simfonijski orkestar je profesionalni glazbeni orkestar grada Dubrovnika i glavni nositelj glazbenih zbivanja u Dubrovniku, čime nastavlja dugu i značajnu dubrovačku glazbenu tradiciju koja se kao takva počela organizirano razvijati još od vremena Dubrovačke Republike.

U 2022. godini Dubrovački simfonijski orkestar planira zadržati već postojeću programsku koncepciju te ponuditi vrlo atraktivne projekte s najljepšim djelima iz glazbene povijesti. Programska shema Orkestra bazira se na pažljivo odabranim glazbenim djelima i nastupima renomiranih solista, a bit će realiziran kroz veliki broj koncerata tijekom cijele godine.

Uz redovni godišnji koncertni program, Orkestar tijekom godine planira niz edukativnih koncerata, koncerata u sklopu proslava praznika i blagdana te obilježavanje Svjetskog dana glazbe i Svjetskog dana turizma. Ovisno o osiguranju sponzorskih sredstava, i ove godine se za kraj rujna i početak listopada planira organizirati festival ''Stradun Classic'' pod umjetničkim vodstvom renomirane hrvatske klarinetistice Marije Pavlović.

**Dom Marina Držića**

Dom Marina Držića zamišljen je kao mjesto sjećanja na dubrovačkog renesansnog književnika i koncipiran kao sinteza iskustava iz područja kazališne znanosti, scenografije i kostimografije. U svojoj ukupnosti Dom Marina Držića postoji kao kazališni muzej i znanstveno-dokumentaristički centar, izložbeni prostor, kulturni i turistički doživljaj jednog segmenta dubrovačke prošlosti. Dom Marina Držića u 2022. godini planira nastaviti prikupljati građu otkupom predmeta iz razdoblja kasne Renesanse, prvenstveno onih sa Držićeve zadužnice, u svrhu nadogradnje ambijentalnosti Držićeve kuće. Planirana su i terenska istraživanja radi prikupljanja materijala za nadopunu muzejskih zbirki, redovite aktivnosti preventivne zaštite muzejske građe, stručna i znanstvena obrada muzejske građe, sustavna nabava stručne literature i knjižnične građe, kao i informatizacija te prezentacija vlastitih sadržaja i aktivnosti na internetu, društvenim mrežama i elektronskim medijima.

U 2022. godini Dom Marina Držića planira izložbu Jasmine Runje naziva ''Za ugodit zlu bremenu…'' na kojoj će biti prezentirani radovi započeti u posebnim okolnostima pojave pandemije COVIDA 19, a bit će održana i likovna radionica za odrasle ''Držićeve životne pozornice''. U izdavačkoj djelatnosti planiran je novi nastavak stripa ''Dundo Maroje'', autora prof. Dubravka Kastrapelija, kao i engleski prijevod komedije Marina Držića ''Novela od Stanca'', autora Filipa Krenusa. Planiran je i nastavak projekta DAR.SA (Darujmo i sačuvajmo Držića), on-line program ''Stav'mo pamet na Držića'' (poziv na suradnju institucijama i istaknutim pojedincima koji se bave Marinom Držićem), kao i tematsko vođenje ''Živi teatar Držićevog grada'' u čijem su središtu pučki običaji, ceremonijali vlasti Dubrovačke Republike te crkvene procesije.

**Dubrovačke ljetne igre**

Dubrovačke ljetne igre ustanova je u kulturi koja kroz svoju djelatnost organizira i ostvaruje tradicionalni kazališni i glazbeno-scenski ljetni festival te priređuje glazbene, dramske, operne, baletne, literarne, likovne, filmske i ostale kulturne priredbe i manifestacije od nacionalnog značaja i interesa za Republiku Hrvatsku. Od 1956. godine učlanjena je u Europsku udrugu festivala (EFA - European Festivals Association). Manifestacija Dubrovačke ljetne igre najstarija je, najveća i najuglednija kulturna manifestacija u Hrvatskoj. Za vrijeme trajanja 73. Dubrovačkih ljetnih igara od 10. srpnja do 25. kolovoza 2022. godine održat će se velik broj dramskih i glazbeno-scenskih predstava, koncerata, folklornih izvedbi, izložbi i drugih programa uz sudjelovanje brojnih umjetnika iz Hrvatske i svijeta. Ključne odrednice dramskog programa su i dalje jedinstvena dubrovačka ambijentalnost, što podrazumijeva i propitivanje prošlosti te budućnosti ambijentalnosti te njegovanje suodnosa tradicije i modernosti. Od dramskih premijera planiraju se premijere predstava ''Krvavi svatovi'' i ''Ljubovnici'', dok se u repriznom dijelu programa planiraju izvesti predstave ''Hamlet'', ''Glava lava'', ''Mara i Kata''.

Planirano je i gostovanje HNK Zagreb s baletnim djelom ''Ponos i predrasude'' te tri izvedbe FA Linđo. U glazbenom dijelu programa nastupit će Anuradha Pal, Est Western Divan Orchestra, Dubrovački simfonijski orkestar, Alina Baeva, Vladimir Kholodenko, Nuria Rial, Lovro Pogorelić, a planiran je i program ''Dubrovnik na hridi'' – koncert dubrovačkih glazbenika u Dvoru. Na programu će se naći i glazbeno - scensko djelo ''Čudesna šuma'', dok će se u okviru popratnog programa realizirati dvije izložbe u Sponzi, programi razvoja publike u suradnji sa Zakladom Kaboga, predstavljanje knjige poezije Milana Milišića, kao i projekcija ''Areteja'' (HRT-pedeseta godišnjica premijere ''Areteja'' na igrama). Javna ustanova u kulturi "Dubrovačke ljetne igre" sudjelovat će i u drugim programima od značaja za grad Dubrovnik, poput ''Zimskog festivala'' i kulturnih programa u ljetnikovcu Bunić - Kaboga (''Božić u Kabogi'', radionice i dr.). Dubrovačke ljetne igre sudjeluju u EU projektu #synergy. Sharpening the capacities of the classsical music industry in the Western Balkans. Projektom se želi potaknuti skladanje novih djela klasične glazbe inspiriranih lokalnom baštinom zemalja partnera projekta te umrežiti mlade glazbenike, skladatelje i organizacije koje se bave klasičnom glazbom.

**Dubrovački muzeji**

Dubrovački muzeji složena su muzejska ustanova u čijem se sastavu nalaze četiri specijalizirana muzeja/ustrojbene jedinice bez pravne osobnosti: Kulturno-povijesni muzej, Pomorski muzej, Etnografski muzej i Arheološki muzej. Dubrovački muzeji bave se skupljanjem, čuvanjem, istraživanjem, stručnom i znanstvenom obradom, dokumentiranjem te trajnom zaštitom kulturne i povijesne baštine Dubrovnika i dubrovačkog područja te njezinim neposrednim prezentiranjem javnosti na stalnim i povremenim izložbama.

U skladu sa svojom misijom i vizijom Dubrovački će muzeji, kao referentno mjesto interpretacije povijesne i suvremene baštine grada Dubrovnika, i u 2022. godini kroz svoju djelatnost promicati i aktivno raditi na očuvanju, zaštiti, prezentaciji i interpretaciji lokalnog identiteta, povijesti i kulture Dubrovnika na dobrobit šire javnosti, a u cilju obrazovanja svih skupina društva i održivog korištenja kulturne baštine. Budući da u 2022. godini Dubrovački muzeji obilježavaju 150. godišnjicu postojanja, glavnina programske djelatnosti bit će usmjerena upravo ka obilježavanju ove velike obljetnice kroz središnji izložbeni projekt koji uključuje središnju izložbu, prezentaciju 150 najvrjednijih predmeta iz fundusa, prateća izdanja, predavanja, radionice, prezentacije i promocije. Cilj projekta je povećati razinu svijesti o kulturno-povijesnoj baštini o kojoj Muzeji skrbe, ali i doprinijeti kvalitetnijoj i raznovrsnijoj kulturnoj ponudi Dubrovnika. Izložbena djelatnost uključuje i jedno gostovanje izložbe Dubrovačkih muzeja (u Pomorskom muzeju u Orebiću) te izložbu najboljih baštinskih dostignuća u protekloj godini, koja će biti realizirana u suradnji s međunarodnom konferencijom ''The Best in Heritage''. Uz stručna vodstva kroz stalne postave i izložbe te predavanja za sve dobne skupine, planira se i održavanje radionica i igraonica, promocija i prezentacija, obilježavanje Noći muzeja, kao i bogata izdavačka djelatnost Muzeja. Tako je uz dva prateća kataloga obljetničke izložbe, planirano i izdavanje kataloga ''Majolika iz fundusa Arheološkog muzeja'' te edukativne publikacije ''Brojke dubrovačkih muzeja''.

**Dubrovačke knjižnice**

Dubrovačke knjižnice sastoje se od dvije ustrojbene jedinice: Znanstvene i Narodne knjižnice. Dok je Znanstvena knjižnica akademsko središte kao informacijski, obrazovni, kulturni i komunikacijski centar akademskog osoblja, studenata, ostalih korisnika i posjetitelja, Narodna knjižnica Grad obavlja funkciju matične knjižnice za područje Dubrovačko-neretvanske županije. U prostorijama Knjižnice redovito se održavaju kulturne aktivnosti i edukativne radionice, što je još jedan doprinos unapređivanju kulturnog života u Gradu.

Dubrovačke knjižnice u 2022. godini planiraju nabavu, obradu i zaštitu knjižnične građe, kao i brojne kulturno-promotivne djelatnosti. Planirane su sljedeće manifestacije: Mjesec hrvatske knjige, Mjesec hrvatskog jezika, Noć knjige, 750 godina Statuta Grada Dubrovnika – predavanje, Dani europske baštine, Amor u Knjižnici, Putositnice, kviz Kreativno znanje, Radionice kreativnog pisanja za mlade, Zlatno doba Dubrovnika – ciklus predavanja, Raspravljački klub, Tolkienovo putovanje u Međuzemlje, Nacionalno natjecanje u čitanju naglas, Emocionalno opismenjavanje djece i mladih, Čitateljski klub, Priprema državne mature iz hrvatskog jezika, Robotika, Tjedan medijske pismenosti. Planiraju se i izložbe, (gostujuće i iz fundusa), kao i opremanje restauratorske radionice Znanstvene knjižnice.

**Folklorni ansambl "Linđo"**

Folklorni ansambl Linđo specifična je javna ustanova čiji program nose amateri koji izravno postaju dionicima očuvanja i razvoja svjesnosti te edukacije o kulturnoj baštini. Posebna briga posvećuje se očuvanju kulturne baštine te uključivanju što većeg broja djece i mladih u folklorne aktivnosti kroz projekt ''Linđovo blago'', kao i međunarodnoj i domaćoj kulturnoj suradnji te izdavačkoj djelatnosti. FA ''Linđo'' prezentira hrvatsku kulturnu baštinu putem svojih koncerata u zemlji i inozemstvu. U 2022. godini FA Linđo planira održati 40 većih i 10 manjih nastupa za domaće i strane turiste, kao i promotivne nastupe u zemlji. Ansambl će održavati probe s A, B, C i D sastavom te s polaznicima programa ''Linđovo blago''. U glazbenom dijelu planira se nastavak rada s velikim orkestrom koji se sastoji od aktivnih članova i veterana sa završnim velikim koncertom na Svjetski dan glazbe u lipnju. Planira se i realizirati odgođeno putovanje u Rusiju, kao i gostovanja u Dugom Selu na smotri amaterskih tamburaških orkestara s tamburaškim podmlatkom i Velikoj Gorici s mladim plesačima u pratnji mladih tamburaša amatera, kao i tradicionalno gostovanje na Podgorskom ljetu. U skladu s mogućnostima, planira se realizirati i odgođeni koncert u Zagrebu u Koncertnoj dvorani Vatroslav Lisinski. Nastavlja se i rad na monografiji ansambla.

Uz redovne nastupe u Lazaretima, FA Linđo očekuju nastupi na Dubrovačkim ljetnim igrama, agencijski nastupi, individualni nastupi na zahtjev te nastupi u promidžbene svrhe Grada i Dubrovačko – neretvanske županije. Planira se i nastavak suradnje s gospodinom Krešimirom Magdićem (završetak i tisak 4. i 5. notne edicije Krešimira Magdića: „Zbirka obrada Marijanskih skladbi“ i ''Glazba za folklorne ansamble, tamburaške i mandolinske orkestre'').

**Muzej Domovinskog rata Dubrovnik**

Muzej Domovinskog rata – Dubrovnik specijalizirani je povijesni muzej. U skladu sa svojim poslanjem, Muzej se bavi proučavanjem Domovinskog rata na dubrovačkom području te doprinosa dubrovačkih branitelja i građana u procesu obrane i stvaranja suverene Republike Hrvatske. Temeljne ciljeve iz Plana i programa rada u 2022. godini Muzej će ostvariti redovitom programskom djelatnošću, koju obavlja stručno muzejsko osoblje, a čine je sljedeći poslovi: prikupljanje građe, zaštita građe, izrada muzejske dokumentacije, obogaćivanje stalnog postava, stručni rad, izložbena djelatnost, izdavačka djelatnost, edukativna djelatnost i odnosi s javnošću.

Nastavit će se promicati muzejska struka suradnjom sa srodnim ustanovama u zemlji i inozemstvu te sa školskim, visokoškolskim, znanstvenim i drugim ustanovama, pravnim osobama i zainteresiranim pojedincima. Stručni djelatnici Muzeja pripremaju stručne povijesne tekstove za tisak knjige ''Dani pobjede – Vojno redarstvena operacija oslobađanja juga Hrvatske (travanj – listopad 1992.)'', čiji se predstavljanje javnosti planira za obilježavanje 30. obljetnice izlaska Hrvatske vojske na međunarodno priznate granice RH, na jugu Hrvatske. Nastavit će se i rad na izradi projekta realizacije budućeg stalnog postava, kao i daljnjoj izradi i nadopuni koncepcije i scenarija stalnog postava te obogaćivanju, redizajnu i održavanju stalne izložbe ''Dubrovnik u Domovinskom ratu 1991. – 1995.''. Planira se i stručno predavanje u tvrđavi Imperijal, 5. kolovoza, uz obilježavanje Dana domovinske zahvalnosti, Dana pobjede i Dana hrvatskih branitelja, pod naslovom ''Ratne dubrovačke postrojbe, 163. dubrovačka brigada – 30. obljetnica osnutka (1992. – 2022.)''. Izložbena djelatnost obuhvatit će niz od četiri pojedinačne izložbe pod zajedničkim nazivom ''Dani ponosa – 30 godina od oslobađanja dubrovačkog područja'', a odnose se na obradu i izlaganje muzejske građe koja prezentira oslobodilačke akcije HV-a od travnja do listopada 1992. godine na dubrovačkom području.

**Prirodoslovni muzej Dubrovnik**

Prirodoslovni muzej Dubrovnik otvoren je za javnost 2009. godine kao nasljednik Domorodnog muzeja osnovanog daleke 1872. godine. Predškolska i školska dob su u središtu programskog planiranja Prirodoslovnog muzeja, a njegova vizija teži statusu referentne ustanove u mreži hrvatskih prirodoslovnih muzeja koja će svojim utjecajem aktivno sudjelovati u kreiranju i unaprjeđivanju muzejske prakse i postavljati temelje izvrsnosti u načinu upravljanja javnom muzejskom ustanovom uz povezivanje s drugim znanstvenim institucijama te punu participaciju građana i javnosti. Predmeti prirodoslovne građe imaju pretežito povijesni značaj, a veliki dio zooloških zbirki je dragocjena dokumentacija sastava faune u okolici Dubrovnika i njenih promjena.

Prirodoslovni muzej u 2022. godini planira organizirati gostovanje izložbe ''Lepidoptera'' u Muzeju krapinskih neandertalaca u Krapini (od svibnja do rujna 2022.). Riječ je o izložbi primjeraka iz Zbirke leptira Prirodoslovnog muzeja Dubrovnik. Planirana je i izložba ''Početak'' u auli Prirodoslovnog muzeja Dubrovnik koja će biti postavljena od siječnja do prosinca 2022. godine, povodom 150. obljetnice osnivanja Domorodnog muzeja. Ovom izložbom prezentirat će se dokumenti pohranjeni u Državnom arhivu u Dubrovniku, koji se odnose na prikupljanje građe za prirodoslovni kabinet s ciljem osnivanja Tehničke škole, a kasnije i za osnivanje Domorodnog muzeja. Uz edukativnu djelatnost Muzeja, radionice i igraonice, kao i suradnju s odgojno-obrazovnim ustanovama s područja Dubrovnika, bit će predstavljen i pedagoški vodič ''Učimo o prirodi kroz stihove u boji'', autorice teksta i ilustracija Dubravke Tullio, a planirano je i sudjelovanje na Dubrovačkom zimskom festivalu s edukativno-kreativnim programom pod nazivom ''Prirodoslovna božićna stvaraonica''.

**Umjetnička galerija Dubrovnik**

Umjetnička galerija Dubrovnik je, usmjerivši svoj interes na likovnu produkciju realiziranu u vremenu od pojave Vlaha Bukovca do danas, u svom višedesetljetnom trajanju uspjela prikupiti vrijedan fundus od oko dvije i pol tisuće umjetničkih djela: slika, skulptura, grafika, crteža, fotografija, video radova, umjetničkih instalacija i video dokumentacije te se afirmirati kao presudni činitelj likovno-umjetničkog života Dubrovnika i šireg regionalnog okvira. Fundus Galerije sadrži djela sistematizirana u trima različitim zbirkama - regionalnoj, nacionalnoj i međunarodnoj. Među sakupljenim i čuvanim umjetninama, djela su gotovo svih najvažnijih dubrovačkih i hrvatskih slikara, kipara i grafičara. Umjetnička galerija Dubrovnik u svom sastavu ima Galeriju Dulčić Masle Pulitika. Na prvom katu zgrade nalazi se stalni postav ove trojice slikara, dok se na drugom katu izmjenjuju izložbe važnih umjetnika, modernih klasika, najčešće iz fundusa Umjetničke galerije Dubrovnik. U sklopu Galerije djeluje i Atelijer Pulitika u Tvrđavi sv. Ivana.

U 2022. godini Ustanova je prijavila realizaciju sljedećih izložbi: ''Vlaho Bukovac iz zbirke Umjetničke galerije - izložba povodom stogodišnjice smrti slikara'', ''Đuro Pulitika – retrospektivna izložba povodom stogodišnjice rođenja slikara'', ''Murtić 101'', ''Autići'' (izložba Josipa Ivanovića), ''Mara Bratoš'', ''Rođen u Puli – istarska suvremena scena'', ''Marojica Mitrović'', ''Virtualna izložba 60-e u Umjetničkoj galeriji Dubrovnik'', ''Događanje boje'' (izložba slikara Nika Ančića). Ustanova planira i sudjelovanje u katalogu izložbe ''Vidljive'', u suradnji s Muzejom suvremene umjetnosti iz Zagreba, Galerijom umjetnina iz Splita, Muzejom moderne i suvremene umjetnosti iz Rijeke, Muzejom likovnih umjetnosti iz Osijeka. U 2022. godini planirano je predstavljanje monografije Dubravke Lošić, autorice Margarite Sveštarov Šimat, kao i monografije Antuna Masle, autora Igora Zidića. Edukativna djelatnost u 2022. godini, osim stručnih vođenja kroz izložbu i likovnih radionica, uključuje i nastavak suradnje s Društvom arhitekata Dubrovnik, kao i s obrazovnim ustanovama s područja Dubrovačko – neretvanske županije. Koncept stručnog vodstva ''Subotnja kava u Galeriji'' nastavit će se provoditi sukladno epidemiološkim mjerama, a planira se i održavanje edukativnih likovnih radionica ''Pulitikine subote'', u ciklusima kroz cijelu godinu.

**Kinematografi Dubrovnik**

Kinematografi Dubrovnik ustanova su u kulturi koja se bavi svim segmentima audiovizualne djelatnosti, s posebnim naglaskom na razvoj i očuvanje medijske kulture te kao takva čini nezaobilazni dio kulturne ponude Grada, kako za lokalno stanovništvo, tako i za njegove goste. Pored osnovne djelatnosti, zbog zahtjeva tržišta su se posljednjih nekoliko godina razvili i brojni popratni sadržaji, koji su s vremenom postali sastavni dio redovite ponude. Veliku ulogu u godišnjem planu rada imaju i programi edukativnog karaktera. U 2022. godini planirani su sljedeći projekti: Kino prikazivačka djelatnost – redovni program, Autorske večeri, Filmska karta, DokuKino srijedom, Festivalski programi (ZFF putuje, program FMFS-a, i projekcije kina Mediteran, tjedan Motovuna u Dubrovniku, Subversive, Human Rights film Festival – izbor iz programa).

Planiran je i program naziva „Film dostupan svima“ namijenjen društveno ranjivim skupinama, a sadrži programe s posebnim pogodnostima za umirovljenike uz suradnju s Klubom 65+ ; senzorne projekcije za djecu s poteškoćama u razvoju suradnji sa školom za osobe s poteškoćama „Marin Držić“, projekcije filmova uz aplikaciju MovieReading. Grupa programa „Film je U KINU“ namijenjena je učenicima osnovnih i srednjih škola, a sadrži različite edukativne programe kroz ciljane projekcije, tematske cikluse o odrastanju, kritičke večeri, filmske kvizove i dr. Nastavlja se s HD Live prijenosima opernog, baletnog i izložbenog sadržaja. Planirani su suradnički i participativni programi s drugim ustanovama, udrugama i organizacijama (programi udruge Luža, Art radionice Lazareti, Udruge Slagalica, program gradskih ustanova u kulturi ''Kultura u điru'', ''PoetiKakao – Movies'' – gastro filmski suradnički projekt, filmski program ''Good food festivala'' i projekcije u sklopu Dubrovačkih ljetnih igara; projekti ''Ljeto u Gružu'', ''Tap festival'' i festival ''Pupica''), kao i ostali programi za djecu, mlade i obitelj. Jedanaestu godinu zaredom, Ustanova će organizirati Festival djece i mladih zemalja Mediterana – Duff 2022. Jedna od niti vodilja ovog festivala je upoznati međusobno mlade filmske stvaratelje, dijeliti i širiti kreativnu energiju, a istovremeno poticati i razvijati filmsku i medijsku pismenost djece.

**Kazalište Marina Držića**

Kazalište Marina Držića (KMD) jedina je profesionalna kazališna kuća u Dubrovačko-neretvanskoj županiji i dužna je zadovoljiti kazališne potrebe cijelog pučanstva na prostoru gdje djeluje, vodeći računa o različitim kazališnim ukusima i dobi posjetitelja. Ta kazališna ustanova sa stalnim umjetničkim ansamblom izvodi vlastite produkcije te surađuje s drugim kazališnim ustanovama i kazališnim skupinama. Sukladno usvojenom programskom okviru Gradsko kazalište Marina Držića u 2022. godini nastavlja postavljati najbolja djela klasične domaće i svjetske dramske baštine te provoditi programe koji promiču stvaralaštvo hrvatskih autora.

U novoj kazališnoj sezoni uz premijerne naslove, predviđene su i reprizne izvedbe, kao i gostovanja. Planirane su premijere predstava: ''Jel’ tako Zorane?'' (autorski projekt po motivima priče Tanje Mravak; redateljica: Tamara Damjanović; koprodukcija s Kazalištem Moruzgva), ''Hamlet: dan ubojstava u priči o Hamletu'' (prema motivima Hamleta W. Shakespeara, B. M. Koltèsa i H. Müllera; režija i adaptacija: Livija Pandur), ''Čaruga'' (redatelj: Krešimir Dolenčić; koprodukcija s HNK u Osijeku), ''Nora – lutkina kuća'' (redatelj: Paolo Tišljarić; koprodukcija s Gradskim kazalištem Joza Ivakić Vinkovci), ''Stolice'' (redatelj: Ivica Kunčević), ''Čarobni frulaš'' (autorski projekt Marije Grazio i Željke Turčinović). Reprizne predstave koje Kazalište planira izvesti u 2022. godini su: ''Kate Kapuralica'', ''Priče iz davnine'', ''Prosidba'', ''Maškarate ispod kuplja'', ''Suton'', ''Alkestida'', ''Bajka o baki Mokoš'', ''Tramvaj zvan žudnja'', ''Južina'', ''Amfitrion'', ''Night Writer'', ''Orašar''. U planu su i gostovanja predstava: ''Višnjik'' (HNK Osijek), ''Balon'' (HNK Zadar), ''Kabanica'' (Drama plus i HNK Zadar), ''Sad sam Lucky'' (Emanat), ''Stambeno pitanje'' (POU Velika Gorica), GKM Split ''Splićanke/Split in Space'', ''Kolo'' (De Facto).

**6. OSTALI PRIJAVLJENI KULTURNI PROGRAMI**

**6.1. GLAZBENA DJELATNOST**

**Udruga Trubadur – ''La musica di notte – Dani Đela Jusića''**

Udruga Trubadur osnovana je s ciljem promicanja, poticanja, razvitka i unapređenja glazbene umjetnosti, stvaralaštva svih glazbenih pravaca te promicanja i očuvanja glazbe i glazbene baštine. Udruga Trubadur produkcijski i organizacijski potpisuje brojne koncerte održane u prestižnim dvoranama u Hrvatskoj i inozemstvu. U 2022. godini Udruga planira održavanje festivala ''La musica di notte – Dani Đela Jusića''. Navedeni festival objedinit će sve najznačajnije glazbene trenutke i pjesme koje su obilježile cjelokupno glazbeno stvaralaštvo ovog velikog skladatelja. Festival bi se održao ispred crkve sv. Vlaha, a na njemu bi nastupila renomirana hrvatska glazbena imena. Uz Udrugu Trubadur, u organizaciji projekta sudjeluju Paula Jusić i Đelo Jusić mlađi, koji iza sebe imaju bogato iskustvo u organizaciji i produkciji velikih koncerata i kulturnih događanja.

**Filip Merčep – projekt: Videoigranje s umjetnošću**

Filip Merčep jedan od najtalentiranijih mladih glazbenika Hrvatske na udaraljkama, koji svojim mnogobrojnim projektima konstantno dokazuje da je umjetnik širokog spektra interesa i djelovanja. Nakon što je diplomirao 2015. godine na Muzičkoj akademiji u Zagrebu, usavršavao se na Live Electronics studiju pri Konzervatoriju u Amsterdamu kod priznatog audio vizualnog umjetnika i skladatelja Marcela Wierckxa. Od 2017. godine počinje održavati svoj vlastiti marimbistički seminar. U 2022. godini planira realizirati autorski projekt „Videoigranje s umjetnošću“ (suradnja Filipa Merčepa i Boy van Ooijena) u prostoru Lazareta. Cilj projekta je pokazati djeci i mladima kako će o svojim mobitelima i igraćim konzolama razmišljati kao o instrumentima koji se mogu koristiti u vlastite kreativne svrhe, što će doprinijeti razvijanju individualnih kreativnih ideja.

**KUU Izvor Zaton – godišnji program**

KUU Izvor Zaton nastoji okupiti što veći broj mladih ljudi, educirati ih i omogućiti im sudjelovanje u glazbenim aktivnostima Udruge. Nastupima u Dubrovniku, Zatonu i okolici, Društvo redovito obilježava blagdane i državne praznike te sudjeluje u poboljšanju turističke ponude. Posebno se ističe organizacija Zatonskog ljeta, u suradnji s Gradom Dubrovnikom i Turističkom zajednicom Grada Dubrovnika. U 2022. godini planiraju održavati redovite probe te sudjelovati na različitim manifestacijama u Dubrovniku, Zatonu i Elafitima.

**Glazbena radionica Sorgo – glazbeni teatar ''Frulaš iz Hamelina''**

Glazbena radionica Sorgo u svom radu afirmira dubrovačku glazbenu baštinu, istražuje notne zapise i promovira nove načine izvođačke prakse i suvremenog autorskog rada. U dvadeset godina djelovanja održali su preko devedeset koncerata s brojnim glazbenicima te prepisali i priredili za izvođenje veliki broj notnih tekstova iz glazbenih arhiva. U 2022. godini planiraju realizaciju projekta glazbenog teatra pod nazivom ''Frulaš iz Hamelina'', u suradnji s Kazalištem Marina Držića, Umjetničkom školom Luka Sorkočević i Kazališnom družinom Kolarin. Ovaj glazbeno-scenski projekt temelji se na poznatoj njemačkoj legendi iz 13. stoljeća, koju su prepričali braća Grimm. Autor glazbe je Marija Grazio, dramaturginja Željka Turčinović, a redatelj Paolo Tišljarić.

**Udruga Zvuci tišine – LAUS Akademija i Nagrada Ivo Dražinić**

''Zvuci tišine'' udruga je osnovana s ciljem unaprjeđenja i promicanja hrvatske glazbene kulture i umjetnosti. Udruga već dugi niz godinu u Dubrovniku uspješno organizira LAUS Akademiju na kojoj sudjeluje veliki broj međunarodno priznatih glazbenika i pedagoga. LAUS Akademija osmišljena je i pokrenuta s ciljem da Dubrovnik postane središtem u kojem bi mladi glazbenici iz cijelog svijeta, tijekom školovanja u matičnoj ustanovi ili nakon završetka redovitog studija, proveli određeno razdoblje usavršavanja, radeći s najznačajnijim svjetskim pedagozima. U 2022. godini Udruga planira organizirati Akademiju u dva vremenska intervala tijekom mjeseca kolovoza, rujna i studenog. Drugi planirani program nosi naziv Nagrada Ivo Dražinić, koncert uz praizvedbu kantate Borisa Papandopula na libreto Luka Paljetka – Pohvala Dubrovniku. Ovom nagradom želi se održati živom uspomena na maestra Dražinića, jednog od utemeljitelja LAUS Akademije. Nagradu dodjeljuje Dubrovački simfonijski orkestar i LAUS Akademija.

**Ženska klapa FA Linđo – godišnji glazbeni program**

Ženska klapa FA Linđo osnovana je u veljači 2000. godine na inicijativu plesačica Folklornog ansambla Linđo. Izvodeći dalmatinsku klapsku pjesmu, Klapa je održala niz samostalnih koncerata, nastupila na brojnim festivalima, natjecanjima, a sudjelovala je u brojnim radijskim i TV emisijama. Klapa je sudjelovala na svim značajnim susretima klapa, osvojivši brojne nagrade i priznanja. U 2022. godini Klapa je prijavila godišnji glazbeni program koji obuhvaća redovne probe, pripremu dvije nove obrade popularnih pjesama, dvije nove izvorne ili komponirane skladbe, dvije nove crkvene pjesme, 15 do 30 javnih nastupa raspoređenih kroz svih dvanaest mjeseci, od čega minimalno jedno sudjelovanje na Festivalu klapske pjesme natjecateljskog karaktera (Klape Gospi Sinjskoj, kolovoz 2022.). Planira se i nastavak snimanja CD-a te zamjena postojećih klapskih uniformi.

**Udruga Festa Dubrovnik – Festa 2022. Dubrovnik**

Udruga Festa Dubrovnik svake godine u sklopu proslave sv. Vlaha i Dana Grada Dubrovnika organizira višednevnu kulturno - zabavnu manifestaciju sastavljenu od različitih programskih sadržaja pod nazivom Festa Dubrovnik. Manifestacija se već tradicionalno održava u vremenu od 24. siječnja do 2. veljače. U 2022. godini planira se realizacija sljedećih programa: izložba ''Grad je sv. Vlaho'', Festa od klapa, Dubrovačka rock parada, središnji gala koncert na kojem sudjeluju klape i pjevači uz Dubrovački simfonijski orkestar, koncert ''Dive u sv. Vlahu'', program ''Festa od vina na Kandeloru''. Humanitarna namjena Feste usmjerena je prikupljanju sredstava za obnovu crkve sv. Vlaha i za covid odjel Opće bolnice Dubrovnik.

**KUD "Komolac" – godišnji program**

Kulturno umjetničko društvo "Komolac" njeguje višedesetljetnu tradiciju kulturnog amaterizma na području Rijeke dubrovačke. KUD Komolac okuplja djecu uzrasta od 9 do 18 godina, s prostora cijele Rijeke dubrovačke i šire. KUD sadrži glazbenu, dramsku, sportsku i sekciju za održavanje kulturne baštine Rijeke dubrovačke. Treba naglasiti i kako je, zbog neriješenog stanja oko osiguranja prostorija za rad Udruge, Gradsko poglavarstvo Grada Dubrovnika donijelo zaključak kojim se obvezuje pokrivati troškove zakupa prostora i režija za potrebe KUD-a Komolac do iznalaženja trajnog rješenja. U 2022. godini KUD Komolac pored redovitih koncertnih aktivnosti, planira i edukaciju novih članova kroz tečajeve učenja glazbenih osnova i sviranja glazbenih instrumenata.

**Gradska glazba Dubrovnik – godišnji program**

Gradska glazba Dubrovnik osnovana je 1843. godine. Kao jedna od najstarijih udruga u Hrvatskoj, Gradska glazba Dubrovnik okuplja u svom članstvu profesionalne glazbenike i amatere svih naraštaja i zanimanja. U 2022. godini planiraju nastupe prigodom Feste sv. Vlaha, sudjelovanje u programu Dubrovačkog karnevala, nastup na Uskrsni ponedjeljak, obilježavanje Praznika rada, obilježavanje Dana Dubrovačko – neretvanske županije, nastup prigodom Dana Državnosti, Dana Domovinske zahvalnosti, Dana neovisnosti, blagdana Svih svetih, Dana branitelja grada Dubrovnika. Planiraju i nastup na Badnji dan i Staru godinu (mimohod Stradunom i kolenda ulicama Grada), kao i četiri dodatna nastupa po pozivu Grada Dubrovnika.

**Dubrovački komorni zbor – godišnji program**

Od svog osnutka 1994. godine Dubrovački komorni zbor uspješno djeluje kao ambasador kulturnog stvaralaštva Dubrovnika i Hrvatske te surađuje s uglednim orkestrima, dirigentima i solistima. Repertoar Zbora je širok, pa tako izvode djela od Gregorijanskog korala pa do skladbi 20. stoljeća, a posebnu pažnju posvećuju hrvatskoj zborskoj literaturi. DKZ je jedini hrvatski amaterski zbor koji je član ''Europa Cantat'', najvećeg europskog udruženja pjevačkih zborova. U 2022. godini Dubrovački komorni zbor planira realizirati redovni godišnji program, s redovnim probama i ukupno četiri koncerta raspoređena od mjeseca ožujka do kraja prosinca. Riječ je o koncertu Zbora u Saloči od zrcala, koncertu duhovne glazbe, tradicionalnom koncertu Requiem za dubrovačke branitelje, kao i Božićnom koncertu.

**Ana Rucner – koncert ''Pozdrav ljetu''**

Festival ''Ana u Gradu'' glazbeni je projekt koji je pokrenula hrvatska čelistica prepoznatljivoga glazbenog stila Ana Rucner. Riječ je o glazbenici koja svojim energičnim nastupima i atraktivnom koreografijom od svojih koncertnih nastupa radi prave glazbene spektakle. Pomno odabran glazbeni program, kvalitetni izvođači i jedinstveni dubrovački ambijent, razlozi su zašto je ovaj festival za kratko vrijeme postao jedno od najatraktivnijih hrvatskih glazbenih događanja. Zbog epidemioloških razloga i pomanjkanja sponzorskih sredstava, u 2022. godini u sklopu ovog glazbenog projekta planiran je samo tradicionalni koncert ''Pozdrav ljetu'', koji će se održati na 21. lipnja na Srđu.

**Paulina Đapo – koncert hrvatske lokalne lirike**

Paulina Đapo svoje glazbeno obrazovanje započinje u Umjetničkoj školi Luke Sorkočevića gdje se opredjeljuje za smjer solo pjevanje, a nastavlja ga na Muzičkoj akademiji u Zagrebu, gdje je i diplomirala u klasi prof. Vlatke Oršanić. Dobitnica je brojnih nagrada na međunarodnim pjevačkim natjecanjima. Nastupila je u opereti Ivana pl. Zajca ''Momci na brod'' kazališta Mala scena, a tumačila je naslovnu ulogu u operi ''Amelija ide na ples'' Giancarla Menottija. Članica je nagrađivane ženske klape Armorin iz Zagreba. U 2022. godini planira realizirati koncert hrvatske lokalne lirike u rodnom Dubrovniku. Na repertoaru će se naći najljepše pjesme izabranih hrvatskih skladatelja (Hatze, Bersa, Zajc, Pejačević, Comnen, Magdić, Jusić). Koncert će se održati u Saloči od zrcala Dubrovačkih knjižnica.

**Udruga Aklapela – Festival ''Aklapela''**

Udruga je osnovana s prvenstvenim ciljem da organizirano promiče i njeguje tradicionalno klapsko *a capella* pjevanje koje je, kao visoko vrijedni pučki glazbeni izričaj, upisano na UNESCO-ov Reprezentativan popis nematerijalne kulturne baštine čovječanstva. Namjera je skrenuti pozornost šire javnosti na raznolikost izričaja i zemljopisnih područja gdje se izvodi klapska pjesma, na specifičnosti, elemente koji tvore klapski pokret, na sve posebnosti, stilove i žanrove. U 2022. godini Udruga će organizirati deveti po redu festival ''Aklapela'' u vremenu od 22. do 24. travnja. Programi će se odvijati u Lazaretima i jednoj od gradskih crkvi. Namjera organizatora je da Aklapela postane tradicionalno okupljanje ponajboljih hrvatskih klapa u Dubrovniku na Mali Uskrs. Umjetnički direktor Festivala je maestro Joško Ćaleta.

**Udruga ''Sve ostalo je glazba'' – ''Renesansni vrt-interpretacija baštine''**

Djelatnost Udruge „Sve ostalo je glazba“ je autorsko pripremanje i ostvarivanje edukativnih ciklusa glazbeno – scenskih kolaža koji prikazuju različita razdoblja glazbene prošlosti za različite dobne i obrazovne skupine. Za 2022. godinu Udruga prijavljuje projekt pod nazivom ''Renesansni vrt-interpretacija baštine''. Projekt ''Renesansni vrt'' osmišljen je kao ciklus multimedijalnih koncerata uz vodstvo, temeljenih na suvremenoj interpretaciji kulturne baštine. Projekt se izvodi u ljetnikovcu Bunić – Kaboga, a inovativnost u kreiranju izvedbi projekta je korištenje suvremenih izričaja i tehnologija unutar izvedbe koja je naizgled klasična. Planirano je šest izvedbi novog izdanja projekta naslovljenog Amaryllis, koji pred domaće i strane posjetitelje donosi nekonvencionalno koncipiran program kroz intermedijalnu izvedbu. Glazbeni program temeljen je na bogatoj dubrovačkoj i europskoj glazbenoj ostavštini.

**Klavirski trio Dubrovnik – ciklus koncerata klasične glazbe u okviru manifestacije ''Lopudsko ljeto''**

Klavirski trio Dubrovnik umjetnička je organizacija osnovana 2008. godine kao rezultat dugogodišnjeg prijateljstva troje glazbenika, koji se mogu pohvaliti brojnim i raznovrsnim uspjesima u svojim samostalnim karijerama. Trio redovito nastupa na manifestaciji ''Dubrovački glazbeni salon'', kao i na ''Lopudskom ljetu'', izvodeći svake sezone nove programe. U 2022. godini Trio planira program pod nazivom: ''Ciklus koncerata klasične glazbe u okviru manifestacije ''Lopudsko ljeto 2022.''. U sklopu navedene manifestacije, već dugi niz godina izvodi se program cjelovečernjih koncerata klasične glazbe u organizaciji Klavirskog trija Dubrovnik. Koncerti se redovito održavaju tijekom srpnja i kolovoza u crkvi sv. Nikole na Lopudu. U 2022. godini planiraju izvesti ukupno osam koncerata.

**Mješoviti zbor Libertas - godišnji glazbeni program**

Mješoviti zbor ''Libertas'' kao nezaobilazni dio dubrovačke kulturne ponude, osnovan je 1980. godine i godinama sudjeluje u svim važnijim kulturnim događanjima u Dubrovniku. U 2022. godini Zbor je prijavio svoj redovni godišnji rad, pod vodstvom svog umjetničkog voditelja prof. Viktora Lenerta. Zbor će raditi na osposobljavanju pjevača amatera te unapređenju glazbenog umijeća svojih članova, sudjelovati u javnim manifestacijama, proslavama i obilježavanjima značajnih blagdana, a planirani su i nastupi u Hrvatskoj (Festival žena u Koprivnici) i inozemstvu.

**Klapa Kaše – nastupi u Kanadi**

Studentska klapa Kaše osnovana je 2007. na inicijativu dubrovačkih studenata, a ime dobiva po lukobranu Kaše, koji se nalazi ispred stare gradske jezgre. Osim tradicionalnog *a capella* pjevanja, Klapa ubrzo započinje i sa sviranjem te dodatnu ljepotu zvuka postiže uz pratnju većeg mandolinskog orkestra. Osvojivši Prvu nagradu publike i prvu nagradu stručnog ocjenjivačkog žirija, postali su apsolutni pobjednik 46. Festivala dalmatinskih klapa u Omišu. U 2022. godini Klapa planira niz nastupa u Kanadi. Kao jedna od najuspješnijih hrvatskih klapa, pozvana je od strane klape Kartolina iz Windsora da održi mini turneju (3 nastupa) u Kanadi. Cilj ove turneje je promovirati klapsko pjevanje kao dio hrvatske i svjetske kulturne baštine. Turneja bi uključivala tri nastupa u Ontariu (London Ontario, Windsor i Toronto) te jednu klapsku radionicu u Torontu.

**Udruga Dječji zbor ''Dubrovnik'' – program ''Zašto volimo pjevati?''**

Dječji zbor ''Dubrovnik'' osnovan je 2015. godine. Osnovna ideja kod osnivanja ovog zbora bila je pokretanje kvalitetnog dječjeg zbora na gradskom nivou, koji bi njegovao kultivirano dječje pjevanje uživo, a capella i uz instrumentalnu pratnju. Repertoar Zbora gradi se na njegovanju tradicionalnih dubrovačkih pjesama i pjesama iz okolice Dubrovnika, pjesama dubrovačkih skladatelja, kao i skladatelja klasike zborskog dječjeg pjevanja. Viktor Lenert umjetnički je voditelj Zbora, Sanja Dražić autorica programa i voditeljica edukativne glazbene radionice za najmlađe, a Paola Dražić Zekić voditeljica scenske koncepcije u radu radionica te njihove programske koordinacije. Cilj ovog kulturnog projekta je razvijanje kvalitetnog i kreativnog odnosa prema glazbi kod djece najšireg raspona uzrasta. Pored proba i nastupa u Lazaretima, planirani su i nastupi na Stradunu, u dječjim vrtićima, Forumu mladih i manifestacijama povodom gradskih festa.

**Umjetnička škola Luke Sorkočevića – Opera u Umjetničkoj školi**

U sklopu Umjetničke škole Luke Sorkočevića djeluju osnovna glazbena i baletna škola te srednja škola sa smjerovima za glazbu i likovni dizajn koja radi po gimnazijskom programu. U 2022. godini UŠ Luke Sorkočevića planira realizirati projekt pod nazivom ''Opera u Umjetničkoj školi Luke Sorkočevića'', kao rezultat suradnje s Akademijom za umjetnost i kulturu Osijek. Dvije su institucije potpisale četverogodišnji ugovor o suradnji s ciljem da se na kraju svake školske godine postavi jedna opera u skraćenoj verziji. U 2022. godini suradnja će rezultirati realizacijom opere W.A. Mozarta ''Cosi fan tutte''. Rad na pripremi opere odvijat će se na način odvojenih proba u Dubrovniku i Osijeku. U Dubrovniku će učenici raditi na probama orkestra, dok će se u Osijeku uvježbavati solistički dio pjevača s korepetitorom. Nakon toga slijedi zajednički rad i izvedba opere u parku UŠ Luke Sorkočevića. Realizaciju ove ideje provodi prof. Berislav Jerković, kao redatelj i mentor solističkog dijela od strane Akademije te ravnatelj UŠ Luke Sorkočevića Slobodan Begić, kao organizator i dirigent.

**6.2. DRAMSKA I PLESNA UMJETNOST TE IZVEDBENE UMJETNOSTI**

**Umjetnička organizacija Genijator – Između nas 3**

Umjetnička organizacija Genijator osnovana je 2016. godine. Putem ove umjetničke organizacije, samostalne umjetnice Lena Kramarić i Martina Tomić nude razne kreativne programe namijenjene svim društvenim skupinama, kroz multimedijske projekte, izložbe i edukativne radionice. U 2022. godini planiraju realizirati projekt pod nazivom Između nas 3. Riječ je o projektu suradnje ove dvije umjetnice koji se bavi dvostrukom, majčinsko – umjetničkom pozicijom i stvaranjem u (ne) idealnim uvjetima u kojima je uloga majke u svakom trenutku nadređena onoj umjetnice. Planirana je i realizacija knjižice, pisanog traga umjetničkog procesa.

**Art radionica Lazareti – Scena Karantena 2022.**

Art radionica Lazareti kao nezavisna umjetnička inicijativa djeluje od 1988. godine te se do danas razvila u stabilnu organizaciju s cjelogodišnjim umjetničkim i edukativnim programima. U 2022. godini ARL planira realizirati program pod nazivom ''Scena Karantena 2022.''. Riječ je o programu suvremenih izvedbenih umjetnosti koji ARL u prostoru Lazareta u kontinuitetu realizira od 2007. godine, nakon prelaska s festivalske forme na kontinuirani godišnji program. Program čine umjetnički projekti pojedinaca i skupina koji kroz svoj rad otvaraju kritički prostor, propituju ustaljene forme umjetničkog djelovanja i šireg promišljanja društva. Program obuhvaća gostovanja suvremenih izvedbenih projekata i predstava, radionice, rezidencijalne i koprodukcijske boravke u ARL, kao i gostovanja suvremenih plesnih projekata i predstava.

**Plesni studio Step'n'Jazz – godišnji program**

Plesni studio Step'n'Jazz djeluje već dugi niz godina na području grada Dubrovnika, pružajući plesnu edukaciju dubrovačkoj mladeži s naglaskom na posebnu plesnu tehniku step. Dubrovnik je kroz dugogodišnji rad plesnog studija Step'n'Jazz postao jedan od centara stepa u Hrvatskoj. U 2022. godini Udruga planira realizirati svoj redovni program koji uključuje: plesni program za predškolsku djecu, plesni program za školsku djecu (rekreativni i natjecateljski), dodatni program za nadarenu djecu, plesni program za odrasle, DPAA Musical Theatre radionice u suradnji s ''Husar&Tomčić škola pjevanja'', plesnu predstavu u suradnji s Kazalištem Marina Držića, snimanje spota za međunarodni dan stepa, ''Dubrovnik Tap Festival'', nastupe na državnim i svjetskim prvenstvima stepa, završnu i božićnu priredbu.

**Kazališna družina Kolarin – godišnji dramski program**

Osnovni sadržaj djelatnosti Udruge je izvođenje dramskih djela, poglavito dubrovačkih pisaca za odrasle i djecu, razvijanje programa međunarodne suradnje, savjetodavni rad s djecom i mladeži, organiziranje stručnih skupova, javnih potreba, seminara, predavanja, izložbi, revija, koncerata, suradnja sa znanstvenim i kulturnim institucijama. Za 2022. godinu Kazališna družina Kolarin planira godišnji program pod naslovom ''Entuzijazam kazališnih amatera u izazovnim vremenima'', koji uključuje novu premijeru, izvođenje repriznih predstava, gostovanja, dramske radionice, sudjelovanje u različitim kulturnim i humanitarnim manifestacijama, njegovanje suradnje s amaterskim kazalištima iz naše županije, kao i iz cijele Hrvatske i inozemstva.

**Kulturno društvo ''Aster'' – Mali festival lutkarstva ''Pupica''**

Udruga ''Aster'' osnovana je kao društvo za poticanje kreativnosti kroz umjetnost. Pet godina Udruga je organizirala međunarodni ljetni Festival pripovijedanja bajki, koji je osim večernjeg programa, sadržavao i različite kreativne radionice. U 2022. godini Udruga planira realizaciju projekta pod nazivom ''Mali festival lutkarstva Pupica''. Festival će se održati od 30. kolovoza do 5. rujna, u parku Gradac i kinu Slavici, a gostovat će i u kući Bukovac u Cavtatu. Riječ je o festivalu namijenjenom prvenstveno djeci, njihovim roditeljima i ostalim zaljubljenicima u lutkarsko kazalište. Uz nove lutkarske predstave, Festival će činiti i pripovijedanje bajki, radionice te popratni filmski program.

**Udruga Mažoretkinje Grada Dubrovnika – godišnji program**

Osnovna djelatnost Udruge je promicanje, razvitak i unapređenje mažoret i plesne kulture kod djece, mladeži i građana te promicanje umjetničkog i kreativnog izražavanja. U 2022. godini Udruga planira realizirati bogat godišnji program. Njegujući i predstavljajući običaje, tradiciju i kulturnu baštinu Grada Dubrovnika, Udruga će predstavljati Grad na raznim kulturno-umjetničkim manifestacijama, protokolarnim događanjima, natjecanjima, proslavama, obilježavanjima gradskih, županijskih i državnih blagdana i svetkovina. Mažoretkinje će aktivno surađivati s Gradskom glazbom Dubrovnik, kao i s ostalim udrugama, organizacijama i institucijama istog ili sličnog interesa.

**Hrvatsko - francusko društvo Francuska alijansa Dubrovnik – predstava ''Varaš ga, ne ostavljaš ga''**

Francuska alijansa Dubrovnik osnovana je kao udruga hrvatsko – francuskog prijateljstva 1999. godine s ciljem promicanja frankofonije i širenja hrvatsko – francuskih veza, posebno kulturnih, na području Dubrovačko – neretvanske županije. Međunarodni dan frankofonije obilježava se 20. ožujka u cijelom svijetu pa tako i u Republici Hrvatskoj. Francuska alijansa Dubrovnik nositelj je organizacije ove manifestacije u Dubrovniku. Svake godine program obilježavanja Dana frankofonije sadrži nastupe učenika osnovnih i srednjih škola koji uče francuski jezik, ciklus frankofonih filmova, razna edukativna predavanja iz područja francuske književnosti, gastronomije, povijesti. Kao glavno događanje za 2022. godinu planirali su izvedbu predstave ''Varaš ga, ne ostavljaš ga''. Autorica ovog satiričnog komada je Arijana Čulina, a uz nju u predstavi nastupaju i Mirella Meić i pijanist Zoran Velić.

**Brilliant Events d.o.o. - Midsummer Scene 2022.**

Festival ''Midsummer Scene'' kazališni je projekt nastao 2014. godine u partnerstvu Grada Dubrovnika, Turističke zajednice Grada Dubrovnika, agencije Brilliant Events Dubrovnik i Honey-tongued Theatre Productions Ltd London. Jedinstvenost ovog festivala je što prikazuje kazališne predstave na engleskom jeziku, a koje se premijerno izvode na scenskom prostoru tvrđave Lovrijenac. Riječ je o Festivalu koji na poseban način upotpunjuje dubrovačku kulturnu ponudu jer jamči vrhunski kazališni ansambl i kvalitetnu programsku politiku, upotpunjenu jedinstvenim dubrovačkim ambijentom. Trajanje ovogodišnjeg izdanja Festivala predviđeno je od 21. lipnja do 05. srpnja. Festival će svoju osmu sezonu obilježiti glasovitom Shakespearovom tragedijom Romeo i Julija.

**Udruga Domino – Festival perforacije Dubrovnik 2022.**

Udruga Domino djeluje na tematskim područjima nezavisne kulturne scene, manjinskih identiteta i istraživanja inovativnih pristupa ekološkim pitanjima. Festival Perforacije, kojeg Udruga od 2009. godine provodi u Zagrebu, Splitu i Dubrovniku te posljednjih nekoliko godina i u Zadru, Koprivnici i Osijeku, nastao je upravo kao rezultat prikupljanja dugogodišnjeg iskustva rada na nezavisnoj kulturnoj sceni i povezanosti s inozemnim kulturnim organizacijama. Festival perforacije će i u 2022. godini nastaviti podržavati nezavisnu, eksperimentalnu i istraživačku umjetnost, s fokusom na marginalizirane umjetničke forme, mlade autore, programe razvoja publike, kao i jačanje regionalne vidljivosti domaćih umjetnika i autora. Festival će se održati u vremenu od 8. do 10. srpnja u prostorima Art radionice Lazareti.

**Studentski teatar Lero – projekti ''Čitanje Grada'', ''Srce u oblacima'', ''Uglavnom vedro''**

Studentski teatar Lero od samog osnutka davne 1968. godine iznova prilagođava svoj teatarski rukopis nastojeći biti drugačiji, ali uvijek jednako svoj i prepoznatljiv. U razdoblju zadnjih petnaestak godina, na suvremen i originalan način, Lero propituje dubrovačku književnu baštinu. U 2022. godini Studentski teatar Lero planira projekt ''Čitanje Grada''. Riječ je o posebno promišljenom ciklusu sastavljenom od programa kojima se želi, izborom naslova, tema i autora, pokušati teatralizirati sam čin čitanja i predstavljanja odabranog književnog štiva u polusatnoj scenskoj izvedbi kojoj je Dubrovnik izbor, povod i zagovor. Drugi planirani projekt nosi naziv ''Srce u oblacima'' i predstavlja nastavak posebnog Lerovog izvedbenog programa namijenjenog djeci i mladima kojima se želi u Dubrovniku etablirati rijetka praksa umijeća i vještina pričanja bajki. Interpretatorica i nositeljica programa je Jasna Held. Trećim planiranim projektom, predstavom ''Uglavnom vedro'', Lero želi otvoriti i scenski propitati dosad manje poznate stranice povijesti dubrovačke svakodnevice i preispitati moguće inscenacije sudbina žena koje su ostavile svoj književni trag ili su bile važnim sastavnicama javnog, duhovnog i umjetničkog života Dubrovnika.

**Camerata Ragusina d.o.o. – dramska romanca ''Enigma Jarnović''**

Camerata Ragusina osnovana je 1991. godine u Dubrovniku sa željom da upotpuni kulturnu ponudu Grada Dubrovnika. Dosad je realizirala veliki broj glazbenih, scenskih i likovnih projekata u Dubrovniku i diljem Hrvatske. U 2022. godini planira realizaciju projekta dramske romance pod nazivom ''Enigma Jarnović''. Ivan Mane Jarnović jedan je od možda najuzbudljivijih violinista 18. stoljeća. Skladao je pedesetak djela, uglavnom za violinu. Djela su mu još za života tiskali mnogi europski nakladnici, što potvrđuje popularnost među izvođačima, a i drugi su skladatelji često koristili njegove teme u svojim djelima. Glazbeno – scenski dramolet o Ivanu Jarnoviću životna je priča koja postavlja pitanja o umjetničkom talentu, ljubavi, glazbi, karijeri, poroku, o životu. Autori teksta su Brigita Masle i Ivica Kunčević, dramaturg i redatelj Ivica Kunčević, glumci Nataša Dangubić, Maro Martinović i Frano Mašković.

**6.3. KNJIŽNIČNO-IZDAVAČKA DJELATNOST**

**Udruga Mjera – tisak časopisa Mjera**

Udrugu Mjera zajednički su 2021. godine osnovali Društvo arhitekata Dubrovnik i Uredništvo časopisa Mjera. Udruga je osnovana s ciljem jednostavnijeg i operativnijeg poslovanja u izdavačkoj djelatnosti, u prvom redu pripremi i realizaciji tiska časopisa Mjera. Časopis Mjera jedini je nacionalni stručni časopis o arhitekturi, urbanizmu i kulturi prostora. Namjera ovog časopisa je kontinuirano bilježiti i kritički vrednovati aktualne teme s područja arhitekture, urbanizma, kulture stanovanja, estetike prostora, kulturne baštine i njene zaštite te dizajna, likovne i primijenjene umjetnosti, ponajprije u Dubrovniku i Dubrovačko – neretvanskoj županiji, a onda i u Hrvatskoj i svijetu. U 2022. godini planira se tisak petog broja Mjere na temu vizije budućnosti prostorno – planskog razvoja.

**Družba “Braća hrvatskoga zmaja” – predstavljanje knjige**

Družba ''Braća hrvatskog zmaja'' najstarija je građanska udruga u Hrvatskoj i bavi se očuvanjem kulturne i prirodne baštine hrvatskog naroda. U Dubrovniku je postavila i obnovila petnaestak spomen ploča znamenitim Dubrovčanima, organizirala brojne tribine, književne promocije i glazbena događanja. U 2022. godini Udruga planira predstavljanje knjige i predavanje: “Zločin u Katynskoj šumi i hrvatski član katynskog Međunarodnog liječničkog povjerenstva Eduard Luka Miloslavić (porijeklom Dubrovčanin)”. Autor knjige i predstavljač je dr. Mario Jareb.

**Udruga samostalnih umjetnika Dubrovnik /Ana Bašić – izdavački program**

Udruga samostalnih umjetnika Dubrovnik - Ana Bašić organizira događanja iz područja likovne, glazbene i književno-izdavačke djelatnosti te dizajna. U 2022. godini Udruga planira realizirati projekt slikovnice ''Varljivi vrt''. Riječ je o slikovnici napisanoj u stihu koja opisuje zgode psića Srećka u vrtu, autorice Ane Bašić. Drugi planirani projekt nosi naziv ''Dubrovački spomenar''. Riječ je o on-line programu koji se odnosi na književne recenzije suvremenih književnih djela. Program rezultira tiskom knjige u kojoj se objavljuju tekstovi različitih autora nastalih tijekom godine.

**Zavod za povijesne znanosti HAZU – godišnji izdavački program i stručni simpozij**

Zavod za povijesne znanosti HAZU u Dubrovniku osnovan je 1949. godine kao jedna od znanstvenih jedinica Hrvatske akademije znanosti i umjetnosti. Zavod je ujedno i najstarija dubrovačka znanstveno – istraživačka ustanova. Osnovna djelatnost Zavoda je istraživanje povijesti Dubrovnika i njegovog šireg mediteranskog okruženja, osobito u periodu postojanja Dubrovačke Republike. Zavod objavljuje dva časopisa: Anali zavoda za povijesne znanosti HAZU u Dubrovniku i Dubrovnik Annals (na engleskom jeziku). U 2022. godini Zavod planira objaviti dvije knjige (''Dubrovački ples s kugom: vrijeme Lazareta na Pločama'', autorice Vesne Miović te ''Libro deli signori Cazamorbi / Knjiga gospode zdravstvenih službenika'', prir. Zlate Blažina Tomić, Vesne Blažina, Zdravka Šundrice i Nelle Lonze). Planira se i tisak novih brojeva časopisa Anali zavoda za povijesne znanosti HAZU u Dubrovniku i Dubrovnik Annals te digitalizacija knjige Cvito Fisković ''Kultura dubrovačkog ladanja (Sorkočevićev ljetnikovac na Lapadu).

Drugi prijavljeni program odnosi se na simpozij ''Petsto godina ljetnikovca Petra Sorkočevića na Lapadu''. Dvodnevni skup bit će artikuliran kroz tri cjeline. U prvoj će se, kroz niz klasičnih izlaganja meritornih stručnjaka, prezentirati nove znanstvene spoznaje o samom ljetnikovcu. Nakon toga održat će se okrugli stol na kojem će se tematizirati i problematizirati pitanja očuvanja kulturnog blaga ovog ljetnikovca kroz model smještaja znanstvene ustanove. Također, prezentirat će se rezultati restauracija umjetničkih predmeta koje su u tijeku te raspraviti dinamika i prioriteti budućih restauratorskih zahvata. U trećoj cjelini znanstvenici Zavoda vodit će manje grupe posjetitelja po prostorima ljetnikovca kako bi živi doživljaj kulture dubrovačkog ladanja upotpunio znanstvene argumente i informacije iz prve dvije cjeline ovog simpozija.

**Društvo dubrovačkih pisaca – godišnji izdavački program**

Društvo dubrovačkih pisaca osnovano je 2009. godine. Među osnivačima je tridesetak pisaca književnog i publicističkog stila. U trinaest godina djelovanja Društvo je objavilo 78 knjiga, a svake godine objavljuje i zbornik književnih radova ''Literat''. U sklopu ''Biblioteke Mirac'' objavljuju se autorska djela dubrovačkih pisaca. U 2022. godini Društvo planira realizirati program godišnje izdavačke djelatnosti, što uključuje tiskanje zbornika ''Literat'' i knjige iz programa biblioteke ''Mirac'' (autora Stanka Krnjića, Irje Jerković i Vesne Čelebić). Objavljivanjem ''Literata'' namjera je postići daljnju afirmaciju pisane riječi u Dubrovniku te omogućiti tiskanje pisanih uradaka znanim dubrovačkim piscima, ali i autorima koji su nepoznati široj javnosti.

**Camerata Ragusina d.o.o. – monografija Pavo Urban**

Camerata Ragusina osnovana je 1991. godine u Dubrovniku sa željom da upotpuni kulturnu ponudu Grada. Dosad je realizirala veliki broj glazbenih, scenskih i likovnih projekata u Dubrovniku, ali i diljem Hrvatske. U 2022. godini Camerata Ragusina planira realizaciju projekta monografije posvećene poginulom dubrovačkom ratnom fotoreporteru Pavu Urbanu, autorice Ive Prosoli. Monografija je zamišljena kao knjiga dimenzija 200x280 mm, tvrdog uveza, tiskana na dvjestotinjak stranica. Podijeljena je u tri cjeline, od kojih će se svaka razlikovati zasebnim vizualnim oblikovanjem, a koje metaforički prate Pavov život kroz fotoobjektiv i njegovu snažnu povezanost s rodnim gradom. Osim uvoda i biografije, Monografija se sastoji od dijela u kojem je opisan Urbanov predratni fotografski rad i dijela koji je posvećen umjetnikovom ratnom opusu.

**Glas Koncila – slikovnica ''Uskrsna priča malog češljugara''**

Glas Koncila je novinsko – medijska kuća koja objavljuje istoimeni tjednik ''Glas Koncila'' i brojne druge vjerske časopise. U vlastitoj nakladi dosad su objavili gotovo 900 tiskanih izdanja. U 2022. godini planiraju tiskanje slikovnice Jelice Gjenero ''Uskrsna priča malog češljugara''. Ova slikovnica za temelj ima prošireno tumačenje simbolike češljugara u kršćanskoj umjetnosti, a donosi priču o ptičici češljugaru kojeg je autorica smjestila u ''školsku dob''. Dobivši za zadaću napisati sastavak na temu ''Nešto na što sam posebno ponosan'', češljugar počinje propitivati svoje mjesto u svijetu. Autorica teksta slikovnice je dubrovačka vjeroučiteljica Jelica Gjenero, dok je likovni dio slikovnice priredila dubrovačka ilustratorica Sandra Sekulić.

**Društvo Dubrovčana i prijatelja dubrovačke starine u Zagrebu – časopis ''Dubrovački horizonti''**

Društvo Dubrovčana i prijatelja dubrovačke starine u Zagrebu djeluje već dugi niz godina, nastojeći oplemeniti život Dubrovčanima na privremenom ili stalnom boravku u Zagrebu. Društvo tiska časopis ''Dubrovački horizonti''. Riječ je o časopisu koji neprekidno izlazi već više od pola stoljeća. Središnje teme časopisa ''Dubrovački horizonti'' uvijek se odnose na Dubrovnik, njegovu prošlost i sadašnjost, kulturnu baštinu, književnost, kazalište, glazbena i likovna događanja. Svojom koncepcijom kroz stalne rubrike, ''Dubrovački horizonti'' nastoje biti vjerni kroničari života našeg grada. 2022. godine trebao bi izaći novi broj ovog vrijednog časopisa u čijem stvaranju sudjeluju eminentna imena dubrovačke i hrvatske književnosti, umjetnosti, kulture i znanstvene misli.

**Matica hrvatska, Ogranak Dubrovnik – godišnji izdavački program, slikovnica ''Bambin''**

Program Matice Hrvatske Dubrovnik sastoji se od bogate izdavačke djelatnosti vrijednih povijesnih djela, djela živih autora, organizacije predavanja, književnih večeri, predstavljanja, izložbi, obilježavanja obljetnica, skupova te prezentacije dubrovačkog ogranka Matice izvan Dubrovnika. U 2022. godini dubrovački Ogranak planira realizirati izdavački program koji će obuhvaćati tiskanje i promociju četiri broja časopisa Dubrovnik, kao i knjigu Lovra Kunčevića ''Mit o Dubrovniku''. Ogranak Matice u Dubrovniku objavit će i slikovnicu s tematikom Bambina, djetešca Isusa koji se na osobit način slavio u Dubrovniku u božićno vrijeme, ali i tijekom cijele godine. Slikovnica će pokazati kako se u Dubrovniku štovalo i još uvijek štuje Bambina, molitve i pjesmice koje su se pjevale i izgovarale pred njegovim likom. Autorica slikovnice je Slavica Stojan, a ilustratorica Andrea Vukoja.

**HKD Napredak Dubrovnik – Književni, znanstveni i kulturni susret ''Nikola Zvonimir Bjelovučić-hrvatski književnik, povjesničar i etnograf''**

Hrvatsko kulturno društvo Napredak intenzivno radi na razvoju kulturnog i prosvjetnog djelovanja u našem gradu, promicanju hrvatske duhovnosti, jačanju nacionalne svijesti, njegovanju izvornosti hrvatskog jezika, surađujući sa znanstvenim, kulturnim, odgojno-obrazovnim, vjerskim i gospodarskim institucijama. U 2022. godini Društvo planira projekt pod nazivom ''Književni, znanstveni i kulturni susret ''Nikola Zvonimir Bjelovučić (1882.-1952.) - hrvatski književnik, povjesničar i etnograf''. Nikola Zvonimir Bjelovučić svojim likom i djelom intrigirao je svoje suvremenike, ali i mlađe naraštaje istraživača. Autor je mnogih pravnih, arheoloških, povijesnih i etnografskih članaka te novela, pjesama i književnih kritika.

**Ivana Pegan Baće – umjetnička knjiga ''Sjeverni ugao''**

Ivana Pegan Baće diplomirala je na kiparskom odsjeku Akademije likovnih umjetnosti u Zagrebu. Članica je brojnih strukovnih udruženja, a od 2014. godine voditeljica je Galerije Flora. Radi samostalno kao konzervator – restaurator. Izlagala je na brojnim samostalnim i skupnim izložbama, a autorica je i nekoliko knjiga umjetnika te audio vodiča za projekt ''Razotkrivanje''. U 2022. godini planira realizaciju umjetničke knjige ''Sjeverni ugao''. Knjiga je zamišljena u formi dijaloga pjesnika i vizualnog umjetnika, koji u svojim umjetničkim praksama nalaze snažno uporište u fenomenima prolaznosti i efemernosti osjetilnog i vizualnog iskustva. U 2022. godini obilježit će se 30 godina od izdanja knjige ''Sjeverni ugao'', prerano preminulog hrvatskog pjesnika Hrvoja Pejakovića. Knjigom i grafičkom mapom umjetnica će obilježiti obljetnicu objavljivanja ove knjige.

**Hrvatsko društvo likovnih umjetnika Dubrovnik –''HDLU Dubrovnik: povijest, djelovanje, značaj''**

Hrvatsko društvo likovnih umjetnika Dubrovnik od samog svog utemeljenja promiče likovnu produkciju na lokalnoj, državnoj i međunarodnoj kulturnoj sceni. Kao krovna udruga likovnih umjetnika Grada, od samih početaka djeluje u Galeriji Flora. Društvo ima bogato izlagačko iskustvo te okuplja dubrovačke akademske umjetnike i promiče njihov rad. Za 2022. godinu Društvo prijavljuje projekt ''HDLU Dubrovnik: povijest, djelovanje, značaj''. Dosadašnja arhivska građa svjedoči o zaista bogatoj stvaralačkoj i radnoj prošlosti Društva. Istraženu i sakupljenu građu Društvo želi oblikovati u publikaciju, kako bi cjelokupan rad Društva i doprinos kulturnoj sceni tijekom vremena ostao trajno zabilježen i prezentiran javnosti. U 2022. godini planira se nastaviti s daljnjom razradom već započetih aktivnosti, poput istraživanja arhivske građe, intervjua s uglednim članovima Društva (nazvanih Dijalozi), pisanja tekstova i koncipiranja planiranih monografskih cjelina.

**Petra Jelača – godišnja umjetnička kritika u Dubrovniku**

Petra Jelača je rođena u Dubrovniku, diplomirala je komparativnu književnost i talijanski jezik i književnost na Filozofskom fakultetu u Zagrebu, a magistrirala na Sveučilištu Paul Valery u Montpellieru. Objavljivala je teatrološke i književnopovijesne radove, eseje i kazališne kritike u različitim časopisima, kao i na Hrvatskom radiju. Radila je kao dramaturginja te prevoditeljica, a surađivala je i s Dubrovačkim ljetnim igrama. U 2022. godini planira objaviti najmanje 12 kazališnih kritika na portalu Dubrovniknet.hr, gdje namjerava pratiti produkcije Kazališta Marina Držića, Dubrovačkih ljetnih igara, Studentskog teatra Lero te kazališne družine Kolarin.

**Hrvatski filmski savez – knjiga ''Dubrovnik kao filmska kulisa''**

Od 2000. godine nakladništvo je jedna od ravnopravnih statutarnih djelatnosti Hrvatskog filmskog saveza, krovne organizacije hrvatskih filmskih udruga i kino klubova posvećene, među ostalima, filmskoj edukaciji i promociji audiovizualne umjetnosti i filmske kulture. U 2022. godini HFS planira tisak knjige Hrvoja Ivankovića radnog naziva ''Dubrovnik kao filmska kulisa: Povijest snimanja igranih filmova i serija u Dubrovniku i okolici''. Knjiga će pratiti povijest snimanja filmova i serija na povijesnom dubrovačkom području (od Konavala do Pelješca), baveći se okolnostima njihovog nastanka, recepcijom koju su imali te odnosom prema ambijentima u kojima su snimani. Knjiga će imati oko 250 stranica, a bit će podijeljena u petnaestak poglavlja pisanih publicističkim stilom s bogatom vizualnom opremom (fotografije iz filmova i sa snimanja, portreti najvažnijih autora i glumaca, faksimili plakata, preslike novinskih objava).

**Art radionica Lazareti – manifestacija ''Književnost u Lazaretima''**

Art radionica Lazareti kao nezavisna umjetnička inicijativa djeluje od 1988. godine te se do danas razvila u stabilnu organizaciju s cjelogodišnjim umjetničkim i edukativnim programima. Jasnom definicijom programa i odlučnošću da se kritički bavi suvremenom umjetnošću i njezinom interakcijom s političkim, socijalnim, globalnim i lokalnim pitanjima, ARL je s godinama postala nezavisni kulturni centar poznat i izvan Dubrovnika. U 2022. godini ARL planira realizirati program pod nazivom ''Književnost u Lazaretima''. Riječ je o programskoj cjelini ARL-a koja se izdvojila i postigla značajan razvoj i zanimanje publike i samih autora za književni diskurs kroz posljednje tri godine. Manifestacija ''Književnost u Lazaretima\_PRILOG 1.-4. ima festivalsko-radioničku formu podijeljenu u četiri cjeline: Književnost na Komardi (dvodnevni festival književnog stvaralaštva), Odjeci Dubrovnika u književnosti (4 razgovorna događanja), Pišem žene/napisane (radionica i izvedba teksta), Suradnja s Festivalom europske kratke priče (rezidencijalni boravak i razgovor s jednim od festivalskih autora).

**Umjetnička organizacija Tkivo – Dubrovački bijenale (umjetnička knjiga)**

Umjetničku organizaciju za otvaranje novih polja djelovanja kroz inovativne umjetničke prakse Tkivo osnovale su umjetnice Tina Gverović i Ivana Pegan Baće s ciljem otvaranja novih polja djelovanja kroz inovativne umjetničke prakse. Umjetnička organizacija Tkivo započela je 2021. godine razvoj projekta ''Dubrovački bijenale'', koji uključuje prezentaciju i organizaciju javne tribine, seminara, radionica i popratne izložbe koja bi se fokusirala na razvoj Dubrovačkog bijenala. Umjetnička knjiga planirana za 2022. godinu predstavila bi prvu fazu ovog projekta kroz fotografije na radionicama ručno izrađenih plakata koji će se javno distribuirati po Gradu i kojima će se prikazati pitanja kakva su sudionici radionice postavljali u vezi s idejom Dubrovačkog bijenala. Serija od pet radionica odvijala bi se tijekom lipnja, srpnja i kolovoza, dok bi se promocija knjige održala krajem listopada.

**6.4. AUDIO-VIZUALNE DJELATNOSTI I NOVE MEDIJSKE KULTURE**

**Udruga Artarea/Ivana Đula – projekt Locked Room: zvukopis djetinjstva**

Udruga Artarea je registrirana za obavljanje djelatnosti edukacije iz područja glazbeno-scenskog umjetničkog djelovanja, audio-vizualne produkcije, organizaciju glazbeno-scenskih događanja te ostalih oblika izvedbenih umjetnosti, produkciju glazbeno-scenske i filmske umjetnosti organizaciju igraonica. U 2022. godini Udruga planira realizaciju projekta Locked Room: zvukopis djetinjstva. Ideju i koncept projekta, izvedbu i tekst potpisuje umjetnica Ivana Đula. Riječ je o projektu istraživanja autoričinog odnosa s rodnim gradom kroz razrađenu praksu audio snimanja i montaže. Prva faza projekta podrazumijeva audio snimanje odabranih lokacija, unutarnjih i vanjskih prostora djetinjstva. Druga faza obuhvaća preslušavanje i montiranje audio materijala i pripremu za izvedbu. Paralelno sa snimanjem i komponiranjem glazbenog broja nastaje materijal radnog naziva Knjiga snimanja.

**Udruga ''Sve ostalo je glazba'' – #therestismusic 2022.**

Djelatnost Udruge „Sve ostalo je glazba“ je autorsko pripremanje i ostvarivanje edukativnih ciklusa glazbeno – scenskih kolaža koji prikazuju različita razdoblja glazbene prošlosti za različite dobne i obrazovne skupine. Za 2022. godinu Udruga prijavljuje program pod nazivom #therestismusic (The Rest is Music) 2022. Planirani program predstavlja nastavak postojećeg projekta s ciljem razvoja publike putem novih medijskih kultura. Prethodni ciklus projekta, koji je zaokružen polusatnim audio-vizualnim uratkom u dokumentarno-reality formi, tematski je bio vezan za prostore dubrovačkih ljetnikovaca i aktere povijesnih salona. Nastavak projekta usmjeren je k propitivanju fenomena salonskih okupljanja gdje se kroz različite umjetničke i audio-vizualne medije i prakse stvara dijalog s publikom u fizičkom i virtualnom prostoru. Planira se snimanje sadržaja i post-produkcija kratkih audio-vizualnih formi koji će javnosti biti dostupni posredstvom You Tube kanala i web platforme udruge.

**Dubrovnik partner d.o.o. – Ponta Lopud Festival**

Agencija Dubrovnik Partner u svom dugogodišnjem radu prepoznata je kao vodeći pružatelj usluga vezanih za osmišljavanje, produkciju i koordinaciju projekata koji zahtijevaju kreativne ideje, komunikacijske i organizacijske vještine (Julian Rachlin & Friends, Aklapela, DubrovnikFestiWine). U 2022. godini planiraju realizirati projekt pod nazivom Ponta Lopud Festival. Prvo izdanje ovog festivala održano je 2021. godine na otoku Lopudu. Poseban gost, oskarovac Pawel Pawlikovski održao je masterclass, case study i otvorene razgovore u kojima je razložio principe svog rada na pripremi, produkciji i postprodukciji svojih filmova. I u 2022. godini Festival će biti jedinstvena kreativna platforma za regionalne filmske profesionalce, s osiguranim brojem mjesta za hrvatske sudionike. Održavanje programa na otoku Lopudu značajno je za lokalni razvoj i promociju dubrovačke regije kao lokacije za snimanje i filmske susrete. Festival će se održati u vremenu od 22. do 27. lipnja.

**Škola filma Šipan - Ljetna škola filma Šipan**

''Ljetna škola filma Šipan'' organizira se već devetnaest godina. Škola filma na Šipanu traje 10 dana i odvija se svake godine u kolovozu. Djeca u dobi od 8-15 godina biraju jednu od četiri zanimljive i obrazovne radionice: školu animiranog filma, školu igranog i/ill dokumentarnog filma, školu fotografije iii filmski dječji vrtić (za najmlađe polaznike). Tijekom nastave uče i teorijska znanja, ali ipak većinu vremena provode koristeći ta znanja u praksi — osmišljavajući scenarij filmova i izrađujući ih uz pomoć dostupne opreme i uz nadzor i vodstvo renomiranih voditelja radionice. Projekt je strukturiran kroz provedbu slijedećih aktivnosti: odabir i angažman 5 do 6 predavača, osiguranje materijalnih uvjeta za održavanje radionica, promociju Ljetne škole, provedbu 4 radionice tijekom 10 dana u kolovozu, prikazivanje filmova, predstava, koncerata i igrokaza u na otvorenom, prezentaciju dječjih uradaka s radionica zadnjeg dana Ljetne škole, prezentaciju filmova na raznim festivalima s posebnim osvrtom na suorganizaciju DUFF-a.

**Udruga Liburnia film festival** – **dokumentarno-eksperimentalni film ''Na brdu''**

Udruga Liburnia film festival osnovana je s ciljem promicanja, poticanja stvaranja i pružanja podrške razvoju i unapređenju domaće filmske, video i medijske kulture i umjetnosti. U 2022. godini planiraju realizirati produkciju dokumentarno – eksperimentalnog filma ''Na Brdu''. Redateljica i scenaristica filma je Karla Crnčević. Scenarij predviđa snimanje azila za napuštene životinje na Žarkovici kroz životnu priču voditeljice Sandre Sambrailo. Autorica želi prikazati posebnost prostora, improvizirane nastambe i kontakte Sandre Sambrailo sa psima kroz svakodnevne aktivnosti. Filmski tim čine umjetnici Jelena Androić, Dario Matić, Saša Rajković, Sara Salamon, Lucija Bužančić.

**Hrvatsko društvo likovnih umjetnika Dubrovnik – godišnji program Medijateke Flora**

Hrvatsko društvo likovnih umjetnika Dubrovnik od samog utemeljenja 1974. godine promiče likovnu produkciju na lokalnoj, državnoj i međunarodnoj kulturnoj sceni. Kao krovna udruga likovnih umjetnika Grada, djeluje od samih početaka u zgradi Florin dom, u kojoj je 2021. godine započeto uređenje i djelovanje Medijateke Flora. Cilj osnutka medijateke je razvoj nove publike i unapređenje audio vizualnog stvaralaštva i kulture. Medijateka djeluje kao knjižnica, čitaonica, slušaonica, produkcijski centar, video i audio arhiva te kao prostor eksperimenta, radionica, suradnji, razgovora i druženja. Program će biti baziran na site-specific radovima, izložbama, predstavljanju monografije, podcastu, radionicama, otvorenom ateljeu, razgovoru s umjetnicima, stvaranju aktivnog arhiva i aktivne publike. Program će se odvijati tijekom cijele godine, u dogovoru s gostujućim autorima.

**6.5. MUZEJSKO - GALERIJSKA DJELATNOST, LIKOVNA UMJETNOST TE ZAŠTITA I OČUVANJE KULTURNE BAŠTINE**

**Art radionica Lazareti – Galerija Otok // godišnji izložbeni program 2022.**

U 2022. godini ARL planira realizirati program pod nazivom Galerija Otok // godišnji izložbeni program 2022. Program će se realizirati kroz više vrsta aktivnosti: samostalne izložbe, skupne izložbe, javni poziv za predlaganje aktivnosti i programa za 2023., komplementarne aktivnosti, radionice, prezentacije, razgovore, istraživačke i rezidencijalne boravke, kao i kroz produkcijsku podršku i sudjelovanje u produkciji novih umjetničkih radova dubrovačkih i drugih autora te tisak publikacija u ediciji knjige umjetnika ARL. Tijekom 2022. godine planiraju predstaviti i omogućiti rad suvremenih umjetnica i umjetnika putem samostalnih i skupnih izložbi. Programi će se odvijati u kontinuitetu tijekom godine u prostoru Galerije Otok i Lađe X. Svaku izložbu pratit će izlaganje autora ili kustosa o procesu realizacije umjetničkog rada ili razgovor autora s posjetiteljima i publikom.

**Ivona Šimunović – Izložba ''Nemjerljive dužine''**

Ivona Šimunović diplomirala je slikarstvo na Akademiji likovnih umjetnosti u Zagrebu, u klasi prof. Zlatka Kauzlarića Atača. Osim slikarskim, bavi se i pedagoškim radom. U 2022. godini slikarica planira realizirati izložbu ''Nemjerljive dužine''. U svojoj novoj seriji radova umjetnica propituje stanje pojedinca i njegove uloge u svijetu. Dužine u seriji apstraktnih radova ulja na platnu mogu se iščitati na nekoliko razina, od fizičkih dužina na primjeru meridijana koji dijele svijet kako bismo njegove dimenzije lakše percipirali i razumjeli do psiholoških dužina u smislu valnih duljina, granica koje nam društvo postavlja, ali i granica koje smo sami sebi nametnuli. Izložba će biti postavljena u dubrovačkoj palači Sponza i u zagrebačkoj Galeriji Forum.

**Dječji zbor Dubrovnik – Radionica kolende i božićne pjesme**

Dječji zbor ''Dubrovnik'' osnovan je 2015. godine. Osnovna ideja kod osnivanja ovog zbora bila je pokretanje kvalitetnog dječjeg zbora na gradskom nivou, koji bi njegovao kultivirano dječje pjevanje uživo, a capella i uz instrumentalnu pratnju. Repertoar Zbora gradi se na njegovanju tradicionalnih dubrovačkih pjesama i pjesama iz okolice Dubrovnika, pjesama dubrovačkih skladatelja, kao i skladatelja klasike zborskog dječjeg pjevanja. Viktor Lenert umjetnički je voditelj Zbora, Sanja Dražić autorica programa i voditeljica edukativne glazbene radionice za najmlađe, a Paola Dražić Zekić, voditeljica scenske koncepcije u radu radionica te njihove programske koordinacije. U 2022. godini planiraju realizaciju radioničkog programa kolendi i božićnih pjesama. Radionice za naše najmlađe sugrađane obuhvaćaju glazbenu baštinu šireg dubrovačkog područja, a polaznike upoznaje s uvjetima nastanka (zemljopisna, povijesna i društvena određenost) pjesme te načinom njene izvedbe.

**Hrvatsko društvo likovnih umjetnika Dubrovnik – godišnji izložbeni program**

Hrvatsko društvo likovnih umjetnika Dubrovnik od samog svog utemeljenja promiče likovnu produkciju na lokalnoj, državnoj i međunarodnoj kulturnoj sceni. Kao krovna udruga likovnih umjetnika Grada, djeluje od samih početaka u Galeriji Flora. Društvo ima bogato izlagačko iskustvo te okuplja dubrovačke akademske umjetnike i promiče njihov rad. Za 2022. godinu Društvo prijavljuje godišnji izložbeni program u Galeriji Flora sljedećih umjetnika: Lav Paripović, Ivan Midžić, Iva Korenčić, Jasmina Runje, Teuta Gatolin, Nika Radić, Jospi Tirić, Siniša Ilić, Anssi Kasitonn, Aljaž Celarc i Eva Pavlič. U planu je i izložbeno – rezidencijalna suradnja Galerije Flora i Ateliera Žitnjak pod nazivom Centar periferije.

**Dubrovačka udruga likovnih umjetnika (DULU) – Izložbe i likovne kolonije**

DULU je udruga koja pomaže, organizira i prezentira likovni rad svojih članova te na taj način sudjeluju u kulturnom životu Grada. Tijekom 2022. godine planiraju održavanje likovne kolonije na kojoj će sudjelovati članovi udruge i gosti iz drugih dijelova Hrvatske. Planiraju nekoliko tematskih izložbi u različitim izložbenim prostorima. Neke od izložbi posvetit će aktualnim trenutcima u životu Grada. Tematika, tehnika i format slika mijenjat će se ovisno o izložbi. Redovito se organizira žiriranje radova kako bi se dodatno potakla aktivnost članova i kvaliteta izložbi. Sve izložbene aktivnosti planiraju se tijekom mjeseci koji nisu dio udarne turističke sezone kako bi udruga dala svoj doprinos kulturnoj ponudi Grada u vrijeme kad je intenzitet kulturnih zbivanja niži.

**Udruga ''Tvornica Umjetnosti podRoom'' – Škola Konvergirane Umjetnosti**

Udruga „T.U.P.“ osnovana je od strane iskusnih pojedinaca koji su sudjelovali u mnogim uspješnim glazbenim projektima dubrovačke alternativne scene. Kao entuzijastični glazbenici, mladi stanovnici grada Dubrovnika odlučili su pokušati riješiti problem nedostatka adekvatnog i dostupnog multimedijalnog studija i tako dubrovačkim glazbenicima omogućiti kvalitetnu proizvodnju. Udruga je realizirala projekt ''Tup session'' u kojem su spojili glazbenu i video produkciju. U 2022. godini planiraju projekt pod nazivom ''Škola Konvergirane Umjetnosti'' (ŠKArt), kojim bi ujedinili autorski rad bendova Grada, nudeći mu vizualni identitet kroz prostorne instalacije samostalne umjetnice Ivane Miloglav.

**Dorinda Bulić Čotić – autorska izložba ''about:blank''**

Dorinda Bulić Čotić rođena je u Dubrovniku. Srednju školu likovnih umjetnosti završila je u Splitu, a diplomirala je na Akademiji likovnih umjetnosti u Sarajevu 1984. godine. Osim slikarstvom, bavila se grafičkim dizajnom i pedagoškim radom. Predsjednica je Hrvatskog društva likovnih umjetnika Dubrovnik od 2014. godine. U 2022. godini planira realizirati izložbu ''about:blank''. U svojoj najnovijoj izložbi umjetnica raščlanjuje vlastito iskustvo povjerenja i nekritičkog korištenja elektroničkih tehnologija. Izložba će se ostvariti u suradnji s Art radionicom Lazareti.

**Studio Bonsenjo – Street art/Art park - Gruž**

Bonsenjo je interdisciplinarni dizajn studio u Dubrovniku kojeg vodi diplomirana dizajnerica Kristina Mirošević. Studio djeluje na polju grafičkog i produkt dizajna u privatnom i javnom sektoru, te se bavi projektima vezanim za umjetnost i kulturu. Street art/Art park – Gruž nastavak je započetog projekta koji je realiziran u ljeto 2021. na prostoru gruškog parka Luja Šoletića. Projekt je zamišljen kao urbana platforma za suvremenu umjetnost koja aktivira javni prostor te park i umjetnike čini vidljivima široj javnosti. U 2022. godini zamišljeno da se Street art/Art park – Gruž pretvori u manifestaciju koja će se u periodu od 23.7. do 13. 8. dvijati u tri programska smjera: street art, edukativni i izložbeni. Pored oslikavanja urbane opreme i edukativnih umjetničkih radionica za djecu, priredit će se i izložba suvremenih umjetnika i predstavljanje oslikanih klupa.

**Udruga Najbolji u baštini - ''Najbolji u baštini/The Best in Heritage 2022.''**

U Dubrovniku će se od 28. do 30. rujna održati manifestacija ''Najbolji u baštini'', jedinstvena manifestacija te vrste u svijetu, na kojoj se predstavljaju najuspješniji muzejski, baštinski i konzervatorski projekti nagrađeni u protekloj godini nekom nacionalnom ili međunarodnom nagradom za strukovnu kvalitetu i poslovni uspjeh. Svake godine se na ovom festivalu okupe predstavnici velikog broja zemalja s prezentacijama nagrađivanih projekata. Među važnijim zadacima ovog dubrovačkog okupljanja je i potreba edukacije, budući se na jednom mjestu djelatnicima muzejske profesije omogućuje uvid u najbolje primjere struke u protekloj godini. Ovaj vrhunski događaj u svijetu muzeologije izvorni je hrvatski kulturni proizvod koji uspješno širi percepciju o nužnosti očuvanja kulturnog nasljeđa, kako u velikim kulturnim središtima, tako i u manjim mjestima koja su često nepoznata svjetskoj kulturnoj javnosti.

**Udruga ''Atelier Tina'' – multimedijalni projekt ''Izvan okvira – Dubrovčani u izbjeglištvu''**

Udruga ''Atelier Tina'' osnovana je 2020. godine u cilju promicanja kreativnog, umjetničkog i kulturnog izražavanja i stvaralaštva, promicanja i očuvanja tradicionalnih vrijednosti i dubrovačkog govora, promicanja i očuvanja materijalne i nematerijalne kulturne baštine. U 2022. godini planiraju realizirati projekt ''izvan okvira – Dubrovčani u izbjeglištvu''. Riječ je o dvogodišnjem međunarodnom multimedijalnom projektu kojim se obilježava trideseta obljetnica napada na Dubrovnik i odlazak građana Dubrovnika u izbjeglištvo u Lido di Jesolo u Italiji te njihov povratak u Dubrovnik. Rezultat prvog dijela projekta bila bi izložba slika ''Izvan okvira – Dubrovčani u izbjeglištvu'' akademske slikarice Tine Violić nastalih za vrijeme izbjeglištva 1991./1992. i 30 godina poslije. Izložba se planira postaviti u palači Sponza. Rezultat drugog dijela projekta bila bi istoimena izložba u Italiji te predstavljanje dokumentarnog filma na hrvatskom i talijanskom jeziku ''Izvan okvira/Out of Frame''.

**Izvor Pende – samostalna izložba slika**

Izvor Pende rođen je u Zagrebu 1976. godine. Nakon dvije godine studiranja na zagrebačkoj Akademiji likovnih umjetnosti, završava studij slikarstva u Kunstakademie u njemačkom Dusseldorfu, gdje je diplomirao 2005. godine. Od tada je samostalno izlagao u Bonnu, Munchenu, Hannoveru, Dusseldorfu, Zagrebu i Dubrovniku. U 2022. godini planira projekt samostalne izložbe slika. Izložba će biti postavljena u Nacionalnom muzeju moderne umjetnosti, Modernoj galeriia Zagreb. Predstavit će se s četrdeset recentnih radova, slika velikih formata, u tehnici ulja na platnu. Kustos izložbe je Branko Franceschi.

**Dubravka Lošić – produkcija i izvedba umjetničkog djela ''Tondo''**

Dubravka Lošić diplomirala je slikarstvo na Akademiji likovnih umjetnosti u Zagrebu u klasi prof. Ferdinanda Kulmera. Od 1983. godine izlaže na brojnim samostalnim i skupnim izložbama u Hrvatskoj i inozemstvu. Osim slikarstvom, bavi se scenografijom i kostimografijom. U više od tri desetljeća stvaranja slikarica je realizirala izniman opus, osebujan u izrazu, koji nadilazi tradicionalne definicije slikarskog. U 2022. godini planira realizirati produkciju umjetničkog djela iz likovnih umjetnosti i novih medijskih kultura radnog naslova ''Tondo''. Ciklus od 8 objekata bit će izveden u kombiniranoj tehnici, veličine promjera cca 250 cm. Cilj projekta je upoznati publiku sa slikaričinim radom na tri složena i velika ciklusa, konceptom umjetničkih instalacija kao jednim posebnim likovnim eksperimentom. Umjetnička djela iz ciklusa „Tondo“ izvode se od rujna 2021. do 31. listopada 2022. u radionici u Dubrovniku, a bit će prezentirana u nacionalnom muzeju moderne umjetnosti u Zagrebu.

**Umjetnička škola Luke Sorkočevića – godišnji izložbeni program Galerije mladih**

U sklopu Umjetničke škole Luke Sorkočevića djeluju osnovna glazbena i baletna škola te srednja škola sa smjerovima za glazbu i likovni dizajn koja radi po gimnazijskom programu. U 2022. godini UŠ Luke Sorkočevića planira realizirati godišnji izložbeni program Galerije mladih. Programska koncepcija ukupne izlagačke aktivnosti Galerije mladih za 2022. godinu temelji se na programskim načelima Galerije mladih: poticanju stvaralaštva mladih s područja Grada Dubrovnika i okolice kroz redovnu i integriranu nastavu i izvannastavne aktivnosti. Planirane su dvije radionice/izložbe: ''Dezinformacije i stereotipi'' te ''750 godina Dubrovačkog statuta''. Cilj ovih projekata je, kroz različite tradicionalne i suvremene medije, primjenjujući temeljna načela gradnje forme, ulaziti u suvremenu problematiku te poticati učenike na razvoj osobnosti, kreativnosti i originalnosti.

**DEŠA – Edukativni program ''Vuna u s(p)retnim rukama''**

DEŠA Dubrovnik od svog osnutka promiče nematerijalnu kulturnu baštinu i njezinu revitalizaciju raznim istraživanjima, radionicama, predavanjima i obnovom konkretnih izgubljenih običaja i vrijednosti (poput povratka svilarstva u Konavle, revitalizacije mljetskog veza, i primorskog veza). Ovim projektom nastojat će popularizirati nematerijalnu baštinu djeci, mladima i općoj populaciji Grada Dubrovnika te im ukazati na potrebu očuvanja vrijednosti koje baštine od svojih predaka. Djeca će kroz radionice učiti o vještinama svojih predaka, o sebi i svojoj zajednici. Planirane su sljedeće radionice: uvod u tajne vune, radionice kukičanja i radionice tkanja, kao i izložba radova nastalih u radionicama veza.

**Zavod za povijesne znanosti HAZU – priprema prostora za izlaganje djela renesansnog slikara Michele Giambona**

Zavod za povijesne znanosti HAZU u Dubrovniku osnovan je 1949. godine kao jedna od znanstvenih jedinica Hrvatske akademije znanosti i umjetnosti. Zavod je ujedno i najstarija dubrovačka znanstveno – istraživačka ustanova. Osnovna djelatnost Zavoda je istraživanje povijesti Dubrovnika i njegovog šireg mediteranskog okruženja, osobito u periodu postojanja Dubrovačke Republike. U 2022. godini Zavod planira realizirati projekt pripreme prostora za izlaganje djela ranorenesansnog slikara Michelea Giambonoa. Sliku je HAZU kupila 1950-ih godina i otada se čuva u Zavodu za povijesne znanosti kao zaštićeno kulturno dobro. Slika se želi, prije planirane restauracije, izložiti na primjerenom mjestu te omogućiti građanima i drugim posjetiteljima da je dođu razgledati. Pripremom prostora za izlaganje ove vrijedne slike želi se obogatiti kulturna ponuda Grada.

**Klara Knego – samostalna izložba ''Obrisi grada''**

Akademska slikarica Klara Knego diplomirala je na Likovnoj akademiji u Zagrebu u klasi profesora Igora Rončevića. Vrativši se nakon studija u Dubrovnik, u svom rodnom gradu pronašla je inspiraciju za seriju radova s obrisima grada u kojima dominira plavetnilo, odnosno sveprisutna mediteranska plava boja. U prvi plan slika velikog formata postavljeni su prepoznatljivi obrisi stare gradske jezgre Dubrovnika. Ovom figurativnom prikazu suprostavlja se pozadina koja je ispunjena tendencijom ka apstraktnom prikazu. U apstrakciji autorica utjelovljuje svoje emocije prema Gradu, neprestano tražeći novu formu te se ne zadržavaju na prvotnoj impresiji. Otvorenje izložbe je planirano u studenome 2022. godine u palači Sponza.

**Anamarija Bezek – samostalna izložba ''Nedokučive visine''**

Anamarija Bezek diplomirala je konzervaciju - restauraciju na Sveučilištu u Dubrovniku. Umjetnički se izražava u glini, a radila je na poslovima zaštite kulturne baštine u Hrvatskoj i Italiji. Članica je Art radionice Lazareti, HDLU-a Dubrovnik i GLINART-a. Kreirala je i vodila radionice keramike za djecu i odrasle. U 2022. godini planira realizirati izložbu ''Nedokučive visine''. Ovom izložbom autorica nastoji prikazati umjetničko djelo kao prostornu instalaciju u unutarnjem i vanjskom prostoru. Izložba će biti postavljena u Dubrovniku, Šibeniku i Sarajevu. Cilj izložbe je potaknuti publiku na korištenje vanjskog prostora za vizualna iskustva te im približiti pojam prostorne instalacije.

**Dubravka Tullio – samostalna izložba ''Neponovljivi svjetovi''**

Dubravka Tullio diplomirala je slikarstvo na Umjetničkoj akademiji Sveučilišta u Splitu u klasi profesorice Nine Ivančić. Bavi se slikarstvom, ilustracijom i fotografijom, a radi u Prirodoslovnom muzeju Dubrovnik na radnom mjestu muzejskog pedagoga. Članica je Hrvatskog društva likovnih umjetnika. U 2022. godini slikarica se planira predstaviti novom serijom slika u okviru prve samostalne izložbe u Dubrovniku i Šibeniku. Iz najnovijih radova Dubravke Tullio izvire Mediteran, koji je njezin intiman pejzaž u maniri slikara romantizma. Slikarica vanjski pejzaž ne prikazuje realistički na platnu, već ga u potpunosti intimizira. Izložba će bit postavljena u palači Sponza i Galeriji sv. Krševana u Šibeniku.

**Marija Vukić Pende – samostalna izložba ''Novi radovi''**

Marijana Vukić Pende rođena je u Dubrovniku. Studirala je na Accademia delle Belle Arti u Veneciji, gdje je pohađala kiparsku klasu prof. Andrea Grassija i Roberta Pozzobona. Diplomirala je kod prof. Nicole Cisternina s radom ''Arte e musica contemporanea''. U 2022. godini planira realizirati samostalnu izložbu ''Novi radovi''. Nakon dugogodišnjeg profesionalnog umjetničkog rada, umjetnica se želi po prvi puta sa samostalnom izložbom predstaviti u Galeriji Otok Art radionice Lazareti. Dubrovačkoj publici predstavit će svoj najnoviji umjetnički rad koji će, u procesu suradnje s njemačkim umjetnikom Olafom Nicolaiem, dalje razvijati u smislu istraživanja inovativnih i eksperimentalnih materijala i tehnika. Dubrovačkoj će publici biti predstavljen segment izložbe koja će u cijelosti biti predstavljena u Nacionalnom muzeju moderne umjetnosti.

**Umjetnička organizacija Tkivo – Dubrovački bijenale: radionice**

Umjetničku organizaciju za otvaranje novih polja djelovanja kroz inovativne umjetničke prakse Tkivo osnovale su umjetnice Tina Gverović i Ivana Pegan Baće. Umjetnička organizacija Tkivo započela je 2021. godine razvoj projekta ''Dubrovački bijenale'' koji je zamišljen kao neformalan, dugoročan niz događanja i radionica, kao uvod u izložbu koja bi se odvijala svake dvije godine. Projekt uključuje prezentaciju i organizaciju javne tribine, seminara, radionica i popratne izložbe koja bi se fokusirala na razvoj Dubrovačkog bijenala. U 2022. godini planira se održavanje pet radionica koje bi se odvijale tijekom ljetnih mjeseci. Voditelji radionica su umjetnici Ben Cain, Ivana Pegan Baće i Tina Gverović.

PRILOG 1: Pregled financiranja programske djelatnosti ustanova u kulturi za 2022. godinu

|  |  |  |  |
| --- | --- | --- | --- |
|  | Ustanova | Financiranje programa ustanova  iz sredstava  Grada Dubrovnika | Ukupno financiranje programske djelatnosti ustanova |
| 1 | Prirodoslovni muzej | 104.000 | 119.000 |
| 2 | Dubrovačke knjižnice | 410.000 | 805.000 |
| 3 | Dubrovačke ljetne igre | 1.983.000 | 9.659.000 |
| 4 | Dubrovački muzeji | 605.100 | 1.051.900 |
| 5 | Dubrovački simfonijski orkestar | 800.000 | 1.327.600 |
| 6 | Kazalište Marina Držića | 800.000 | 1.180.000 |
| 7 | Kinematografi Dubrovnik | 218.000 | 768.000 |
| 8 | Folklorni ansambl Linđo | 452.000 | 753.000 |
| 9 | Umjetnička galerija Dubrovnik | 264.000 | 611.100 |
| 10 | Dom Marina Držića | 220.000 | 280.000 |
| 11 | Muzej domovinskog rata | 111.800 | 116.500 |
| 12 | Zavod za obnovu Dubrovnika | 3.830.000 | 3.850.000 |
|  | **Ukupno** | **9.797.900** | **20.521.100** |

PRILOG 2: Pregled financiranja programa javnih potreba u kulturi Grada Dubrovnika u 2022. godine izvan djelatnosti ustanova

|  |  |
| --- | --- |
| **PRIJEDLOG PROGRAMA JAVNIH POTREBA U KULTURI ZA 2022. GODINU** | **1.000.000,00** |
|  |  |
| **GLAZBENA DJELATNOST** | **250.000,00** |
| Udruga Trubadur – ''La musica di notte: Dani Đela Jusića'' | 19.000,00 |
| Filip Merčep – projekt: Videoigranje s umjetnošću | 5.000,00 |
| KUU Izvor Zaton – godišnji program | 20.000,00 |
| Glazbena radionica Sorgo – glazbeni teatar Frulaš iz Hamelina | 8.000,00 |
| Udruga Zvuci tišine – LAUS Akademija i Nagrada Ivo Dražinić | 24.000,00 |
| Ženska klapa FA Linđo – godišnji glazbeni program | 6.000,00 |
| Udruga Festa Dubrovnik – Festa 2022. Dubrovnik | 20.000,00 |
| KUD "Komolac" – godišnji program | 30.000,00 |
| Gradska glazba Dubrovnik – godišnji program | 20.000,00 |
| Dubrovački komorni zbor – godišnji program | 20.000,00 |
| Ana Rucner – koncert ''Pozdrav ljetu'' | 5.000,00 |
| Paulina Đapo – koncert hrvatske lokalne lirike | 3.000,00 |
| Udruga Aklapela – Festival ''Aklapela'' | 10.000,00 |
| Udruga ''Sve ostalo je glazba'' – ''Renesansni vrt-interpretacija baštine'' | 4.000,00 |
| Klavirski trio Dubrovnik – ciklus koncerata klasične glazbe u okviru manifestacije ''Lopudsko ljeto'' | 6.000,00 |
| Mješoviti zbor Libertas - godišnji glazbeni program | 20.000,00 |
| Klapa Kaše – nastupi u Kanadi | 10.000,00 |
| Udruga Dječji zbor ''Dubrovnik'' – program ''Zašto volimo pjevati?'' | 15.000,00 |
| Umjetnička škola Luke Sorkočevića – Opera u Umjetničkoj školi | 5.000,00 |
| **DRAMSKA I PLESNA DJELATNOST** | **150.000,00** |
| Umjetnička organizacija Genijator – Između nas 3 | 8.000,00 |
| Art radionica Lazareti – Scena Karantena 2022. | 17.000,00 |
| Plesni studio Step'n'Jazz – godišnji program | 13.000,00 |
| Kazališna družina Kolarin – godišnji dramski program | 15.000,00 |
| Kulturno društvo ''Aster'' – Mali festival lutkarstva ''Pupica'' | 15.000,00 |
| Udruga Mažoretkinje Grada Dubrovnika – godišnji program | 15.000,00 |
| Hrvatsko - francusko društvo Francuska alijansa Dubrovnik – predstava ''Varaš ga, ne ostavljaš ga'' | 6.000,00 |
| Brilliant Events d.o.o. - Midsummer Scene 2022. | 18.000,00 |
| Udruga Domino – Festival perforacije Dubrovnik 2022. | 8.000,00 |
| Studentski teatar Lero – projekti ''Čitanje Grada'', ''Srce u oblacima'', ''Uglavnom vedro'' | 18.000,00 |
| Camerata Ragusina d.o.o. – dramska romanca ''Enigma Jarnović'' | 17.000,00 |
| **KNJIŽNIČNO – IZDAVAČKA DJELATNOST** | **200.000,00** |
| Udruga Mjera – tisak časopisa Mjera | 6.000,00 |
| Družba “Braća hrvatskoga zmaja” – promocija knjige | 3.000,00 |
| Udruga samostalnih umjetnika Dubrovnik /Ana Bašić – izdavački program | 3.000,00 |
| Zavod za povijesne znanosti HAZU – godišnji izdavački program i stručni simpozij | 33.000,00 |
| Društvo dubrovačkih pisaca – godišnji izdavački program | 25.000,00 |
| Camerata Ragusina d.o.o. – monografija Pavo Urban | 17.000,00 |
| Glas Koncila – slikovnica ''Uskrsna priča malog češljugara'' | 2.000,00 |
| Društvo Dubrovčana i prijatelja dubrovačke starine u Zagrebu – časopis ''Dubrovački horizonti'' | 20.000,00 |
| Matica hrvatska, Ogranak Dubrovnik – godišnji izdavački program, slikovnica ''Bambin'' | 45.000,00 |
| HKD Napredak Dubrovnik – Književni, znanstveni i kulturni susret ''Nikola Zvonimir Bjelovučić'' | 13.000,00 |
| Ivana Pegan Baće – umjetnička knjiga ''Sjeverni ugao'' | 2.000,00 |
| Hrvatsko društvo likovnih umjetnika Dubrovnik –''HDLU Dubrovnik: povijest, djelovanje, značaj'' | 5.000,00 |
| Petra Jelača – godišnja umjetnička kritika u Dubrovniku | 2.000,00 |
| Hrvatski filmski savez – knjiga ''Dubrovnik kao filmska kulisa'' | 10.000,00 |
| Art radionica Lazareti – manifestacija ''Književnost u Lazaretima'' | 11.000,00 |
| Umjetnička organizacija Tkivo – Dubrovački bijenale (umjetnička knjiga) | 3.000,00 |
| **AUDIO-VIZUALNE DJELATNOSTI I NOVE MEDIJSKE KULTURE** | **100.000,00** |
| Udruga Artarea/Ivana Đula – projekt Locked Room: zvukopis djetinjstva | 5.000,00 |
| Udruga ''Sve ostalo je glazba'' – #therestismusic 2022. | 5.000,00 |
| Dubrovnik partner d.o.o. – Ponta Lopud Festival | 15.000,00 |
| Škola filma Šipan - Ljetna škola filma Šipan | 35.000,00 |
| Udruga Liburnia film festival – dokumentarno-eksperimentalni film ''Na brdu'' | 25.000,00 |
| Hrvatsko društvo likovnih umjetnika Dubrovnik – godišnji program Medijateke Flora | 15.000,00 |
| **MUZEJSKO - GALERIJSKA DJELATNOST, LIKOVNA UMJETNOST TE ZAŠTITA I OČUVANJE KULTURNE BAŠTINE** | **250.000,00** |
| Art radionica Lazareti – Galerija Otok // godišnji izložbeni program | 57.650,00 |
| Ivona Šimunović – Izložba ''Nemjerljive dužine'' | 4.000,00 |
| Dječji zbor Dubrovnik – Radionica kolende i božićne pjesme | 10.000,00 |
| Hrvatsko društvo likovnih umjetnika Dubrovnik – godišnji izložbeni program | 57.650,00 |
| Dubrovačka udruga likovnih umjetnika (DULU) – Izložbe i likovne kolonije | 15.000,00 |
| Udruga ''Tvornica Umjetnosti podRoom'' – Škola Konvergirane Umjetnosti | 6.000,00 |
| Dorinda Bulić Čotić – autorska izložba ''about:blank'' | 4.000,00 |
| Studio Bonsenjo – Street art/Art park - Gruž | 14.000,00 |
| Udruga Najbolji u baštini - ''Najbolji u baštini/The Best in Heritage 2022.'' | 15.000,00 |
| Udruga ''Atelier Tina'' – multimedijalni projekt ''Izvan okvira – Dubrovčani u izbjeglištvu'' | 4.000,00 |
| Izvor Pende – samostalna izložba slika | 4.000,00 |
| Dubravka Lošić – produkcija i izvedba umjetničkog djela ''Tondo'' | 4.000,00 |
| Umjetnička škola Luke Sorkočevića – godišnji izložbeni program Galerije mladih | 10.000,00 |
| DEŠA – Edukativni program ''Vuna u s(p)retnim rukama'' | 10.000,00 |
| Zavod za povijesne znanosti HAZU – priprema prostora za izlaganje djela renesansnog slikara Michele Giambona | 4.700,00 |
| Klara Knego – samostalna izložba ''Obrisi grada'' | 4.000,00 |
| Anamarija Bezek – samostalna izložba ''Nedokučive visine'' | 4.000,00 |
| Dubravka Tullio – samostalna izložba ''Neponovljivi svjetovi'' | 4.000,00 |
| Marija Vukić Pende – samostalna izložba ''Novi radovi'' | 4.000,00 |
| Umjetnička organizacija Tkivo – Dubrovački bijenale: radionice | 14.000,00 |
| **OSTALI KULTURNI PROGRAMI - izvan natječaja** | **50.000,00** |

KLASA: 611-01/22-02/01

URBROJ: 2117/01-09-22-03

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**11**

Na temelju članka 29. Uredbe o kriterijima, mjerilima i postupcima financiranja i ugovaranja programa, projekata i manifestacija koje provode udruge i druge organizacije civilnog društva („Narodne novine“, broj 26/15, 37/21), članaka 17. i 20. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, broj 23./18, 11/19, 14/21) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. Siječnja 2022., donijelo je

**Z A K L J U Č A K**

Članak 1.

Ovim Zaključkom imenuju se članovi Povjerenstva za ocjenjivanje programa, projekata i manifestacijaiz područja socijalne i zdravstvene skrbi za 2022. g( u nastavku teksta: Povjerenstvo).

Članak 2.

U Povjerenstvo se imenuju:

1. Natalija Barkiđija,
2. Katija Damjanović,
3. Katarina Svetac.

Članak 3.

Zadaće Povjerenstva su:

* razmatranje i ocjenjivanje prijava koje su ispunile propisane uvjete Javnog poziva sukladno kriterijima javnog poziva te Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18., 11/19., 14/21.);
* izrada prijedloga odluke o odobravanju, neodobravanju financijskih sredstava za programe, projekte i manifestacije;
* i druge zadaće propisane poslovnikom povjerenstva

Članak 4.

Članovi Povjerenstva imenuju se na mandat od 1 (jedne) godine i mogu se ponovno imenovati.

Članak 5.

Administrativno – tehničke poslove za Povjerenstvo obavlja Upravni odjel za obrazovanje, šport, socijalnu skrb i civilno društvo Grada Dubrovnika.

Članak 6.

Ovaj zaključak stupa na snagu osmoga dana od dana objave u „Službenom glasniku Grada Dubrovnika“.

KLASA: 550-01/21-01/114

URBROJ: 2117/01-09-22-07

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**12**

Na temelju članka 29. Uredbe o kriterijima, mjerilima i postupcima financiranja i ugovaranja programa, projekata i manifestacija koje provode udruge i druge organizacije civilnog društva („Narodne novine“, broj 26/15, 37/21), članaka 17. i 20. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, broj 23./18, 11/19, 14/21) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. Siječnja 2022., donijelo je

**Z A K L J U Č A K**

Članak 1.

Ovim Zaključkom imenuju se članovi Povjerenstva za ocjenjivanje programa iz područja skrbi za osobe s invaliditetom i djecu s teškoćama u razvoju za razdoblje 2022., 2023. i 2024. godine ( u daljnjem tekstu: Povjerenstvo).

Članak 2.

U Povjerenstvo se imenuju:

1. Alma Džanović Mateljan,
2. Luna Polić Barović,
3. Sandra Raguž.

Članak 3.

Zadaće Povjerenstva su:

* razmatranje i ocjenjivanje prijava koje su ispunile propisane uvjete Javnog poziva sukladno kriterijima javnog poziva te Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18., 11/19., 14/20.);
* izrada prijedloga odluke o odobravanju, neodobravanju financijskih sredstava za programe, projekte i manifestacije;
* i druge zadaće propisane poslovnikom povjerenstva.

Članak 4.

Članovi Povjerenstva imenuju se na mandat od 1 (jedne) godine i mogu se ponovno imenovati.

Članak 5.

Administrativno – tehničke poslove za Povjerenstvo obavlja Upravni odjel za obrazovanje, šport, socijalnu skrb i civilno društvo Grada Dubrovnika.

Članak 6.

Ovaj zaključak stupa na snagu osmoga dana od dana objave u „Službenom glasniku Grada Dubrovnika“.

KLASA: 550-01/21-01/113

URBROJ: 2117/01-09-21-07

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**13**

Na temelju članka 29. Uredbe o kriterijima, mjerilima i postupcima financiranja i ugovaranja programa, projekata i manifestacija koje provode udruge i druge organizacije civilnog društva („Narodne novine“, broj 26/15, 37/21), članka 20. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, broj 23./18,11/19, 14/21) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 8. sjednici, održanoj 26. Siječnja 2022., donijelo je

**Z A K L J U Č A K**

Članak 1.

Ovim Zaključkom imenuju se članovi Povjerenstva za ocjenjivanje projekata/programa i manifestacija u području javnih potreba u tehničkoj kulturi Grada Dubrovnika za 2022. godinu (u daljnjem tekstu: Povjerenstvo).

Članak 2.

U Povjerenstvo se imenuju:

1. Ivan Maslać
2. Dinko Mandić
3. Dubravko Tullio
4. Nives Radović
5. Stjepan Ćavar

Članak 3.

Zadaće Povjerenstva su:

* razmatranje i ocjenjivanje prijava koje su ispunile propisane uvjete Javnog poziva sukladno kriterijima javnog poziva te Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18.,11/19., 14/21.);
* izrada prijedloga odluke o odobravanju, neodobravanju financijskih sredstava za programe, projekte i manifestacije;
* i druge zadaće propisane poslovnikom povjerenstva.

Članak 4.

Članovi Povjerenstva imenuju se na mandat od 1 (jedne) godine i mogu se ponovno imenovati.

Članak 5.

Administrativno – tehničke poslove za Povjerenstvo obavlja Zajednica tehničke kulture Grada Dubrovnika.

Članak 6.

Ovaj Zaključak stupa na snagu osmoga dana od dana objave u „Službenom glasniku Grada Dubrovnika“.

KLASA: 630-01/22-01/02

URBROJ: 2117/01-09-22-04

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**14**

Na temelju članka 39. Statuta Grada Dubrovnika („Službeni glasnik Grada Dubrovnika“, broj 2/21.) i članka 8. Odluke o javnim priznanjima Grada Dubrovnika („Službeni glasnik Grada Dubrovnika“, broj 6/97.), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**Z A K LJ U Č A K**

**o dodjeli „Nagrade Dubrovnika za životno djelo“**

**Ivici Kunčeviću** dodjeljuje se „Nagrada Dubrovnika za životno djelo“.

KLASA: 061-01/22-02/04

URBROJ: 2117/01-09-22-1

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**15**

Na temelju članka 39. Statuta Grada Dubrovnika („Službeni glasnik Grada Dubrovnika“, broj 2/21.) i članka 8. Odluke o javnim priznanjima Grada Dubrovnika („Službeni glasnik Grada Dubrovnika“, broj 6/97.), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**Z A K LJ U Č A K**

**o dodjeli „Nagrade Dubrovnika“**

**doc. dr. sc. Ljiljani Betici Radić** dodjeljuje se „Nagrada Dubrovnika“ za 2021 godinu.

KLASA: 061-01/22-02/01

URBROJ: 2117/01-09-22-1

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**16**

Na temelju članka 39. Statuta Grada Dubrovnika („Službeni glasnik Grada Dubrovnika“, broj 2/21.) i članka 8. Odluke o javnim priznanjima Grada Dubrovnika („Službeni glasnik Grada Dubrovnika“, broj 6/97.), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**Z A K LJ U Č A K**

**o dodjeli „Nagrade Dubrovnika“**

**Glasu Grada** dodjeljuje se „Nagrada Dubrovnika“ za 2021. godinu.

KLASA: 061-01/22-02/02

URBROJ: 2117/01-09-22-1

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**17**

Na temelju članka 39. Statuta Grada Dubrovnika („Službeni glasnik Grada Dubrovnika“, broj 2/21.) i članka 8. Odluke o javnim priznanjima Grada Dubrovnika („Službeni glasnik Grada Dubrovnika“, broj 6/97.), Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**Z A K LJ U Č A K**

**o dodjeli „Nagrade Dubrovnika“**

**Kvartetu Sorkočević** dodjeljuje se „Nagrada Dubrovnika“ za 2021. godinu.

KLASA: 061-01/22-02/03

URBROJ: 2117/01-09-22-1

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**18**

Na temelju članka 39. Statuta Grada Dubrovnika („Službeni glasnik Grada Dubrovnika“, broj 2/21) Gradsko vijeće Grada Dubrovnika na 8. sjednici, održanoj 26. siječnja 2022., donijelo je

**R J E Š E NJ E**

**o imenovanju ravnateljice**

**Javne ustanove Muzej Domovinskog rata Dubrovnik**

1. **Varina Jurica Turk**, iz Dubrovnika imenuje se ravnateljicom Javne ustanove Muzej Domovinskog rata Dubrovnik, na mandatno razdoblje od 4. veljače 2022. do 4. veljače 2026. godine.
2. Ovo rješenje stupa na snagu osmog dana od dana objave u „Službenom glasniku Grada Dubrovnika“.

O B R A Z L O Ž E NJ E:

Natječajno povjerenstvo za provedbu natječaja za izbor ravnatelja/ice Muzeja Domovinskog rata Dubrovnik raspisalo je natječaj za imenovanje ravnatelja/ice koji je objavljen 8. prosinca 2021. u Narodnim novinama i Slobodnoj Dalmaciji.

U zakonskom roku na natječaj je pristigla jedna prijave, i to prijava gđe. Varine Jurica Turk dosadašnje ravnateljice.

Natječajno povjerenstvo za izbor ravnatelja/ice Muzeja Domovinskog rata Dubrovnik, na sastanku održanom 27. prosinca 2021., otvorilo je i pregledalo prijavu i utvrdilo da prijava sadrži sve potrebne dokumente po raspisanom natječaju, te je jednoglasno donijelo zaključak kojim predlaže Gradskom vijeću Grada Dubrovnika za ravnateljicu Javne ustanove Muzej Domovinskog rata Dubrovnik imenovati gospođu Varinu Jurica Turk.

Sukladno članku 5. stavku 4. Zakona o upravljanju javnim ustanovama u kulturi, Kulturno vijeće za muzejsko-galerijsku djelatnost, likovnu umjetnost te zaštitu i očuvanje kulturne baštine Grada Dubrovnika, na sjednici održanoj 3. siječnja 2022., razmotrilo je dostavljenu dokumentaciju uz provedeni natječaj i temeljito proučilo priloženi prijedlog programa rada Muzeja Domovinskog rata Dubrovnik za četverogodišnje razdoblje, te je suglasno sa prijedlogom Natječajnog povjerenstva o imenovanju Varine Jurice Turk ravnateljicom Muzeja Domovinskog rata Dubrovnik.

Odbor za izbor i imenovanje Gradskog vijeća Grada Dubrovnika, na sjednici održanoj 26. siječnja 2022., razmotrio je prijedlog Natječajnog povjerenstva i Kulturnog vijeća, kao i dokumentaciju kandidatkinje te je predložilo Gradskom vijeću imenovati Varinu Jurica Turk ravnateljicom Muzeja Domovinskog rata Dubrovnik.

Gradsko vijeće Grada Dubrovnika na 8. sjednici, održanoj 26. siječnja 2022., prihvatilo je prijedlog Natječajnog povjerenstva te je odlučilo kao u izreci ovog Rješenja.

UPUTA O PRAVNOM LIJEKU:

Protiv ovoga rješenja nije dopuštena žalba, ali se može u zakonskom roku pokrenuti upravni spor kod nadležnog suda.

KLASA: 013-03/21-03/36

URBROJ: 2117/01-09-22-07

Dubrovnik, 26. siječnja 2022.

Predsjednik Gradskog vijeća:

**mr.sc. Marko Potrebica,** v. r.

----------------------------------------

**GRADONAČELNIK**

**19**

Na temelju članka 10. stavka 2. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18., 96/18. i 112/19.), a sukladno Proračunu Grada Dubrovnika za 2022. godinu („Službeni glasnik Grada Dubrovnika, broj 23/21.) gradonačelnik Grada Dubrovnika utvrđuje sljedeći

**PLAN PRIJMA U SLUŽBU U UPRAVNA TIJELA**

**GRADA DUBROVNIKA ZA 2022. GODINU**

**(kratkoročni plan)**

Članak 1.

Planom prijma u službu u upravna tijela Grada Dubrovnika za 2022. godinu (kratkoročni plan) - u daljnjem tekstu Plan, utvrđuje se plan prijma službenika i namještenika u upravna tijela Grada Dubrovnika za 2022. godinu.

Članak 2.

Plan prijma u službu službenika i namještenika u upravna tijela Grada Dubrovnika sadrži:

* stvarno stanje popunjenosti;
* potreban broj službenika i namještenika na neodređeno vrijeme;
* potreban broj vježbenika.

Članak 3.

U Gradu Dubrovniku na neodređeno vrijeme zaposleno je 256 službenika i 17 namještenika, a koji su raspoređeni na radna mjesta sukladno važećem Pravilniku o unutarnjem redu gradske uprave Grada Dubrovnika i sistematizaciji radnih mjesta upravnih tijela.

Struktura službenika i namještenika u službi na neodređeno vrijeme po upravnim odjelima i službama je sljedeća:

1. u Upravnom odjelu za poslove gradonačelnika - 27 službenika
2. u Upravnom odjelu za kulturu i baštinu – 10 službenika
3. u Upravnom odjelu za proračun, financije i naplatu – 21 službenika
4. u Upravnom odjelu za turizam, gospodarstvo i more - 11 službenika
5. u Upravnom odjelu za obrazovanje, šport, socijalnu skrb i civilno društvo - 13 službenika
6. u Upravnom odjelu za izgradnju i upravljanje projektima – 9 službenika
7. u Upravnom odjelu za gospodarenje imovinom, opće i pravne poslove – 44 službenika i 15 namještenika
8. u Upravnom odjelu za izdavanje i provedbu dokumenata prostornoga uređenja i gradnje - 20 službenika
9. u Upravnom odjelu za urbanizam, prostorno planiranje i zaštitu okoliša - 13 službenika
10. u Upravnom odjelu za komunalne djelatnosti, promet i mjesnu samoupravu - 77 službenika
11. u Upravnom odjelu za Europske fondove, regionalnu i međunarodnu suradnju – 9 službenika
12. u Službi gradskog vijeća - 2 službenika
13. u Službi za unutarnju reviziju - 2 službenika.

Članak 4.

Utvrđuje se potreban broj službenika za prijam u službu na neodređeno vrijeme za 2022. godinu:

* 1 službenik/ca magistar ili stručni specijalist pravne ili ekonomske struke na radno mjesto pročelnik Upravnog odjela za gospodarenje imovinom, opće i pravne poslove
* 1 službenik/ca magistar ili stručni specijalist pravne ili ekonomske struke na radno mjesto pročelnik Upravnog odjela za komunalne djelatnosti, promet i mjesnu samoupravu
* 1 službenik/ca srednja stručna sprema ekonomske, matematičke, pravne ili turističke struke ili gimnazija na radno mjesto Referent – računovodstveni referent u Upravni odjel proračun, financije i naplatu, Odsjek za računovodstvo i proračun
* 1 službenik/ca magistar struke ili stručni specijalist pravne ili ekonomske struke na radno mjesto viši savjetnik I za zakup poslovnih prostora u Upravni odjel za gospodarenje imovinom, opće i pravne poslove, Odsjek za poslovne prostore i javne površine
* 1 službenik/ca magistar struke ili stručni specijalist pravne ili ekonomske struke na radno mjesto viši savjetnik I u Upravni odjel za gospodarenje imovinom, opće i pravne poslove, Odsjek za stanove i stambeno zbrinjavanje
* 2 službenika/ce magistar struke ili stručni specijalist pravne struke na radno mjesto viši savjetnik I u Upravni odjel za gospodarenje imovinom, opće i pravne poslove, Odsjek za evidentiranje i uknjižbu gradske imovine i vrednovanje nekretnina
* 1 službenik/ce magistar struke ili stručni specijalist pravne struke na radno mjesto viši savjetnik I u Upravni odjel za gospodarenje imovinom, opće i pravne poslove, Odsjek za evidentiranje i uknjižbu gradske imovine i vrednovanje nekretnina
* 1 službenik/ca magistar pravne struke ili stručni specijalist javne uprave na radno mjesto viši savjetnik II za poslove e-Nekretnina u Upravni odjel za gospodarenje imovinom, opće i pravne poslove, Odsjek za evidentiranje i uknjižbu gradske imovine i vrednovanje nekretnina
* 1 namještenik/ca sa nižom stručnom spremom ili osnovna škola na radno mjesto čistačica u Upravni odjel za gospodarenje imovinom, opće i pravne poslove, Odsjek za opće poslove
* 1 službenik/ca magistar struke ili stručni specijalist pravne, ekonomske ili građevinske struke na radno mjesto Viši stručni suradnik III za komunalni doprinos u Upravni odjel za komunalne djelatnosti, promet i mjesnu samoupravu, Odsjek za razrez i naplatu komunalnih pristojbi
* 1 službenik/ca magistar struke ili stručni specijalist pravne, ekonomske, politološke ili tehničke struke na radno mjesto Savjetnik III za razrez i naplatu komunalnih pristojbi u Upravni odjel za komunalne djelatnosti, promet i mjesnu samoupravu, Odsjek za razrez i naplatu komunalnih pristojbi
* 1 službenik/ca magistar struke ili stručni specijalist pravne, ekonomske, građevinske, humanističke, društvene ili tehničke struke na radno mjesto zamjenik pročelnika u Upravni odjel za komunalne djelatnosti, promet i mjesnu samoupravu
* 2 službenika/ce srednja stručna sprema ekonomske, građevinske, prometne ili druge tehničke struke na radno mjesto referent-prometni redar u Upravni odjel za komunalne djelatnosti, promet i mjesnu samoupravu, Odsjek za prometno redarstvo
* 2 službenika/ce srednja stručna sprema, IV stupanj stručne spreme, trgovinske, pravne, ekonomske, turističke ili ugostiteljske ili tehničke struke ili gimnazija na radno mjesto referent- komunalni redar u Upravni odjel za komunalne djelatnosti, promet i mjesnu samoupravu; Odsjek za komunalno redarstvo
* 3 službenik/ca magistar struke ili stručni specijalist arhitektonske ili građevinske struke na radno mjesto viši savjetnik I u Upravni odjel za izdavanje i provedbu dokumenata prostornog uređenja i gradnje, Odsjek za infrastrukturne projekte grada

Članak 5.

Utvrđuje se potreban broj vježbenika za 2022. godinu:

* 1 vježbenik/ca magistar struke ili stručni specijalist pravne ili ekonomske struke na radno mjesto Viši stručni suradnik I za zelene i javne površine u Upravnom odjelu za komunalne djelatnosti, promet i mjesnu samoupravu, Odsjeku za održavanje objekata i uređaja komunalne infrastrukture
* 1 vježbenik/ca magistar struke ili stručni specijalist međunarodnih odnosa i diplomacije, pravne ili ekonomske struke na radno mjesto viši stručni suradnik I u Upravnom odjelu za komunalne djelatnosti, promet i mjesnu samoupravu

Članak 6.

Na temelju ovog Plana, slobodna radna mjesta popunjavaju se putem javnog natječaja ili na drugi način sukladno Zakonu o službenicima i namještenicima u lokalnoj i područnoj (regionalnoj) samoupravu („Narodne novine“ broj 86/08., 61/11., 4/18., 96/18. i 112/19.).

Članak 7.

Ovaj plan stupa na snagu danom donošenja, a objaviti će se u „Službenom glasniku Grada Dubrovnika“, te na oglasnoj ploči Grada Dubrovnika.

KLASA: 112-01/22-01/02

URBROJ: 2117/1-01-22-6

Dubrovnik, 10. siječnja 2022.

Gradonačelnik:

**Mato Franković,** v. r.

-----------------------------